Cuvioasa Olimpiada diaconiţa: O viaţă - o prietenie - o 
corespondenţă 








Sfântul loan Gură de Aur 
Cuvioasa Olimpiada diaconita 


O viaţă 
o prietenie 
o corespondență 





https://drive.google.com/file/d/1WbHHfxhObODr_713Bphjq845eDie5GHu/view ?usp=shari 
n 


ste ste sk 
Ediţie îngrijită de: 

Diac. loan 1. Ică jr. 
Editura Deisis 
Sibiu 1997 

Index 

tiu a 1efi ca u III IRI IRRD RP RER RI RR RIO ARC RE INS IE ODIN ERIC NENE PR RTR K) 
toi m locatar ÎN Îl INREPRRRRT AREA RO OREI NINE RR RI RI RD EIPRiROIeI te RRITE RNRR 4 


tel m join tai puri N Î] 1 IRRD ERE RER ICR OR e RIA RR RR NORI CR E DI NENEA PRR A Oe RR 5 


d oja ici act DĂ Î ARENA SII IEI RIND CRIN SIRIA NR RER ec MERE ME ERIE Re RINA ERIE 6 


SCLISOALE 9 vai iii e oi dica d a a la ta e 7 
Soia VL sade fade dă d o aaa li 9 
Solista 9 Es scai fot i a a i n ad a a Il 
scrisa VENI aan i 0 ad d a bi d a 0 e i ici 18 
SCION ÎL so i ot i în a a la a d 35 
SOTISDALEGI: AX pi ini ic dida a i e aaa 42 
SO DIS SA ii i o ci a a i n a a a a e 61 
Doi ul [ua ale Ub, A] | PERII RR RAR RETR RR ORE RR ODIN PR RI IRI RR TR DDR 64 
so dă hoD ai n cce 4) | 1 IRI DIRECTE I  RIERR  O RR 68 
odă e puli cc ÎN 4) În! ARE RR ICR RI ORE RR III PN RR IAN RDI e 74 
ÎNC IOANID EI 20 Vaca dead 2 oi ia dot i a d a ata lt a aa Da 76 
so je pula, Iu cc ÎI AAA PRINCE RI RI RR RI E CR IRI RI EA IRI 78 


oii pictata 1 ce ÎN. 00 TA] 1 PRIORITAR RR OR A AR PERI RR A ARRP 80 


Scrisoarea 1 


Stăpânei mele, prea venerabilei şi prea iubitoarei de Dumnezeu diaconiţei 
Olimpiada, loan episcopul, în Domnul salutare. 


I.a. Cu cât mai mult se întind asupra mea încercările, cu atât mai mult îmi creşte 
mângâierea şi am mai bune nădejdi de viitor. Acum toate se scurg mulţumitor şi cu 
vânt prielnic. Cine a văzut? Cine a auzit? Sunt stânci ascunse sub apă, stânci pline 
de primejdie, vârtejuri de apă şi furtuni mă lovesc cu putere; e noapte fără lună, 
întuneric adânc, prăpăstii şi stânci; călătoresc, e drept, pe o astfel de mare, dar nu 
mă simt mai rău decât cei ce se clatină în port. 


b. La acestea, dar, gândeşte-te şi tu, Doamna mea prea iubitoare de Dumnezeu! 
Ridică-te deasupra tulburărilor şi furtunilor acestora şi învredniceşte-mă cu veşti 
despre sănătatea ta. Eu sunt sănătos şi vesel. Trupul mi s-a mai înzdrăvenit; respir 
aer curat, iar ostașii, care mă însoțesc, sunt atât de îndatoritori, că nu mă lasă să mă 
folosesc de slugile mele; fac ei treburile lor. Dragostea ce mi-o poartă îi îndeamnă 
la asta. Pretutindeni sunt însoţit de oameni; şi fiecare din aceştia îi fericeşte pe cei 
ce mă slujesc. 


c. Un singur lucru mă întristează: nu sunt încredinţat că eşti şi tu sănătoasă. Dă-mi 
ştiri de sănătatea ta, ca să mă bucur şi de asta şi să-i aduc multe mulțumiri 
domnului Pergamie, prea iubitul meu fiu. De vrei să-mi scrii, foloseşte-l pe el 
pentru aceasta; e un prieten sincer, devotat mie şi cu foarte mult respect pentru 
evlavia şi bună-cuviinţa ta. 

Scrisă din Niceea, iunie 404 [= XI, PG 52]. 


Scrisoarea II 


l.a. Alungă şi teama pe care o ai cu privire la călătoria mea! Aşa precum îți scriam 
mai înainte, trupul mi-e sănătos şi a căpătat tot mai multă vigoare; aerul îmi face 
bine, iar cei ce mă conduc îşi dau toată silinţa, ca mai mult decât vreau, să mă simt 
bine; şi ei fac asta. Îţi scriu scrisoarea aceasta în trei iulie, la plecarea din Niceea. 


b. Scrie-mi des de sănătatea ta. Îţi va sluji pentru asta domnul Pergamie, în care 
am mare încredere. Nu-mi da ştiri numai de sănătatea ta, ci vesteşte-mă şi dacă s-a 
risipit norul tristeții tale. Dacă voi afla lucrul acesta din scrisorile tale, îți voi scrie 
mai des, pentru că voi fi eu în câştig cu cele ce-ţi scriu. Deci, dacă doreşti să te 
bucuri de scrisori mai des, arată-mi că ai un câştig, de pe urma desimii scrisorilor şi 
vei vedea că vei primi multe scrisori. 


c. Acum m-am întristat tare, că n-am primit de la tine nici o scrisoare, cu toate că 
au venit aici mulți care puteau să-mi aducă scrisori. 


Scrisă din Niceea, 3 iulie 404 [= X, PG 52]. 


Scrisoarea III 


I.a. Când văd mulțimea de bărbaţi şi de femei că umplu drumurile, popasurile şi 
oraşele pe unde trec, când îi văd că se uită la mine cu lacrimi în ochi, înţeleg cele 
ce se petrec în sufletul tău. Dacă aceştia, care mă văd acum pentru întâia oară, sunt 
atât de zdrobiţi de tristeţe, că nici n-o pot îndura uşor, ci când îi rog dau drumul la 
izvoare şi mai fierbinţi de lacrimi, îi îmbărbătez şi-i sfătuiesc, e vădit că furtuna din 
sufletul tău e mult mai puternică. Dar cu cât furtuna e mai puternică, apoi cu atât 
şi răsplata e mai mare, dacă înduri furtuna cu mulțumită şi cu bărbăţia cuvenită, 
precum o şi înduri. Un căpitan de corabie răstoarnă corabia dacă ridică peste 
măsură pânzele când bate vânt puternic, dar dacă le întinde cu măsură şi cum se 
cuvine, călătoreşte în deplină siguranţă. 

b. Cunoscând acestea, Doamna mea prea iubitoare de Dumnezeu, nu te lăsa 
doborâtă de tirania tristeţii, ci stăpâneşte cu judecata ta furtuna supărării. Poţi 
Să-o faci, pentru că nu-i mai mare furtună decât măiestria ta. Trimite-mi Scrisori 
care să-mi dea această veste, pentru ca aici, între străini, să mă umplu de multă 
bucurie, aflând că ai îndurat tristeţea aceasta cu înţelegerea şi filozofia cuvenită. 
Scrisoarea aceasta ţi-o scriu când am ajuns aproape de Cezareea. 


Scrisă la sosirea în Cezareea, la sfârşitul lui iulie 404 [= IX, PG 52]. 


Scrisoarea IV 


1.a. Am scăpat de boala căpătată pe drum şi ale cărei urme le-am adus în Cezareea. 
Acum sunt deplin sănătos şi-ti scriu chiar din Cezareea, unde mă bucur de multă 
îngrijire; am doctori buni şi renumiți, care mă îngrijesc nu numai cu ştiinţa lor, dar 
mai ales cu simpatia şi dragostea lor. Unul dintre cei doi doctori, care mă îngrijesc, 
mi-a făgăduit chiar să meargă cu mine; aceeaşi făgăduință mi-au făcut-o şi alți 
mulți dregători. 


b. Eu ţi-am scris adeseori cum mă aflu, tu, aşa cum te-am învinuit şi mai-nainte, 
îmi scrii rar. Şi ca să ştii că faci asta din pricina trândăviei tale şi nu din pricină că 
n-ai prin cine-mi trimite scrisori, află că fratele fericitului episcop Maxim, pe care 
l-am întâlnit acum două zile şi l-am întrebat de vreo scrisoare de a tine, mi-a 
răspuns că nimeni n-a vrut să-mi dea; nici preotul Tigris nu i-a dat vreo scrisoare 
pentru mine, cu toate că i-a cerut. Te rog ţine-l de rău pentru asta, pe prietenul meu 
sincer şi drag, ca şi pe toţi ceilalţi care sunt cu episcopul Chiriac. Schimbarea 
locului meu de surghiun nu-l supără nici pe el, nici pe altcineva. Primesc această 
binefacere. Poate că au voit, dar n-au putut. Slavă lui Dumnezeu pentru toate. N- 
am Să încetez să spun asta totdeauna pentru toate cele ce mi se întâmplă. Fie aşa! 
Dar ca să-mi scrie, n-au putut? 


c. Multe mulţumiri doamnelor mele, surorile prea cinstitului meu domn, episcopul 
Pergamie, pentru mare grijă ce mi-au arătat. Ele l-au făcut pe duce, ginerele lui, să 
mă iubească atâta încât să dorească şi el să vină să mă vadă. 


d. lar tu dă-mi ştiri dese despre sănătatea ta şi a celor care mă iubesc. De mine fii 
fără grijă. Până astăzi sunt sănătos, mulțumit şi mă bucur de multă tihnă. Doresc să 
aflu dacă au fost puşi în libertate prietenii episcopului Chiriac. Nimeni nu mi-a dat 
vreo ştire precisă. Măcar despre asta dă-mi de ştire. Spune-i episcopului Chiriac că 
din pricina supărărilor şi necazurilor mele n-am putut să-i scriu. 


Scrisă în Cezareea, august 404 [= XII, PG 52]. 


Scrisoarea V 


1.a. Nu trebuia, deci, să scap, nici după plecarea din oraş, de cei ce-mi zdrobesc 
inima. Toţi care m-au întâlnit pe drum, unii din răsărit, alții din Armenia, iar alţii 
din altă parte a lumii, au vărsat râuri de lacrimi când m-au văzut. Tot drumul am 
fost însoțit de plânsete şi jale. Spun asta ca să afli că sunt mulți care jelesc 
împreună cu tine. lar asta nu-i puţin lucru pentru mângâierea ta. Dacă lipsa de 
oameni, care să sufere cu cei ce suferă, o numeşte profetul grea şi de neîndurat, 
spunând: „Și am aşteptat pe cel ce s-ar mâhni împreună cu mine şi nu era şi pe 
cel ce m-ar mângâia şi nu l-am aflat” (Psalm 68, 24.) Apoi negreşit capeţi multă 
mângâiere când ştii că toată lumea ia parte la tristeţea ta. lar de cauţi şi o altă 
mângâiere, află că, după ce am suferit atâtea şi atâtea necazuri, Sunt sănătos, o 
duc bine şi sunt tare liniştit. Depăn în mine Suferințele mele felurite şi 
neîntrerupte, necazurile mele şi duşmăniile şi mă bucur necontenit de amintirea 
lor. 


b. Gândeşte şi tu aşa, risipeşte negura tristeţii şi scrie-mi des de sănătatea ta. 


Acum am primit o scrisoare de la prea doritul meu domn Arabie şi m-am mirat că 
nu mi-ai scris şi tu, când ştiu că soţia lui este bună prietenă cu tine. 


Gândeşte-te apoi şi la aceea că toate cele ale vieţii acesteia şi cele vesele şi cele 
triste, trec. Da, uşa e strâmtă (Matei 7, 4) şi calea îngustă (Matei 7, 13), dar e cale! 
Aminteşte-ţi de cuvintele pe care ţi le-am grăit adeseori: Da, uşa e largă şi calea 
lată, dar şi ea e cale! 


Dezleagă-te de pământ, dar mai bine spus, de lanţul trupului! Ridică-te pe aripa 
filozofiei şi nu te lăsa acoperită de umbră şi de fum! Că aşa sunt cele lumeşti. lar 
când vezi pe cei ce mi-au făcut atâtea nedreptăți că sunt stăpâni pe oraşe, că se 
bucură de onoruri şi sunt însoţiţi de strajă, spune cuvintele acestea: „Largă e uşa şi 
lată e calea ce duce la pieire” (Matei 7, 13) şi plânge-i şi jeleşte-i pentru asta mai 
mult pe ei. Că omul care face aici pe pământ rău şi se bucură de onoruri în loc să 
fie pedepsit, pleacă de pe lumea aceasta având onorurile încărcătură prea mare de 
pedeapsă. Pentru asta se pârjolea cumplit şi bogatul cel nemilostiv (Luca 16, 23- 
24) nu era pedepsit numai din pricina cruzimii arătate lui Lazăr, ci şi din pricina 
traiului bun pe care-l ducea în timp ce era atât de crud şi din pricină că nici 
fericirea lui nu l-a făcut bun. 


c. Astfel de cuvinte şi altele asemenea — pe care nu încetez de a ţi le aminti — 
spuneţi-le în sine, Doamna mea preaiubitoare de Dumnezeu, şi aruncă această grea 


povară de tristeţe. Vesteşte-mă că ai făcut asta, pentru ca, aşa cum ţi-am Scris şi 
mai înainte, aflând că-ţi sunt spre mângâiere scrisorile mele, să mă folosesc mai 
des de acest leac. 


Scrisă în august 404, în drum spre Cucuz [= VIII, PG 52]. 


Scrisoarea VI 


l.a. În sfârşit am răsuflat, ajungând în Cucuz, de unde îţi şi scriu, în sfârşit mi-s 
ochii limpezi după fumul şi feluriţii nori de necazuri ce m-au lovit pe drum. Acum 
după ce au trecut necazurile, pot spune evlaviei tale acestea. Când eram în necazuri 
nu voiam s-o fac, ca să nu te întristez. Mai bine de treizeci de zile m-am luptat cu 
friguri groaznice; şi aşa bolnav am făcut această cale lungă şi anevoioasă, suferind 
şi de dureri cumplite de stomac. Gândeşte-te la cele îndurate pe cale! Să n-ai 
doctori, să n-ai băi, să n-ai cele de trebuinţă şi nici vreo altă înlesnire; să fii stăpânit 
mereu de frica atacurilor isaurilor şi a altor necazuri pe care le naşte greutate unei 
călătorii: grijile, supărările, lipsa celor care să-ţi dea o mână de ajutor. Dar acum 
toate acestea s-au terminat. 


b. Ajuns în Cucuz am scăpat de boală şi de toate urmările ei, sunt deplin sănătos şi 
am scăpat de frica isaurilor; sunt aici mulți ostaşi şi le ţin piept cu străşnicie. Am 
din belşug tot ce-mi trebuie şi toți mă primesc cu toată buna-cuviinţă, deşi locul 
este tare pustiu. S-a întâmplat ca domnul Dioscor să fie aici şi a trimis pe slugă ca 
să mă roage să nu stau în altă casă decât a lui. Asta au făcut-o şi alții mulţi. Dar am 
socotit să-l prefer pe el altora şi am tras la el. îmi pune totul la dispoziţie; ba adesea 
mă împotrivesc lui din pricina marii ospitalități şi belşugului pe care vrea să mi-l 
dea. Pentru mine s-a mutat şi stă la ţară ca să mă servească în orice chip; mi-a 
pregătit casa pentru iarnă şi în acest scop a făcut tot ce i-a stat în putinţă. N-a lăsat 
nimic deoparte ca să mă simt bine. Vin apoi la mine adeseori şi alți mulți 
admiratori şi iconomi trimişi de stăpânii lor prin ordine scrise, gata să-mi pună la 
îndemână toate înlesnirile. 


c. 'Ți-am spus toate acestea; de unele, de cele de mai înainte m-am plâns; ţi-am 
spus şi de cele bune, ca să nu mă scoată cineva de aici cu uşurinţă. Dacă unii vor 
să-mi facă un bine, apoi să mă lase să stau acolo unde vreau şi să nu-mi dea un loc 
pe care-l vor ei. Mulţumeşte-le pentru asta! lar dacă e vorba să mă ridice de aici şi 
să mă trimită în alt loc, să călătoresc iarăşi, să fac alt drum, apoi asta e pentru mine 
lucru îngrozitor. Mai întâi, mi-i groază să nu fiu trimis într-un loc mai îndepărtat şi 
mai sălbatic decât acesta; apoi mai mult mă îngrozeşte călătoria decât surghiunul. 
Greutățile călătoriei m-au coborât chiar până la porțile morții. Acum locuiesc în 
Cucuz; şederea în linişte de aici mă întremează; tihna de aici îmi alină suferinţele 
îndurate atâta amar de vreme şi-mi vindecă oasele zdrobite şi trupul chinuit. 


d. In aceeaşi zi în care am sosit eu, a venit aici şi doamna Sabiniana diaconiţa, 
zdrobită de călătorie şi obosită, pentru că este la o vârstă când e greu să te mişti; 
totuşi râvna a întinerit-o şi nu suferă deloc durerile. A spus că e gata să meargă şi 


în Sciţia, pentru că se răspândise zvonul că am să fiu surghiunit acolo. Este gata, 
după cum spune, să nu se mai întoarcă acasă, ci să locuiască acolo unde sunt eu. 
Oamenii Bisericii au primit-o cu dragoste şi râvnă mare. Era aici, mai-nainte, şi 
prea bine credinciosul preot, domnul Constanţie. Îmi scrisese rugându-mă să-l 
îngădui să vină aici; că, după cum spunea, fără învoirea mea, cu toată dorinţa lui 
cea mare, n-ar fi îndrăznit să vină şi că nici nu poate rămâne aici; trebuie să se 
ascundă şi să stea tăinuiți; atât de multe primejdii îl pândesc, după cum spune. 


e. În privinţa locului meu de surghiun te rog să nu faci altfel, decât cum ţi-am 
spus. Dacă se fac iarăşi încercări, să mă trimită în alt loc, tu să nu spui nimic; dar, 
după iscusinţa ta, caută să afli unde vor să mă trimită; că poţi. De afli că e vorba de 
vreun oraş apropiat, de pe lângă mare, sau în Cizic, sau aproape de Nicomidia, 
acceptă. Dar dacă e vorba de un loc mai îndepărtat decât acesta sau tot atât de 
departe, nu accepta. Că mi-ar fi foarte greu şi neplăcut. Deocamdată aici mă bucur 
de multă tihnă; în două zile am scăpat de toate oboselile călătoriei. 


Scrisă la sosirea în Cucuz, septembrie 404 [= XIII, PG 52]. 


Scrisoarea VII 


I.a. Haide să uşurez durerea tristeţii tale şi să risipesc gândurile care au adunat 
norul acesta! Ce-ţi stânge inima, ce te întristează şi ce te chinuie? Te întristezi că 
furtuna care loveşte Bisericile este sălbatică, că întunecă totul, că noaptea este fără 
lună, că a stăvilit totul, că se înalță zi de zi, că dă naştere la cumplite naufragii şi că 
prăpădul lumii creşte? Ştiu şi eu, nimeni nu e de altă părere. 


lar dacă vrei, îți voi zugrăvi şi tabloul celor petrecute, ca să-ţi fac şi mai clară 
tragedia. Vedem o mare care şi-a deszăvorât adâncul; unii corăbieri plutesc morți 
pe ape, iar alții sunt gata să se înece; scândurile corăbiilor sunt desfăcute; pânzele 
rupte; catargele sfărâmate, vâslele lipsite de mâinile vâslaşilor; cârmacii, în loc să 
stea la cârmă, stau pe aşternuturi cu mâinile încrucişate pe genunchi; neputincioşi 
în faţa împrejurărilor, suspină, strigă, varsă lacrimi, se vaită; nu văd nici cerul, nici 
marea; peste tot întuneric adânc, de nepătruns, că nu pot vedea nici pe cei de lângă 
ei; mugetul valurilor e mare, iar fiarele mării se năpustesc din toate părțile asupra 
celor ce plutesc. 


Dar mai bine spus, până când am să urmăresc lucruri ce nu le pot atinge? Orice 
imagine aş căuta relelor de față, cuvântul pleacă biruit. 


b. Dar cu toate că văd acestea nu-mi pierd bunele nădejdi, pentru că mă gândesc la 
Cel de cârmuieşte acest univers. Acesta n-are nevoie de arta cârmaciului ca să 
biruie furtuna; El cu un semn potoleşte tulburarea. Dar nu potoleşte răul de la 
început, nici îndată ce s-a ivit - aşa e obiceiul Lui - ci când a crescut, când a ajuns 
la sfârşit, când deznădejdea a cuprins pe cei mai mulţi; atunci face minunea, 
arătându-Şi şi propria-l putere şi deprinzând cu răbdare pe cei ce au îndurat răul. 


c. Nu-ţi pierde, dar, Olimpiado, nădejdea! Numai un singur lucru este înfricoşător, 
Olimpiado, numai de o singură tulburare trebuie să ne temem: de păcat! Şi n-am să 
încetez să-ţi spun mereu acest cuvânt. Basme sunt toate celelalte, chiar de mi-ai 
vorbi de duşmănie, de ură, de viclenie, de calomnie, de ocară, de grăire de rău, de 
confiscare de averi, de surghiun, de ascuţitul săbiei, de un ocean de rele, de 
războiul întregii lumi! Oricum ar fi acestea, sunt vremelnice şi pieritoare; se petrec 
într-un trup muritor şi nu vatămă deloc sufletul care priveghează. De aceea şi 
fericitul Pavel, vrând să arate că sunt o nimica şi cele bune şi cele rele din viaţa 
aceasta, a arătat totul printr-un cuvânt, spunând: „Cele ce se văd sunt trecătoare”. 


Pentru ce te temi de cele trecătoare, când ele curg ca apa unui râu? Aşa sunt cele de 
aici, fie bune, fie rele! 


Iar un alt profet a asemuit toată fericirea omenească, nu cu iarba, ci cu altceva mai 
trecător, cu floarea ierbii. Şi n-a vorbit numai de o parte a fericirii, numai de 
bogăţie de pildă sau numai de petreceri sau numai de putere sau numai de onoruri, 
ci, printr-un singur cuvânt, prin slavă, cuprinzând tot ce pare strălucitor în viața 
omenească, a adăugat aceste cuvinte la imaginea ierbii: „Toată slava omului ca 
floarea ierbii” 


2. a. Spui că viaţa plină de necazuri şi nenorociri e cumplită şi împovărătoare? Dar 
iat-o asemuită şi pe aceasta cu o altă imagine! Aşa că, dispreţuieşte şi viaţa plină de 
necazuri şi nenorociri! 


Profetul a asemuit ocările, insultele, hulele şi batjocurile ce ni le aduc duşmanii, ca 
şi uneltirile lor, cu o haină învechită şi cu lâna mâncată de molii: „De mustrarea 
oamenilor nu vă temeţi şi de hula lor nu vă lăsaţi biruiţi, căci ca o haină se vor 
învechi şi ca lâna mâncată de molii”. 


b. Deci, nimic din cele ce se întâmplă în viaţă să nu te tulbure! Încetează de a ruga 
pe cutare sau pe cutare; lasă umbrele să treacă - umbră doar e ajutorul omenesc - şi 
roagă necontenit pe lisus, Căruia-i slujeşti, să facă un semn numai şi toate se vor 
limpezi într-o clpită. lar dacă L-ai rugat şi nu ţi s-a împlinit ruga, află că aşa a 
rânduit Dumnezeu; nu pune capăt de la început relelor - voi repeta cuvântul spus 
mai înainte - ci când răul a crescut, când s-a mărit, când duşmanilor noştri nu le-a 
mai rămas aproape rău de săvârşit, atunci dintr-o dată Dumnezeu preface totul în 
linişte şi dă dezlegări neaşteptate lucrurilor. 


Da, Dumnezeu poate să dea nu numai atâtea bunătăţi câte aşteptăm şi nădăjduim, 
ci chiar cu mult mai multe şi nesfârşit de mari. De aceea şi Pavel spunea: „Jar 
Celui ce poate să le facă pe toate mai cu prisos decât cele pe care le cerem sau le 
gândim” 


c. N-ar fi putut oare de la început să împiedice căderea celor trei tineri în 
încercarea aceea grozavă? Dar n-a voit, ca să le adune tinerilor mare câştig. De 
asta a îngăduit să fie daţi în mâinile barbarilor, să se înalțe focul din cuptor la 
mare înălțime, să se aprindă mânia împăratului mai tare decât cuptorul, să Li se 
lege picioarele şi mâinile cu multă străşnicie şi aşa să fie aruncaţi în foc. Şi când 
toţi cei ce priveau pierduseră nădejdea mântuirii lor, atunci, dintr-o dată, mai 
presus de orice nădejde, s-a arătat facerea de minuni a lui Dumnezeu, Marele 
Meşter, atunci a strălucit minunea Lui cu multă măreție. Focul a fost stins, iar 
cei legaţi dezlegaţi. Cuptorul a ajuns biserică, izvor şi rouă şi mai de preț decât 
curţile împărăteşti. Părul capetelor lor a fost mai tare decât focul, care înghite 


totul, care biruie şi fierul şi pietrele, care subjugă orice materie. S-a alcătuit 
acolo un cor armonios, corul acelor Sfinţi, care chemau la această cântare 
minunată şi firea cea văzută şi firea nevăzută. Cântau, înălțând imnuri de 
mulțumire, pentru că au fost legaţi, pentru că au fost daţi focului, atât cât 
depindea de duşmani, pentru că au pierdut ţara, pentru că au ajuns robi, pentru 
că li s-a luat libertatea, pentru că au ajuns fără patrie, fără casă, nişte 
surghiuniţi, pentru că trăiau într-un pământ Străin şi barbar. Aşa face un Suflet 
recunoscător. 


d. După ce răutatea duşmanilor a mers până la sfârşit - căci ce puteau încerca 
după ce-i omorau? Și după ce atleţii au împlinit totul, după ce a fost împletită 
cununa, după ce au fost adunate răsplătirile lor şi nimic nu mai lipsea spre slava 
lor, atunci relele au luat sfârşit. lar cel ce a aprins cuptorul, cel ce i-a supus pe 
tineri la o pedeapsă atât de mare, chiar el îi laudă minunat pe Sfinţii aceia şi 
ajunge crainicul minunii lui Dumnezeu: a trimis în toată lumea scrisori pline de 
cuvinte de laudă, în care povesteşte cele întâmplate şi ajunge predicator vrednic 
de credinţă al minunilor lui Dumnezeu, făcătorul de minuni. Erau mai presus de 
bănuială cele scrise de el chiar în ochii duşmanilor, pentru că fusese duşmanul 
şi vrăjmaşul lor. 


3.a. Ai văzut măiestria lui Dumnezeu? Ai văzut înţelepciunea Lui? Ai văzut 
minunea Lui? Ai văzut iubirea Lui de oameni şi purtarea Lui de grijă? Nu te 
tulbura, dar, nu te neliniști, ci continuă Să mulțumeşti mereu lui Dumnezeu 
pentru toate, să-L slăveşti, să-L rogi, să-l ceri. De se năpustesc asupra-ţi mii de 
tulburări şi mii de necazuri, de vin în faţa ta furtuni, nimic să nu te tulbure. 
Dumnezeu iese întru întâmpinarea noastră chiar când totul ne duce la pieire. 
Dumnezeu poate să scoale şi pe cei căzuţi, poate să întoarcă şi pe cei rătăciți, 
poate să îndrepte pe cei ce se poticnesc, poate să scape de păcate pe cei se sunt 
plini de mii şi mii de păcate, poate să facă drepți, poate să dea viaţă celor morți, 
poate să facă mai strălucitoare pe cele dărâmate, poate să înnoiască pe cele 
învechite. Dacă aduce la existenţă pe cele ce nu sunt, dacă dăruieşte fiinţa celor 
ce nicicând n-au fiinţa, apoi cu mult mai mult va îndrepta pe cele ce sunt şi-au 
fost. 


b. Vrei să spui că sunt mulţi cei ce pier, că mulți sunt cei ce se poticnesc? Adeseori 
s-au întâmplat multe ca acestea, dar mai pe urmă toate au primit cuvenita 
îndreptare, afară de unii care au rămas nevindecaţi şi după schimbarea lucrurilor. 
Pentru ce te tulburi şi te nelinişteşti, că unul este scos afară, iar altul primit? Hristos 
a fost răstignit, Varava tâlharul a fost eliberat, iar poporul stricat striga că trebuie 


să fie mântuit mai degrabă ucigaşul decât Mântuitorul şi Binefăcătorul. Pe câți 
crezi că nu 1-a dus la o cădere asta atunci? Pe câţi nu i-a pierdut? 


c. Dar mai bine spus, să iau cuvântul meu de sus. N-a trebuit, oare, Acest răstignit 
să-Şi părăsească ţara îndată după naştere, n-a trebuit, oare, să fugă şi să Se mute 
chiar când era în scutece cu întreaga Lui casă într-un pământ străin, ducându-Se 
într-o ţară barbară atât de depărtată? 


Din pricina naşterii Lui au curs râuri de sânge, au fost ucideri nedrepte şi junghieri. 
Pruncii în fragedă vârstă au fost tăiați ca pe câmpul de luptă, ca la război; copii 
smulşi de la pieptul mamelor au fost dați junghierii, pe când le era laptele încă în 
gâtlej sabia le-a retezat gâtul. Poate fi o grozăvie mai mare ca aceasta? Şi asta a 
facut-o cel ce căuta să-L. omoare; dar îndelung răbdătorul Dumnezeu a îngăduit să 
se săvârşească o grozăvie ca aceasta, a îngăduit să curgă atâta sânge; a îngăduit-o, 
cu toate că putea să-i oprească pentru a-şi arăta printr-o înţelepciune negrăită mare 
Lui îndelungată răbdare. 


d. După ce S-a întors din ţara cea barbară şi S-a făcut mare, război s-a dezlănţuit de 
pretutindeni împotriva lui. Şi mai întâi L-au gelozit şi L-au invidiat ucenicii lui 
Ioan - deşi loan slujea venirii lui Hristos - şi spuneau: „Cel ce era cu tine dincolo 
de Iordan, iată botează şi toţi merg la El”. Cuvintele acestea sunt cuvinte de 
oameni atinşi de invidie, cuvinte de oameni roşi de patimă. 


Unul din ucenicii lui loan, care spusese cuvintele acestea, avusese o neînțelegere 
cu un iudeu şi discutase despre curăţire, punând faţă în faţă un botez cu altul, 
botezul lui loan cu botezul săvârşit de ucenicii lui Hristos: „Și a fost neînțelegere 
între ucenicii lui loan şi un iudeu despre curăţire”. 


e. Dar când a început Hristos să facă minuni, câte calomnii? Unii îl numeau 
samarinean şi îndrăcit, spunând: „Samarinean eşti Tu şi ai demon”, alţii îl 
numeau înşelător spunând: „Acesta nu este de la Dumnezeu, ci amăgeşte 
mulțimea”; alţi îl numeau vrăjitor, spunând: „Cu domnul demonilor, cu 
Beelzebut, scoate pe demoni”. Şi mereu spuneau asta. Îl numeau potrivnic lui 
Dumnezeu, mâncăcios, chefliu, beţiv, prieten cu desfrânatele şi cu stricaţii. „A 
venit - spune EI - Fiul Omului mâncând şi bând şi zic ei: «lată om mâncăcios şi 
băutor de vin, prieten cu vameşii şi păcătoşii». Când a vorbit cu femeia cea 
păcătoasă, L-au numit profet mincinos: „Dacă ar fi prooroc - spuneau ei - ar şti 
cine este această femeie care îi vorbeşte”. 

În fiecare zi îşi ascuţeau dinţii împotriva Lui nu numai iudeii, ci chiar şi cei care 
păreau să-l fie frați nu se purtau bine cu EI; mai mult, chiar cei din casă cu EI au 


dezlănţuit război împotriva lui. lată că şi casnicii Lui erau stricaţi. Evanghelistul ne 
spune: „Nici fraţii Lui nu credeau în El”. 


4.a. Dar pentru că mi-ai vorbit de mulțimea celor ce s-au poticnit şi s-au rătăcit din 
pricina celor întâmplate, îți spun: Gândeşte-te, câți ucenici s-au poticnit în timpul 
răstignirii! Unul L-a vândut, alții au fugit, altul s-a lepădat de EI, toţi au plecat şi EI 
singur a fost dus şi pus în lanţuri. Gândeşte-te, câți din cei ce mai înainte îl 
văzuseră săvârşind minuni, înviind morți, curăţind leproşi, izgonind demoni, 
înmulțind pâini şi făcând şi celelalte minuni, câţi din aceştia nu s-au poticnit în 
vremea aceea, când L-au văzut singur, dus înlănţuit, înconjurat de nişte ostaşi de 
rând, urmat de preoţi iudei zgomotoşi şi gălăgioşi, când L-au văzut singur prins în 
mijlocul duşmanilor Lui, de faţă cu vânzătorul, bucuros deocamdată de ispravă? 


Dar când era biciuit? Şi era de față mulțime nenumărată. Că era sărbătoare mare, 
care-l adunase pe toţi; drama nelegiuirii se petrecea în capitală, în mijlocul zilei. 


b. Gândeşte-te, câţi n-au căzut atunci; câţi nu s-au poticnit, când L-au văzut legat, 
biciuit, plin de sânge, cercetat de căpetenia scaunului de judecată şi nici un ucenic 
lângă EI? 


Dar când au început să curgă peste el aceste felurite, necontenite şi repetate 
batjocuri? Dar când L-au încununat cu spini, când L-au îmbrăcat în hlamidă, când 
I-au pus în mână trestie, când îi cădeau la picioare 1 se închinau, când îşi băteau joc 
şi râdeau de EI în fel şi chip?. Gândeşte-te câţi s-au poticnit, câţi s-au tulburat, câți 
şi-au pierdut liniştea când îl băteau peste obraz şi îi spuneau: „Profețeşte-ne, 
Hristoase, cine-i cel ce Te-a lovit?” Şi L-au dus şi L-au readus de colo-colo şi 
toată ziua cu asta şi-au pierdut-o; batjocorindu-L, ocărându-L, râzând de EI în 
mijlocul mulțimii de iudei. 


Dar când L-a pălmuit sluga arhiereului? Dar când au împărţit ostaşii hainele Lui? 
Dar când L-au urcat pe cruce gol cu spatele plin de lovituri şi L-au răstignit? Nici 
atunci fiarele sălbatice nu s-au potolit; dimpotrivă, s-au sălbăticit mai mult, au 
mărit grozăvia faptei şi-au înmulţit batjocura. 


c. Unii spuneau: „Cel ce dărâmi templul şi în trei zile îl zideşti”; alţii ziceau: „Pe 
alții a mântuit, dar pe Sine nu Se poate mântui”; iar alţii ziceau: Dacă eşti Fiul 
lui Dumnezeu pogoară-Te de pe cruce şi vom crede în Tine”. 


Dar când L-au batjocorit, dându-i să bea dintr-un burete fiere şi oţet? Dar când îl 
ocărau tâlharii? De fapta aceea înfricoşătoare şi prea nelegiuită, de care am vorbit 


şi mai înainte, când au spus că tâlharul acela vestit, spărgătorul acela, omul care 
săvârşise nenumărate crime este mai vrednic de liberare decât Hristos, când la 
propunerea judecătorului au pe Varava nu numai cu gândul de a-L răstigni, ci şi cu 
gândul de a-l face numai rău? Socoteau că pot dovedi cu asta că Hristos este mai 
rău decât tâlharul, că este atât de nelegiuit încât nu-L poate scăpa nici mila, nici 
vrednicia sărbătorii. Acesta este scopul tuturor faptelor lor; să-l strice bunul Lui 
nume. De asta au răstignit doi tâlhari împreună cu EI. 


d. Adevărul, însă, n-a fost umbrit; dimpotrivă, a strălucit şi mai mult! L-au învinuit 
că vrea să ajungă stăpânitor, spunând: „Oricine se face pe sine împărat, nu este 
prieten cezarului”. L-au învinuit că vrea să pună mâna pe stăpânire pe Acela Care 
nu avea unde să-şi plece capul. L-au învinuit şi de hulă. Marele preot şi-a sfâşiat 
veşmintele, zicând: „A hulit! Ce nevoie mai avem de martori” . 


Dar moartea Lui, cum a fost? N-a fost silnică? N-a fost osândită? N-a fost însoțită 
de blestem? N-a fost plină de ruşine? N-a fost o moarte care se dădea celor mai 
mari nelegiuiţi, care nu erau vrednici să răsufle pe pământ? 


e. Mormântul, apoi, nu I s-a dat în dar? A venit unul şi I-a cerut trupul. Astfel, nici 
cel care L-a îngropat nu era dintre ai Lui, dintre cei cărora le făcuse bine, dintre 
ucenici, dintre cei care dobândiseră de la EI atâta îndrăznire şi mântuire; toți 
aceştia fugiseră, toţi se făcuseră nevăzuţi. 


Dar faima aceea rea pe care o ticluiseră despre înviere, spunând că „Au venit 
ucenicii Lui şi L-au furat” pe câţi nu i-a făcut să cadă, pe câți nu i-a împiedicat? 
Cuvântul a avut atunci putere, deşi era plăsmuit, deşi era cumpărat cu bani; a avut 
putere în ochii unora, cu toate că a fost pecetluit mormântul, cu toată marea 
strălucire a adevărului învierii. Nici învăţătura despre înviere n-o cunoştea 
mulțimea! Şi nu e de mirare, când nici ucenicii Lui n-o cunoşteau. „Că nu ştiau 
atunci, spune Scriptura, că El trebuie să învie din morţi”. 


Gândeşte-te, dar, câţi nu s-au poticnit în zilele acelea? Cu toate acestea, îndelung 
răbdătorul Dumnezeu a îngăduit, rânduind totul cu înţelepciunea lui cea nespusă. 


S.a. Apoi, după acele zile, ucenicii iarăşi au stat ascunşi, tăinuiți, fugari şi plini de 
frică; tremurau ŞI-şi schimbau mereu locul; aşa se ascundeau. După cincizeci de 
zile au început să se arate şi să facă minuni; dar nici aşa n-au avut tihnă. Cu toate 
acestea nenumărați oameni dintre cei slabi s-au poticnit când au văzut că apostolii 
sunt biciuiţi, Biserica răvăşită, ei prigoniți, iar duşmanii, puternici pretutindeni şi 
gălăgioşi. Când au dobândit multă îndrăznire de pe urma minunilor, atunci iarăşi 


moartea lui Ştefan a adus prigoană cumplită; a împărtăşit pe toți şi a tulburat 
Biserica. Şi iarăşi ucenicii au fost cuprinşi de frică, iarăşi au fugit, iarăşi erau 
neliniştiți. 


b. Şi aşa creştea necontenit Biserica, pentru că înflorea prin minuni, pentru că a 
fost strălucitoare dintru începuturile ei. Unul din Apostoli a fost lăsat în jos printr-o 
fereastră şi aşa a scăpat din mâinile căpeteniei ; pe alţi apostoli 1-a scos din temniță 
îngerul şi aşa au scăpat de lanţuri, pe alți Apostoli, prigoniţi de cei puternici, i-au 
adăpostit şi le-au dat tot felul de îngrijiri oameni sărmani, meseriaşi, vânzătoare de 
porfiră, făcători de corturi, tăbăcari, oameni care locuiau la marginile oraşelor şi pe 
țărmul mării. Adeseori nici în mijlocul oraşelor nu îndrăzneau să se arate; iar dacă 
îndrăzneau ei, nu îndrăzneau gazdele lor. 


c. Aşa s-a urzit Biserica: prin încercări şi vremi de nelinişte; cei care se poticniseră 
mai înainte s-au îndreptat mai târziu; cei care s-au rătăcit s-au întors pe drumul cel 
bun, iar cele ce fuseseră dărâmate s-au zidit mai măreț. 


De aceea când Pavel a cerut lui Dumnezeu să predice cuvântul în tihnă, 
Atotînţeleptul şi Atotpriceputul Dumnezeu nu i-a făcut pe placul ucenicului, cu 
toate desele lui rugăciuni, nu a îngăduit, ci a zis: „Destul îţi este harul Meu; căci 
puterea Mea se desăvârşeşte în slăbiciune”. 


d. Dacă vrei, deci, să socoteşti faptele bune cu cele rele care se petrec în timpul de 
față, vei vedea, dacă nu semne şi minuni, multe fapte asemănătoare minunilor, 
semne nespuse ale marii purtări de grijă a lui Dumnezeu şi a ajutorului lui. Dar ca 
să nu auzi totul cu lesniciune de la mine, îţi las partea aceasta, ca să aduni cu grijă 
singură şi să pui faţă în faţă faptele cele minunate ale lui Dumnezeu din vremea de 
acum cu faptele cele pricinuitoare de tristeţe şi îndeletnicindu-te cu această 
frumoasă muncă să alungi din suflet întristarea. Multă mângâiere vei scoate de aici. 


e. Spune, rogu-te, binecuvântatei tale case din parte-mi multe urări de bine. Să-ţi 
dea Dumnezeu sănătate şi bucurie, Stăpâna mea prea venerabilă şi prea iubitoare 
de Dumnezeu. 


De vrei să-mi scrii pe larg, arată-mi şi în aceasta - fără să mă înşeli - că ai alungat 
din suflet orice tristeţe şi că ești liniştită. Acest leac doresc să-l aibă scrisorile mele: 
să-ţi sădească în suflet multă bucurie. Şi vei primi mereu scrisori. Dar să nu-mi 
scrii iarăşi: „Multă mângâiere am din scrisorile tale”. Asta o ştiu şi cu. Ci să-mi 
scrii că ai atât de multă mângâiere câtă o vreau şi eu, că nu-ți mai este sufletul 
neliniştit, că nu mai plângi, ci eşti veselă şi liniştită. 


Scrisoarea VIII 


| „a. Ar fi fost de ajuns să-ţi potolească marea ta durere şi scrisoarea ce ţi-am 
trimis-o mai înainte. Dar pentru că tirania întristării [athymias] te apasă tare, am 
socotit că trebuie neapărat să adaug a doua scrisoare celei dintâi, ca să culegi din ea 
mângâiere din belşug, iar sănătatea sufletească să-ţi fie pe viitor nezdruncinată. 


b. Haide, dar, să risipesc şi în alt chip praful tristeţii tale. Socot că din răni şi din 
buboaie cumplite s-a născut praful acelei tristeţi. Dar nici aşa nu trebuie lăsată-n 
grija sănătății tale; că praful dacă nu-i îndepărtat în grabă, vatămă pe cel mai 
gingaş dintre mădularele trupului: tulbură limpezimea ochiului şi în sfârşit, strică 
toată vederea celui nepăsător. Ca să nu se întâmple, dar, asta, să stârpim cu multă 
grabă şi răul ce a mai rămas. Scoală-te, însă, şi întinde-mi mâna. Ceea ce se 
întâmplă cu cei bolnavi trupeşte se întâmplă şi cu cei bolnavi sufleteşte: bolnavii 
nu se fac sănătoşi dacă nu vin şi ei în ajutorul muncii doctorilor. 


c. Ca să nu se întâmple asta, sileşte-te să mă ajuţi şi tu cu priceperea pe care o 
ai, ca folosul să fie mare din munca noastră a amândurora. 


Poate că îmi vei spune: 


- Vorbe şi pretexte! Îți ştiu înălțimea gândurilor tale, ştiu tăria sufletului tău 
evlavios, ştiu marea ta pricepere, puterea credinţei tale şi că ţi-i de ajuns numai 
să porunceşti oceanului înfuriat al tristeţii, ca să se facă linişte deplină. 


d. Dar ca să-ţi fie mai cu înlesnire, am să-ţi ajut şi eu. 

Cum vei putea face mai uşor aceasta? Dacă te vei gândi bine la toate cele ce ţi-am 
scris în scrisoarea de mai înainte — şi ţi-am vorbit în ea pe larg tocmai de acest 
subiect — şi dacă vei face ce-ţi poruncesc acum. 

- Ce anume? 

- Când auzi că o Biserică a căzut, că alta s-a clătinat, că alta a fost cuprinsă de 
valuri cumplite, că alta a suferit alte nenorociri, că una a primit lup în loc de păstor, 
alta pirat în loc de cârmaci, alta călău în loc de doctor, suferă — că nu trebuie să 
treci pe lângă astfel de fapte fără să suferi -, dar pune măsură suferinţei. 


d. Dacă pentru păcatele noastre, pentru faptele pentru care avem să dăm socoteală, 
nu e trebuincios, nici bine, ci tare primejdios şi păgubitor, să te laşi stăpânit de 


tristeţe deznădăjduitoare, apoi cu mult mai mult e zadarnic şi de prisos, iar pe lângă 
asta şi diavolesc şi pierzător de suflet, să te topeşti de durere şi să te pierzi pentru 
păcatele altora. 


2.a. Şi ca să vezi că lucrurile stau aşa, am să-ţi povestesc o istorie veche. Era un 
corintean; avusese parte de sfinţitele ape, fusese curăţit prin Taina Botezului, se 
împărtăşise din masa cea prea înfricoşată; într-un cuvânt, luase parte la toate 
tainele noastre — mulţi spun că era şi învăţător al Bisericii -; ei bine, după ce luase 
parte la aceste sfinte slujbe, după ce se împărtăşise de toate acele bunătăţi 
nespuse, după ce i se dăduse în Biserică un loc de frunte, a săvârşit un păcat 
groaznic. S-a uitat cu ochi pofticioşi la femeia tatălui său; şi nu s-a mărginit numai 
la această poftă rea, ci a prefăcut în faptă gândul lui desfrânat. Fapta îndrăznită 
de el nu era numai desfrânare, ci şi adulter; dar mai bine spus o faptă cu mult mai 
cumplită decât adulterul. 


b. De asta şi fericitul Pavel, când a auzit, pentru că nu avea un nume potrivit să 1-l 
dea după nevrednicia păcatului, înfăţişează astfel mărimea nelegiuirii, grăind aşa: 
„îndeobşte se aude că la voi este desfrânare şi aşa desfrânare, cum nici la păgâni 
nu se pomeneşte”( Corinteni 5, 1.) 


N-a spus: „Nu se îndrăzneşte”, ci: „Nu se pomeneşte”, vrând să arate cât de mare e 
fărădelegea aceea. Şi l-a dat pe el diavolului, l-a tăiat din toată Biserica şi nici nu 1- 
a mai dat voie să ia parte la masa cea de obşte. Cu unul ca acesta, spune Pavel, nici 
nu se cade să mâncaţi (Corinteni 5, 11.) Pavel era mâniat foarte tare pe el şi a 
cerut cea mai aspră pedeapsă; pentru asta foloseşte de călău pe satana ca el să-i 
sfâşie trupul. 


c. Cu toate acestea, cel care l-a tăiat din Biserică, cel care nu i-a dat voie să ia 
parte la masa cea de obşte, cel care a poruncit ca toți să-l plângă — „Și voi v-aţi 
semeţit în loc mai degrabă să fi plâns ca să fie scos din mijlocul vostru cel ce a 
făcut fapta aceasta” (| Corinteni 5, 2.)— cel care l-a alungat de pretutindeni ca pe 
un ciumat, cel care i-a închis uşa oricărei case, cel care l-a dat satanei, cel care i-a 
cerut o pedeapsă atât de aspră, când l-a văzut că suferă şi se căieşte de păcatul 
săvârşit, când a văzut că el cântă prin fapte un alt cântec, însuşi Pavel şi-a schimbat 
părerea, că a poruncit contrariul de ce poruncise. Ce spune cel ce spusese: Tăiaţi-l, 
întoarceţi-i spatele, plângeţi-l, să-l ia diavolul? Ce spune? „Întăriţi-l în dragoste, 
ca nu cumva Să fie doborât de mai multă întristare unul ca acesta ( Il Corinteni 
2, 7.) şi să nu ne lăsăm covârşiţi de satana, că nu ne sunt necunoscute gândurile 
lui”( Corinteni 2, 11.) Vezi că este diavolească o supărare peste măsură? Vezi că 
este o cursă a satanei, care face dintr-un leac tămăduitor otravă? 


d. Şi ajunge otrava şi dă pe om satanei, când omul depăşeşte măsura. De asta 
spunea Pavel: „ca să nu ne lăsăm covârşiţi de satana”. Cu alte cuvinte spune aşa: 
„Oaia s-a umplut de râie, a fost scoasă afară din turmă, a fost îndepărtată din 
Biserică; dar a scăpat de boală, a ajuns oaie ca şi mai înainte. Aşa e puterea 
pocăinţei. Face parte iarăşi din turma noastră. S-o atragem cu totul la noi, s-o 
primim cu braţele deschise, s-o luăm, s-o îmbrățişăm, s-o unim cu noi. Dacă nu 
vom vrea să facem asta, ne lăsăm covârşiţi de diavol; diavolul nu ia ce-i al lui; ci 
ce-i al nostru, din pricina trândăviei noastre; iar din pricina tristeţii fără de măsură 
îl înghite şi-l face al său”. Din pricina asta Pavel a şi adăugat: „Că nu ne sunt 
necunoscute gândurile lui”. Diavolul obişnuieşte adeseori să-i facă să cadă pe cei 
ce nu sunt cu luare aminte, chiar prin virtuţi, când acestea nu sunt făcute cum 
trebuie. 


3.a. Dacă Pavel nu îngăduie să se întristeze mult un om care a făcut un păcat — şi 
un păcat atât de mare — ci se sârguieşte, se grăbeşte, face şi iscodeşte totul ca să se 
taie mărimea tristeţii, spunând că este diavolească lipsa de măsură, că este o 
viclenie a diavolului, o faptă a răutăţii lui şi a gândurilor lui rele, cum să nu fie cea 
mai mare prostie şi nebunie să te frămânţi şi să suferi atâta pentru greşeli făcute 
de alţii, pentru păcate pentru care alţii au să dea socoteală, încât să aduci în 
suflet întuneric nespus, tulburarea mea, zăpăceală, nelinişte şi frământare 
multă? lar dacă ai să-mi spui aceleaşi cuvinte că: „Vreau, dar nu pot”, iarăşi, 
am Să-ţi răspund şi eu tot aşa, că: „Vorbe şi pretexte sunt astea!”, că îţi cunosc 
tăria şi credinţa sufletului tău. 


b. Dar ca să-ţi fac şi în alt chip mai uşoară biruinţa şi lupta împotriva tristeţii 
acesteia pierzătoare şi nelalocul ei, îţi spun iarăşi: „Fă ce-ţi poruncesc!” 


Când auzi pe cineva că povesteşte de prăpădul de acum, depărtează-te îndată de 
gândurile acestea şi fugi cu mintea la ziua cea înfricoşătoare. Gândeşte-te la 
scaunul de judecată cel înfricoşător, la Judecătorul cel nemitarnic, la râurile de foc 
ce curg prin faţa scaunului Aceluia şi clocotesc din pricina iuțimii flăcărilor lui, la 
săbiile ascuţite, la pedepsele grozave, la chipul cel fără de sfârşit, la întunecimea 
cea adâncă, la întunericul cel din afară, la viermele cel neadormit, la legăturile cele 
de nedezlegat, la scrâşnirea dinților, la plângerea cea fără de mângâiere, la 
priveliştea întregii lumi, dar mai bine spus, la priveliştea celor două lumi, a lumii 
de sus şi a lumii de jos. Că spune Domnul: „Puterile cerurilor se vor clătina”"( 
Matei 24, 29.) Chiar dacă aceste puteri nu se simt cu nimic pe cuget, chiar dacă n- 
au să fie trase la răspundere, ci privesc doar tot neamul omenesc, privesc doar 
nenumăratele popoare ce au să fie judecate, totuşi nu stau acolo fără frică. Atât de 


mare va fi atunci frica. La acestea gândeşte-te, deci, şi la întrebările de care nu 
poate nimeni scăpa! 


c. Judecătorul Acela n-are nevoie de pârâţi, nici de martori, nici de dovezi, nici de 
probe, ci toate vor veni în mijloc aşa cum s-au săvârşit şi înaintea ochilor celor ce 
le-au săvârşit. Atunci nimeni nu ne va putea scăpa de pedeapsă! Nici tată, nici fiu, 
nici fiică, nici mamă, nici altă rudă, nici vecin, nici prieten, nici avocat, nici banii, 
nici mulțimea bogățiilor, nici mărimea puterii! Toate acestea vor pieri ca praful; va 
rămâne singur cel judecat şi va primi sau osânda sau achitarea, potrivit celor 


d. Strânge în jurul tău aceste gânduri, sporeşte-ţi frica aceasta şi ridic-o zid 
puternic împotriva tristeţii satanice şi pierzătoare de suflet! Stai înarmată cu 
această frică în lupta împotriva tristeţii! Şi vei putea, numai cu arătarea ei, să o 
risipeşti, să o sfărmi, mai uşor ca pe o pânză de păianjen. Tristeţea, pe lângă 
faptul că este zădărnicită şi de prisos, mai este şi tare pustiitoare şi vătămătoare. 
Frica aceea, însă, este şi de neapărată trebuinţă şi bună folositoare şi cu mult 
câştig. 


Dar furat de cuvânt, fără să vreau ţi-am dat acest sfat ce nu ţi se potriveşte ţie. Mie 
şi celor cufundaţi ca mine în mulțime de păcate le este necesar sfatul acesta, că îi 
înfricoşează şi-i trezeşte. Dar tu, care eşti împodobită cu atâtea fapte creştineşti, 
care ai atins chiar de pe acum bolțile cerului, frica aceasta nu te poate deloc 
tulbura. De aceea, vorbind cu tine, voi cânta alt cântec, voi atinge altă coardă, 
pentru că frica de judecata viitoare nu poate să te tulbure, după cum nu-i tulbură 
nici pe îngeri. Voi schimba dar cuvântul, dar schimbă-te şi tu o dată cu cuvântul! 


4. a. Nu ţine, însă, de rău cuvintele mele, că te-am aşezat în ceata cea sfântă a 
fecioarelor, pe tine care trăieşti în văduvie! M-ai auzit de multe ori vorbind, şi în 
public şi în particular, ce înseamnă fecioria şi că o femeie care a arătat multă 
credință în celelalte virtuți nu poate fi împiedicată să fie rânduită în ceata 
fecioarelor, dar mai bine spus, chiar să le întreacă cu multă prisosinţă. De aceea, şi 
Pavel când a vorbit de feciorie, n-a numit fecioară pe aceea care nu ştie de nuntă, 
care n-a avut legătură cu bărbat, ci pe aceea care se îngrijeşte de cele ale 


Domnului (Corinteni 7, 34.) Însuşi Hristos arată cu cât e mai mare milostenia 
decât fecioria (Matei 25, 1-11.); iar tu, care ţii sceptrul milosteniei, mult ţi-ai 
împletit cununa. Hristos a scos afară jumătate din ceata aceea de fecioare, pentru 
că au venit fără milostenie; dar mai bine spus, pentru că n-au avut din destul; că 
aveau untdelemn, dar nu aveau de ajuns. Dimpotrivă, pe cei care au venit fără 
virtutea fecioriei, dar au venit încărcaţi cu virtutea milosteniei, i-a primit cu multă 
cinste, i-a numit binecuvântaţii Părintelui Lui, i-a chemat la EI, le-a dăruit 
moştenirea împărăției şi i-a strigat în auzul întregii lumi; nu s-a ferit de a spune în 
faţa îngerilor şi a întregii zidiri că ei L-au hrănit şi ei L-au găzduit (Matei 25, 34- 
36.) 


b. Aceste fericite cuvinte le vei auzi şi tu atunci, te vei bucura atunci şi tu cu multă 
prisosinţă de această răsplătire. Dacă numai pentru milostenie atât de mari îşi sunt 
răsplăţile, atât de frumoase cununile, atât de multă e strălucirea şi atât de mare 
cinstea şi slava — fără să mai vorbesc de celelalte virtuţi — ce iertare poţi avea că, în 
loc să prăznuieşti chiar de aici, în loc să salți, să dănţuieşti şi să te încununezi, tu te 
frămânţi şi te întristezi că cutare şi-a pierdut minţile, că cutare s-a aruncat în 
prăpastie, şi înlesneşti astfel atacul diavolului împotriva sfântului tău suflet? Şi 
doar până acum n-ai încetat a-l sfâşia pe diavol. 


c. Cine poate vorbi de marea, îndelungata şi felurita ta răbdare? Ar fi de ajuns, 
oare, cuiva o cuvântare întreagă, o istorie lungă ca să povestească toate suferinţele 
tale din copilărie şi până acum, pe care le-ai îndurat de la ai tăi şi de la străini, de la 
prieteni şi de la duşmani, de la cei înrudiţi cu tine şi de la cei cu care n-aveai nici o 
legătură de rudenie, de la cei puternici şi de la oameni de nimic, de la dregători şi 
de la oameni de rând, de la clerici? Dacă cineva ar vrea să înşire fiecare din aceste 
suferinţe, una câte una, ar scrie o istorie întreagă. 


d. lar dacă cineva ar vrea să vorbească de celelalte chipuri ale acestei virtuţi, să 
vorbească nu de suferinţele îndurate de la alţii, ci de acelea pe care ţi le-ai făcut 
singură, va găsi că eşti mai tare ca piatra, ca fierul şi ca diamantul! Ţi-ai supus 
trupul tău slab şi plăpând, crescut în tot felul de desfătări, la atâtea suferinţe că nu 
se deosebeşte întru nimic de unul mort. Ţi-ai pricinuit atât de multe boli, că nu mai 
are putere nici ştiinţa doctorilor, nici doctoriile, nici îngrijirea! Trăieşti într-o 
continuă suferinţă. 


3.a. Câte cuvinte nu i-ar trebui unuia care ar vrea să vorbească de înfrânarea ta la 
masă şi de răbdarea ta în privegherile de noapte. Dar mai bine spus, când e vorba 
de tine nici nu se poate vorbi de înfrânare şi de răbdare! Trebuie găsit acestor 
virtuți alt nume cu mult mai mare. Spunem că un om rabdă şi se înfrânează, când 


biruie pofta care îl supără. Tu, însă, n-ai ce să birui. Cu multă pornire te-ai năpustit 
de la început împotriva cărnii şi ai stins poftele ei; n-ai înfrânat calul, ci i-ai legat 
picioarele, l-ai aruncat la pământ şi l-ai lăsat nemișcat. 


b. La început te înfrânai, acum ai ajuns la nepătimire. Nu te mai tulbură pofta 
desfătării cu mâncăruri şi băuturi, aşa că nu mai ai de biruit atacurile ei. O dată ce 
ai alungat pofta şi n-ai mai lăsat-o să intre în trup, ţi-ai învăţat pântecele să 
mănânce şi să bea, atâta cât să nu moară de foame şi să nu merite osândă. De aceea 
nu numesc aceasta nici post, nici înfrânare, ci ceva mai mult decât aceasta. 


c. Acelaşi lucru şi cu privegherile tale sfinte. După ce ţi-ai stins pofta de mâncare şi 
de băutură, ţi-ai stins odată cu ea şi pofta de somn. Că hrana este mâncarea 
somnului. Pofta aceasta ai biruit-o în alt chip; la început ai silit firea şi stătea 
neadormită nopţi întregi; mai pe urmă privegherea a ajuns un obicei, ţi-a intrat în 
sânge. După cum pentru alții este ceva firesc să doarmă tot aşa pentru tine să 
priveghezi. Minunate şi pline de uimire sunt aceste lucruri privite chiar numai în 
sine; dar dacă ar cerceta cineva şi timpul când au fost săvârşite, că au fost săvârşite 
în vârstă fragedă, că n-ai avut nici un dascăl care să te înveţe, că erai înconjurată de 
mulțime de oameni, care te puteau face să te poticneşti, că au fost săvârşite de un 
suflet ieşit dintr-o casă necredincioasă trecută acum la adevăr, şi într-un trup 
femeiesc şi cu totul plăpând din pricina strălucirii neamului strămoşilor şi a luxului 
în care a trăit, câte oceane de minuni n-ar găsi, dacă ar deschide pe fiecare din ele? 
De asta nici nu fac pomenire de celelalte fapte mari, de smerenie, de dragoste şi de 
celelalte virtuţi ale sfântului tău suflet. Dar numai ce le-am pomenit şi le-am spus 
numele, că a şi izvorât mintea mea iarăşi mii de izvoare; şi dacă m-aş sili să 
vorbesc ca şi de cele de mai înainte, numai în parte de felurile lor, dar mai bine 
spus, de temeiurile lor, aş lungi la nesfârşit cuvântul. 


d. Nu vreau, pentru ca nu cumva alunecând pe un ocean nesfârşit, să mă depărtez 
de subiectul de care mi-am propus să vorbesc. Dacă n-aş avea de gând acum să-ţi 
smulg din rădăcini tristeţea, cu drag aş vorbi de virtuțile tale, cu drag aş călători pe 
acest nesfârşit ocean, dar virtuțile tale, că fiecare din aceste căi dă iarăşi naştere la 
un ocean: fie răbdare, fie smerenie, fie milostenia cea în multe chipuri, care s-a 
întins chiar până la marginile lumii, fie dragostea, care întrece în căldură 
nenumăratele cuptoare, fie priceperea cea nesfârşită, plină de mult har, care 
depăşeşte măsurile firii. lar dacă ar vrea cineva să vorbească de faptele creştineşti 
născute din ele, s-ar asemăna cu unul care ar vrea să numere valurile mării. 


6.a. De aceea, lăsând la o parte aceste nesfârşite oceane, voi încerca să arăt leul 
după unghiile lui. Voi vorbi puţin despre îmbrăcămintea ta, despre hainele cu care 


te îmbraci. Într-adevăr, felul cum se îmbracă cineva pare a fi un lucru de foarte 
mică însemnătate; dar dacă îl cercetezi bine vei vedea că e de foarte mare 
însemnătate, că are nevoie de un suflet de creştin, care să calce în picioare pe 
toate cele lumeşti şi să zboare chiar până la cer. 


b. De aceea, nu numai în Noul Testament, ci şi în Vechiul Testament, când 
Dumnezeu conducea neamul omenesc prin umbre şi închipuiri, când îngăduia ca 
oamenii să-şi ducă mai trupeşte viaţa, când nu se vorbea încă deloc de cele cereşti 
şi nici nu se pomenea de cele viitoare, când nu erau tainele credinţei care 
stăpâneşte acum, li se dădeau evreilor legi mai simple şi mai trupeşti: ei bine, chiar 
atunci Dumnezeu interzicea cu multă străşnicie dragostea oamenilor de a se 
îmbrăca cu haine frumoase, iar profetul Isaia le grăieşte aşa: „Acestea zice Domnul 
către fetele căpeteniilor din Sion: Pentru că S-au înălţat fetele lor şi au umblat 
cu grumajii ridicaţi pentru că fac semne cu ochii, pentru că cu păşitul 
picioarelor îşi târăsc hainele, iar cu picioarele joacă, va smeri Domnul pe fetele 
căpeteniilor Sionului, va dezveli chipul lor şi va lua Slava îmbrăcăminţilor lor 
(Isaia 3, 15-17.); şi-ţi va fi în loc de miros plăcut praf, în loc de brâu te vei 
încinge cu funie, în loc de podoaba capului tău, vei avea chelie pentru faptele 
tale şi în loc de haină de porfiră te vei îmbrăca în sac (Isaia 3, 23.) Acestea-ţi vor 
fi în loc de podoabă. Ai văzut ce mânie nespusă? Ai văzut ce pedeapsă şi osândă 
cumplită? Ai văzut ce robie crudă? Asta să te facă să te gândeşti la mărimea 
păcatului. lubitorul de oameni Dumnezeu n-ar fi adus peste fiicele Sionului o 
pedeapsă atât de cumplită, dacă păcatul care atrage pedeapsa n-ar fi fost cu mult 
mai mare. 


c. lar dacă păcatul acesta este mare, atunci e lămurit că şi virtutea contrară acestui 
păcat este foarte mare. De asta şi Pavel, vorbind femeilor din lume, nu numai că le 
opreşte să poarte aurării, ci nici nu le lasă să se îmbrace cu haine scumpe (| 
Timotei 2, 9. ). Ştia Pavel, ştia bine că aceasta este o boală cumplită a sufletului, 
boală cu greu de înlăturat; ştia Pavel că acesta este un semn foarte mare al unui 
suflet stricat, al unui suflet care are nevoie de multă filozofie. Şi cu această patimă 
nu numai femeile din lume, cele care sunt căsătorite cu bărbaţi şi care nu primesc 
cu uşurinţă aceste sfaturi, ci şi femeile care par că au îmbrăţişat viaţa monahală, 
care şi-au ales soarta de a trăi în ceata fecioarelor. 


Multe din acestea, după ce au biruit trupul şi după ce au mers în curăţenie pe 

drumul fecioriei, după ce în această privinţă duc viaţă îngerească şi au arătat în trup 

muritor semnele prevestitoare ale învierii — că spune Hristos că în veacul acela 

„nici nu se însoară, nici nu se mărită” ( Luca 20, 35.) după cum s-au luat la 
întrecere cu puterile cele netrupeşti, străduindu-se să ajungă la nestricăciune într-un 


trup stricăcios; după ce săvârşesc cu fapta lucruri de care mulţi nici nu vor să audă, 
după ce au alungat pofta trupului ca pe un câine rău care atacă mereu, după ce au 
potolit marea înfuriată şi călătoresc liniştite printre valuri sălbatice, având vânt 
prielnic pe un ocean tare neliniştit, după ce stau în cuptorul poftei trupeşti şi nu se 
ard, ci calcă peste cărbunii aceştia ca pe lut, ei bine, femeile acestea sunt biruite în 
Chip ruşinos şi jalnic de pofta de a se împodobi cu podoabe şi a se îmbrăca cu 
haine scumpe; au putut birui pofte mai mari, dar au fost înfrânte de pofta asta. 


7.a. Atât de greu lucru este fecioria şi are nevoie de atâta osteneală, că Hristos când 
s-a pogorât din cer ca să facă pe oameni îngeri, ca să sădească pe pământ vieţuirea 
cea de sus, nici n-a cutezat să poruncească fecioria, nici să o pună în rândul legilor, 
ci a legiuit să mori — este oare ceva mai greu ca asta? — a legiuit să te răstigneşti 
necontenit (Matei 6, 24-26. ), să faci bine duşmanilor (Luca 6, 27. ), dar n-a 
legiuit să trăieşti în feciorie; a lăsat virtutea asta la voia ascultătorilor, spunând: 
„Cine poate să înţeleagă, să înţeleagă” (Matei 19, 12.) Grea este povara fecioriei, 
anevoioase sunt luptele ei, pline de sudoare ostenelile, iar drumul acestei virtuţi 
plin de mari prăpăstii. 


b. Şi o arată asta bărbaţii din Vechiul Testament, care au săvârşit atât de multe 
fapte mari! De pildă, Moise, bărbatul acela vestit, capul profeților, prietenul 
adevărat al lui Dumnezeu, care s-a bucurat de atâta îndrăznire înaintea lui 
Dumnezeu, încât a scăpat de mânia dumnezeiască şase sute de mii de oameni 
vrednici de pedeapsă; bărbatul acesta mare şi cu astfel de însuşiri a poruncit 
mării, a despărţit marea, a despicat piatra, a schimbat văzduhul, a prefăcut apa 
Nilului în sânge, a pus împotriva lui Faraon oştire de broaşte şi de lăcuste, a dat 
altă rânduială întregii zidiri, a făcut şi alte nenumărate minuni, a săvârşit multe 
fapte de virtute şi a strălucit şi în una şi în alta, dar n-a putut nici să caute măcar 
la luptele fecioriei, ci s-a căsătorit, şi-a luat femeie, şi şi-a găsit în căsătorie 
siguranța vieții; n-a îndrăznit să se avânte pe oceanul fecioriei, temându-se de 
valurile de acolo. 


Patriarhul Avraam, apoi, preotul copilului său, a putut să-şi biruie tiranicul glas al 
sângelui, a putut să-şi ucidă copilul, pe Isaac fiul său, în floarea vârstei, în puterea 
tinereţii, pe fiul său unul-născut, pe fiul lui adevărat, dar mai presus de orice 
nădejde (Facere 17, 16-19. ) , plin de virtuţi, singurul lui sprijin la adânci bătrâneţe; 
a putut să-l ia cu el sus în munte şi să-l ia când avea de gând să facă o astfel de 
faptă; a putut să clădească jertfelnicul, să pună lemne, să aşeze jertfa pe jertfelnic, 
să pună mâna pe cuţit şi să întindă cuțitul spre gâtul copilului ( Facere 22, 1-10.). 
Și l-a întins şi s-a umplut de sânge, bărbatul acela tare ca diamantul, dar, mai bine 
spus, mai tare ca diamantul; pentru că diamantul e tare prin natura lui, pe când 


Avraam a imitat tăria naturală a diamantului prin voinţa sa de credincios, a arătat 
prin fapte nepătimirea îngerilor. Ei bine, un om care a putut duce la sfârşit o faptă 
atât de mare, n-a cutezat să-şi înfrângă firea ca să înfrunte nevoinţele fecioriei, ci s- 
a temut chiar de luptă şi a căutat mângâierea dată de căsătorie. 


8.a. Vrei să-ţi adaug la cei amintiţi mai sus şi pe lov, pe bărbatul acela drept, sfânt, 
cinstitor de Dumnezeu, care se abţinea de la orice rău? lov acesta a zdrobit faţa 
diavolului; a golit tolba diavolului fiind lovit, nu lovind. A fost săgetat necontenit 
de diavol şi a răbdat tot felul de încercări; şi fiecare era foarte puternică. S-au 
abătut asupra unui singur trup şi au cuprins un singur suflet, tot ceea ce pare şi este 
în adevăr nenorocire în viaţa aceasta: sărăcia, boala, moartea copiilor, atacurile 
duşmanilor, nerecunoştinţa prietenilor, foametea, dureri fără capăt în trup, ocări, 
bârfeli, nume rău. Şi ceea ce-i mai cumplit e că pe neaşteptate l-au lovit toate 
aceste nenorociri. 


b. lată ce vreau să spun: Un om născut sărac şi crescut într-o casă săracă, pentru că 
este desprins şi învăţat cu sărăcia, îndură cu uşurinţă povara sărăciei, dar un om, 
căruia îi curg în jurul său bani cu nemiluita, care are bogăția mare, nu poate îndura 
cu uşurinţă schimbarea, dacă ajunge pe neaşteptate sărac. Nefiind desprins cu 
sărăcia, 1 se pare mai grozavă când îl loveşte pe negândite. O altă pildă: un om de 
rând, născut din oameni de rând, care a trăit disprețuit toată viaţa lui, nu se tulbură 
tare dacă e ocărât şi insultat; dar un om, care se bucură de slavă, care-i însoțit 
totdeauna de alai de oameni, al cărui nume este pe buzele tuturor, care-i vorbit de 
bine de toţi, va suferi la fel cu bogatul sărăcit pe neaşteptate, de-şi pierde slava şi 
coboară printre oamenii de rând. La fel, un tată care-şi pierde copiii, şi chiar pe 
toţi, dar nu în acelaşi timp, se mângâie de cei morţi cu cei rămaşi; durerea este mai 
mică dacă se scurge timp între durerile pricinuite de moartea copiilor; când a venit 
durerea cea nouă, durerea cea dintâi e adormită şi dispărută; iar lucrul acesta 
micşorează cu puţin durerea. 


c. Ei bine, lov a văzut moartea tuturor copiilor săi într-o clipită de vreme; şi o 
moarte groaznică de tot. Moartea le-a fost şi silnică şi înainte de vreme, iar timpul 
şi locul au mărit jalea; era în timpul mesei şi într-o casă deschisă străinilor; şi casa 
le-a fost mormânt. Ce ai putea spune apoi de foamea aceea nemaiauzită şi 
nemaivăzută îndurată de lov, cu neputinţă de tălmăcit prin cuvinte? Cum să o 
numesc, de voie sau fără de voie? Nu ştiu cum să-i spun, nici nu-i găsesc un nume 
acestui fel de suferinţă nemaiîntâlnită. 


d. lov nu se putea apropia de masa întinsă şi nu se putea atinge de bucatele care i se 
puneau în faţă, pentru că mirosul greu care ieşea din rănile trupului lui îi tăia pofta 


de mâncare şi-i făcea scârbă de bucate. Asta voia să arate lov prin cuvintele: „Cu 
scârbă mă uit la mâncările mele”( lov 6, 7.) Foamea îl silea să se atingă de 
bucate, dar mirosul greu care ieşea din trupul lui biruia silnicia foamei. De asta am 
spus că nu ştiu cum să numesc foamea lui lov. De bună voie? Dar voia să guste din 
cele ce i se puneau înainte. Fără voie? Dar mâncarea îi stătea în faţă şi nimeni nu-l 
oprea să mănânce! Cum aş putea povesti suferințele lui, izvoarele de viermi, 
puroiul care curgea din răni, ocările prietenilor, disprețul slugilor? „Nu m-au 
cruțat slugile mele, spunea el, în faţă mă scuipau” (lov 30, 10.) Cum voi putea 
povesti de cei care îl atacau, care se năpusteau asupra lui? „Cei pe care nu-i 
socoteau vrednici să fie câini turmelor mele — spunea el - aceia se năpusteau 
asupra mea şi nişte oameni de nimic îmi dau sfaturi” (ov 30, 1.) Nu-ţi par 
cumplite toate acestea? Şi sunt într-adevăr cumplite! 


e. Să-ţi vorbesc şi de capul nenorocirilor lui, de cea mai mare suferință, care îl 
înăbuşea mai ales? Ceea ce mai cu seamă îl înăbuşea era furtuna tulburărilor din 
sufletul său; conştiinţa lui curată îi tulbura mai cu seamă sufletul, îi întuneca 
gândirea, îi buimăcea mintea. Cei care se ştiu cu multe păcate pe cuget, de suferă 
vreo nenorocire, pot găsi o pricină a celor ce li se întâmplă: se gândesc la păcatele 
lor şi pun capăt tulburării pricinuite de îndoială. La fel cei care nu se ştiu cu nimic 
pe cuget, care sunt plini de fapte bune, dar cunosc învăţătura despre înviere, dacă 
suferă vreo nenorocire, gândindu-se la răsplățile de după înviere, ştiu că 
nenorocirile ce li se întâmplă sunt lupte şi pricini de mii şi mii de cununi. Jov, însă, 
fiind drept şi neştiind nimic despre înviere, era frământat tocmai de aceea că nu 
ştia pentru ce suferă; era mai chinuit de nedumerirea aceasta decât de durerile 
pricinuite de viermi şi de răni. 


Și ca să vezi că lucrurile stau aşa, este aceea că lov a răsuflat uşurat când iubitorul 
de oameni Dumnezeu l-a învrednicit să-i spună pricina suferințelor sale: „S-au 
îngăduit toate acestea ca să arăţi că eşti drept”. A răsuflat uşurat, ca şi cum n-ar fi 
suferit nimic. Asta se vede din cuvintele rostite de eL. Totuşi, chiar înainte de a 
afla pricina suferinţei sale, lov a suferit, dar a îndurat nenorocirile cu curaj; iar 
după ce a pierdut totul a rostit acele minunate cuvinte: „Domnul a dat, Domnul a 
luat; cum a hotărât Domnul, aşa s-a întâmplat; fie numele Domnului în veci 
binecuvântat” (lov 1, 21.) 


9.a. Dar mi se pare că, furat de dragostea pentru acest bărbat, m-am depărtat de 
subiect; am să mă întorc, însă, după ce voi mai adăuga câteva cuvinte. 


Bărbatul acesta atât de mare şi cu atâtea însuşiri, care a călcat în picioare atâtea 
nevoi ale firii, n-a îndrăznit, nici el, să intre în stadiul luptelor fecioriei, ci s-a 


căsătorit şi a ajuns tată a atâtor copii. Aşa de mare e greutatea fecioriei, aşa de 
cumplite sunt luptele, aşa de multe sudorile! E nevoie de mare tărie! 


b. Ei bine, multe femei care au fost biruitoare în luptele fecioriei, n-au putut birui 
patima împodobirii cu haine frumoase, ci au fost înfrânte, doborâte la pământ mai 
mult decât femeile din lume. Nu-mi spune mie că nu-şi pun podoabe de aur, că nu 
se îmbracă cu haine de mătase, brodate cu aur, că n-au coliere bătute în pietre 
scumpe. Ceea ce este mai cumplit decât toate, ceea ce arăta cu covârşire boala lor 
şi tirania patimii lor, este că se străduiesc şi se silesc cu hainele lor simple să 
întreacă în eleganță pe femeile îmbrăcate în haine de mătase şi împodobite cu 
bijuterii de aur şi să arate mai plăcute la înfăţişare decât acelea. După părerea lor 
săvârşesc un lucru indiferent, dar, după cum îl arată natura, pierzător de suflet, 
vătămător şi cu prăpastie adâncă. 


c. De asta tu trebuie să fii lăudată de mii şi mii de guri că, trăind în văduvie, ai 
biruit cu atâta uşurinţă o patimă care doboară pe fecioare. Şi lucrul acesta l-a arătat 
adevărul lucrurilor. Nu fe admir numai pentru că eşti nespus de simplă în 
îmbrăcăminte, mai Simplă chiar decât cerşetorii, ci şi pentru că nu ţi-s căutate, 
nici prefăcute, nici mersul, nici încălțămintea, nici îmbrăcămintea. Toate acestea 
sunt semne de virtute, care zugrăvesc pe dinafară credinţa strânsă în sufletul 
tău. „Îmbrăcămintea bărbatului, spune Scriptura, râsul dinţilor, călcătura 
piciorului ne spune cine este” ( Isus Sirah 29, 27.) Dacă n-ai fi aruncat la pământ 
şi n-ai fi călcat în picioare, ca nimeni altul, gândurile pământeşti ale luxului, n-ai fi 
ajuns să le dispreţuieşti atâta, n-ai fi biruit, n-ai fi alungat, cu atâta tărie, păcatul 
acesta foarte cumplit. 


d. Nimeni să nu-mi aducă vina că exagerez, pentru că am numit foarte cumplit 
păcatul acesta. Dacă femeile evreilor, chiar în vremea legii, primeau o pedeapsă 
atât de mare pentru păcatul acesta, ce iertare mai pot avea femeile acelea care sunt 
datoare să ducă o vieţuire cerească, care trebuie să imite viaţa îngerilor, femeile 
care trăiesc pe vremea harului, când ele săvârşesc acest păcat cu mai multă 
străşnicie? 


e. Când vezi o fecioară îmbrăcată în haine moi, în haine cu trenă, îmbrăcămintea 
osândită de profet, cu mersul legănat, aruncând cu glasul, cu privirea şi cu 
îmbrăcămintea cupa cu otravă în ochii celor ce se uită la ea cu desfrânare, săpând 
prăpăstii sub picioarele trecătorilor şi întinzându-le curse, poţi să o mai numeşti 
călugăriță pe călugărița asta? Nu trebuie s-o numeri printre desfrânate? Nu sunt tot 
atât de ademenitoare acestea ca şi acelea? Că acelea pretutindeni îşi întind aripile 
plăcerii. De aceea te fericesc, de aceea te admir, că ai scăpat de toate acestea! Ai 


arătat, şi în această privinţă, că ti-ai mortificat trupul; nu ţi l-ai înfrumusețat, ci i-ai 
dat tăria unui trup tânăr; nu l-ai împodobit, ci l-ai înarmat. 


10. a. Dar pentru că deocamdată am arătat leul după gheare, şi asta numai în parte 
— pentru că nici despre virtutea asta a ta n-am spus tot ce trebuie şi pentru că, după 
cum spuneam mai sus, mă tem să intru în oceanele cele fără margini ale celorlalte 
virtuţi ale tale, şi pentru că nici nu mi-am pus în gând de altfel să fac lauda 
sfântului tău suflet, ci să dau leac de mângâiere — haide să revin la cele spuse mai 
înainte. Ce spuneam mai înainte? Spuneam să încetezi de a te mai gândi la ce a 
păcătuit cutare, la ce a greşit cutare, ci să te gândeşti necontenit numai la 
nevoinţele tale, la stăruința ta, la răbdarea ta, la postul tău, la rugăciunile tale, 
la privegherile tale cele sfinte, la înfrânarea ta, la milostenia ta, la iubirea ta de 
străini, la feluritele, desele şi cumplitele tale încercări. Gândeşte-te că din 
frageda vârstă până în ziua de azi n-ai încetat să hrăneşti pe Hristos când era 
flămând, să-l dai să bea când era însetat, să-L îmbraci când era gol, să-L 
primeşti când era străin, să-L cercetezi când era bolnav, să te duci cu EI când 
era legat. Gândeşte-te la oceanul dragostei tale care s-a întins atât de mult, că a 
ajuns cu atâta iuțeală chiar până la marginile lumii. Casa ta nu era deschisă 
numai celui ce-ţi călca pragul, ci mulţi de pe tot întinsul pământului şi mării S- 
au bucurat de dărnicia iubirii tale de străini. Adună cu mintea toate aceste fapte 
bune! Bucură-te şi te veseleşte, nădăjduind la cununile şi răsplăţile lor! 


b. lar dacă doreşti să vezi pedepsiţi pe nelegiuiţii aceştia de acum, pe setoşii aceştia 
de sânge, pe cei ce au săvârşit fapte cu mult mai cumplite decât acestea, află că vei 
vedea atunci şi asta. Şi Lazăr a văzut pe bogat prăjit la foc (Luca 16, 23.) Da, din 
pricina vieţii deosebite pe care au dus-o, li s-au hotărât locuri deosebite şi îi 
despărţea prăpastia: unul era în sânurile lui Avraam, celălalt în cuptoarele cele cu 
neputinţă de suferit; totuşi şi Lazăr l-a văzut pe bogat, 1-a auzit glasul, i-a răspuns. 
Aşa se va întâmpla şi cu tine atunci. 


c. Dacă a primit o pedeapsă aşa de grea bogatul acela nemilostiv care a trecut cu 
nepăsare pe lângă suferinţa unui singur om, dacă unuia care face pe altul să cadă îi 
este de folos să-şi atârne o piatră de moară de gât şi să se înece în mare (Matei 18, 
6.), ce pedeapsă crezi că vor primi atunci ciumaţii aceştia, setoşii aceştia de sânge, 
care au dus la cădere atâta lume, care au răvăşit atâtea Biserici, care au umplut pe 
toate de tulburare şi de frământare, care au întrecut în cruzime şi neomenie pe 
tâlhari şi pe barbari, care atât de tare au fost înnebuniţi de diavolul, căpetenia lor, şi 
de demoni, împreună-lucrătorii lor, că au făcut de râs în faţa evreilor şi a păgânilor 
învăţătura noastră creştinească, cutremurătoare, plină de sfinţenie şi vrednică de 
Cel Ce a dat-o, ce pedeapsă crezi că vor primi atunci aceştia care au înecat mii şi 


mii de suflete, care au pricinuit naufragii în întreaga lume, care au aprins atâta 
vâlvătaie, care au sfâşiat trupul lui Hristos, care au împrăştiat pretutindeni 
mădularele Lui? „Voi sunteţi, spune Scriptura, trupul lui Hristos şi mădularele în 
parte” (| Corinteni 12, 21.) Dar mai bine spus, pentru ce să mă străduiesc să 
înfățişez nebunia lor, când cu cuvântul nu se poate tălmăci? Ce pedeapsă vor suferi 
atunci ciumaţii şi setoşii aceştia de sânge? 


d. Dacă cei care n-au hrănit pe Hristos când a flămânzit au fost pedepsiţi cu focul 
cel nestins împreună cu diavolul, gândeşte-te ce pedeapsă vor primi cei ce au 
înfometat cete de călugări şi călugăriţe, care au dezbrăcat pe cei îmbrăcaţi, care nu 
numai că n-au primit pe cei străini, dar i-au alungat, care nu numai că n-au cercetat 
pe cei bolnavi, dar le-au mai şi mărit boala, care nu numai că n-au văzut pe cei 
legaţi, dar au făcut să fie aruncaţi în închisoare şi cei liberi! Atunci îi vei vedea pe 
aceştia prăjiți pe foc, arşi, legaţi, scrâşnind din dinţi, vărsând lacrimi, plângând fără 
de folos, căindu-se în zadar şi fără câştig, ca şi bogatul acela. Te vor vedea şi ei 
încununată în locul acela fericit pe care l-ai moştenit, dănţuind împreună cu îngerii, 
împărățind împreună cu Hristos! Vor striga tare, vor plânge, se vor căi de 
nelegiuirile săvârşite, vor adăuga rugi lângă rugi, îți vor pomeni de milă şi de 
iubire de oameni, dar fără de folos. 


11.a. Gândeşte-te la toate acestea! Cântă-le necontenit la urechea sufletului tău şi 
vei putea împrăştia praful acesta. Dar pentru că, după părerea mea, este şi altceva 
care te îndurerează, haide să dăm un leac şi acestor gânduri pline de durere şi prin 
cele ce am spus mai înainte şi prin cele ce am să spun acum. Știu că te îndurerează 
nu numai nenorocirile şi necazurile de acum, ci şi aceea că eşti despărțită de 
nimicnicia mea. Şi asta te face să plângi necontenit şi să spui tuturora: „Nu mai 
auzim glasul acela, nu ne mai bucurăm de predicile lui; suntem osândiţi la 
foamete. Amenințarea cu care amenințase odinioară Dumnezeu pe evrei, o 
îndurăm noi acum; nu suferim de foame de pâine, nici de sete de apă, ci de foame 
de dumnezeiască învăţătură ” (Amos 8,1l.). 


b. Ce voi răspunde acestor cuvinte? Îţi voi răspunde că în lipsa mea poţi vorbi cu 
mine, citind cărţile mele. În ce mă priveşte mă voi strădui, dacă reuşesc să am 
curieri, să-ţi trimit dese şi lungi scrisori. lar dacă vrei să auzi cuvânt chiar din gura 
mea, poate că va fi asta şi mă vei vedea iarăşi, cu ajutorul lui Dumnezeu. Dar mai 
bine spus, nu mă vei vedea iarăşi, cu ajutorul lui Dumnezeu. Dar mai bine spus, nu 
poate, ci neîndoielnic, îţi aduce aminte că n-am spus aceste cuvinte în zadar, nici ca 
să te înşel şi că nu ştiu ce spun. Da, vei auzi şi prin viu grai, ceea ce-ţi spun acum 
în scris. 


c. lar dacă te supără întârzierea, gândeşte-te că nici asta nu ţi-i fără de folos. Vei 
avea mare răsplată dacă ştii să rabzi, dacă nu rosteşti cuvânt nesocotit, dacă dai 
slavă lui Dumnezeu pentru acestea, după cum şi faci. Nu-i mică lupta asta! Ai 
nevoie de suflet de tânăr, de minte de creştin ca să înduri despărţirea de un suflet 
pe care-l iubeşti. Cine spune asta? Cel care iubeşte sincer, cel care cunoaşte 
puterea dragostei, ştie ce spune. 


d. Dar ca să nu umblăm mult în căutarea unor prieteni sinceri -lucru atât de rar — să 
alergăm la fericitul Pavel. EI ne va spune cât e de mare lupta aceasta şi de ce fel de 
suflet are nevoie. Pavel acesta, care s-a dezbrăcat de carne, care a lepădat trupul, 
care a umblat prin toată lumea aproape cu sufletul gol, care a izgonit din minte 
orice patimă, care imitase nepătimirea puterilor netrupeşti, care locuia pe pământ 
cum ar fi locuit în cer, care stătea sus cu heruvimii, care lua parte cu ei la cântarea 
aceea tainică, a îndurat pe toate celelalte cu uşurinţă, ca şi cum le-ar fi suferit într- 
un trup străin, a îndurat temnițele, lanţurile, arestările, bătăile, amenințările, 
moartea, lovirile cu piatră, cufundările în adânc, tot felul de pedepse Ul 
Corinteni 11, 23-26. >); dar despărțirea de un suflet iubit atât îl neliniştea, atât îl 
tulbura, încât a plecat îndată din oraşul în care n-a găsit pe prietenul său pe care l-a 
părăsit, când nu i-au putut arăta pe cel căutat. „Și venind în oraşul Troada, spune 
Pavel, pentru Evanghelia lui Hristos, şi uşă fiindu-mi, deschisă în Domnul, n- 
am avut odihnă în duhul meu, pentru că n-am găsit pe Tit, fratele meu, ci, 
lăsându-i pe ei, am plecat în Macedonia ” (Ul Corinteni 2, 12-13. ). 


e. Ce înseamnă asta, Pavel? Când erai legat în butuci, când erai în închisoare, când 
erai plin de răni, când îți curgea sânge de pe spate, predicai, botezai, aduceai jertfa 
şi nu treceai cu vederea măcar pe unul care voia să se mântuiască, iar când ai venit 
în Troada, când ai văzut ogorul curăţit şi gata să primească seminţele, când ai găsit 
aria plină şi atâta uşurinţă, ai aruncat din mâini un câştig atât de mare, cu toate că 
veniseşi pentru el — „Veniţi, spui, în Toada pentru Evanghelie” — cu toate că nu 
aveai nici un potrivnic — „uşa fiindu-mi deschisă” — ai plecat îndată! 


- Da, am plecat, ne răspunde Pavel. Tirania marii tristeți m-a cuprins şi mult mi-a 
tulburat sufletul absenţa lui Tit. Atât de tare m-a stăpânit şi m-a biruit, că am fost 
silit să fac asta!” 


Nu e nevoie să facem presupuneri că din pricina tristeţii a plecat Pavel. O aflăm 
chiar din gura lui Pavel. A adăugat şi pricina plecării, spunând: „N-am avut 
odihnă în duhul meu, pentru că n-am găsit pe Tit, ci, lăsându-i pe ei, am plecat”, 


12.a. Ai văzut că trebuie să dai foarte mare luptă, ca să poţi îndura în linişte 
despărțirea de un suflet ce ţi-i drag? Ai văzut câtă durere şi câte amărăciune 
pricinuieşte? Ai văzut că e nevoie de un suflet mare, de un suflet de tânăr? Lupta 
asta o duci şi tu acum. Cu cât lupta e mai mare, cu atât şi cununile sunt mai 
frumoase şi răsplata mai strălucită. Aceasta să-ţi fie mângâierea zăbavei mele şi 
aceea că am să te văd iarăşi negreşit încununată, strigată cu slavă în gura mare şi 
plină de răsplata pe care ţi-a adus-o mângâierea. 


Dar cei care se iubesc nu se mulțumesc numai cu legătura sufletească a 
dragostei; nu le e de ajuns asta spre mângâiere; au nevoie şi de prezenţa 
trupească; de le lipseşte, se pierde mare parte din bucurie. 


b. Şi venind iarăşi la Pavel, tatăl dragostei, avem să vedem că aşa e. Scriindu-le 
macedonenilor, le grăia aşa: „Jar noi fraţilor, rămânând orfani de voi pentru o 
vreme, cu chipul, nu cu inima, ne-am sârguit mai mult să vedem cu mult dar 
faţa voastră; eu, Pavel, am voit să vin la voi şi o dată şi de două ori, dar ne-a 
împiedicat satana (Tesaloniceni 2, 17-18.) De aceea nemaiputând răbda, am 
hotărât să rămânem în Atena singuri şi am trimis pe Timotei” (Tesaloniceni 3, 1- 
2.). Câtă putere are fiecare cuvânt! O arată cu multă claritate flacăra dragostei din 
sufletul său. N-a spus: „fiind despărțit de voi”, nici: fiind departe de voi, ci: 
„rămânând orfani de voi”. A căutat un cuvânt în stare să arate durerea sufletului 
lui. Era, e drept, tatăl tuturora, dar rosteşte cuvinte de copii orfani, care şi-au 
pierdut în vârstă fragedă tatăl; a voit să arate cât îi este de mare tristeţea lui. 


c. Ce dureros lucru e să rămâi orfan din frageda vârstă, când vârsta nu ţi-i de nici 
un ajutor, când cei ce te ajută nu sunt sinceri, iar duşmanii şi uneltitorii apar pe 
neaşteptate; stai ca un miel în mijlocul lupilor, te sfâşie şi te atacă toți din toate 
părțile. Nu se poate înfăţişa prin cuvinte mărimea acestor nenorocirl. De aceea, şi 
Pavel, trecând pe dinaintea ochilor totul şi căutând să găsească un cuvânt care să 
arate pustietatea şi cumplita durere a sufletului său, s-a folosit de acest cuvânt, ca 
să înfăţişeze suferinţa pricinuită de despărțirea de cei iubiţi ai lui. Şi întăreşte 
gândul lui prin cele ce adaugă: „Am rămas orfani — spune el — nu pentru vreme 
îndelungată, ci pentru o vreme; am fost despărțiți de voi, nu cu sufletul, ci numai 
cu chipul. Dar nici aşa nu puteam îndura durerea despărțirii. Ar fi drept — 
continuă Pavel — să ne mângâiem din destul că suntem legaţi sufleteşte, că 
Suntem în inima voastră, că v-am văzut ieri şi alaltăieri; dar asta nu ne scapă de 
tristețe”, 


d. — Dar, spune-mi, Pavele, ce vrei, ce doreşti? Ce doreşti cu atâta tărie? 


- Doresc să văd chipul lor! Că ne-am sârguit mai mult să vedem faţa voastră. 


- Ce spui tu, marele şi vestitul bărbat? Tu, pentru care lumea este răstignită şi eşti 
răstignit pentru lume (Galateni 6, 14.) tu care ai scăpat de toate cele trupeşti şi ai 
ajuns aproape fără de trup? Atât ai ajuns de robit de dragoste, că te-ai coborât la 
trupul cel de lut, la cel din pământ, la cel pătimaş? 


- Da, răspunde Pavel, şi nu mă ruşinez să spun acestea, ci chiar mă laud cu ele. 
Le caut pe acestea, pentru că am în mine, ca un izvor, dragostea, mama 
bunătăților. 


Și Pavel nu doreşte numai prezenţa lor trupească, ci mai cu seamă doreşte să vadă 
Chipul lor. ,, Ne-am sârguit mai mult — spune el — să vedem faţa voastră. ” 


- Spune-mi, doreşti să le vezi faţa, să le vezi chipul? 


- Da, răspunde Pavel. Da, doresc să le văd chipul în care sunt adunate toate 
simțurile. Sufletul singur legat cu alt suflet gol nu poate nici grăi, nici auzi; dar 
dacă mă desfăt de prezenţa trupească a celor pe care-i iubesc le şi vorbesc şi sunt 
auzit de eL.. De asta doresc să văd faţa voastră, faţa în care este gura care sloboade 
glas şi-mi vesteşte cele dinlăuntrul sufletului, în care este auzul, care primeşte 
cuvintele, în care sunt ochii, care zugrăvesc mişcările sufletului şi prin care mă pot 
bucura mai bine de sufletul iubit. 


13.a. Şi ca să vezi cât de mult ardea Pavel de dorinţa de a-şi vedea prietenii, nu s-a 
mulțumit să spună „ne-am sârguit mai mult”, ci a adăugat „cu mare dor”. Apoi, 
pentru că nu voia să se amestece cu ceilalţi, a arătat că îi iubeşte mai mult decât 
ceilalți. După ce a spus: „Ne-am sârguit mai mult” şi: „am voit să vin la vor”, s-a 
desprins de ceilalţi şi, rămânând singur, a adăugat: „Eu, Pavel, o dată şi de două 
ori”. Prin aceste cuvinte a arătat că s-a străduit mai mult decât alţii. În sfârşit, 
pentru că n-a reuşit să-i vadă, nu se mulţumeşte cu scrisorile, ci le trimite capul, pe 
Timotei cel împreună cu el, care-i va fi în loc de scrisori. De asta a şi adăugat, 
zicând: „De aceea, nemaiputând răbda” (| Tesaloniceni 3, 1. ). Iarăşi, ce cuvânt 
înalt! Câtă putere are acest cuvânt! Arată dragostea lui nestăpânită. După cum unul 
care s-a aprins, face totul ca să scape de foc, tot aşa şi Pavel, aprins de dragoste, 
caută pe cât poate oarecare uşurare: „Nemaiputând răbda noi, am trimis pe 
Timotei, slujitorul Evangheliei şi împreună-lucrător cu noi (| Tesaloniceni 3, 1-2. 
>), am rupt pe lângă mine pe cel mai de trebuință mădular al meu; am schimbat 
durerea cu durere”. Că nu îndura cu uşurinţă nici lipsa lui Timotei şi că din 
dragoste pentru tesaloniceni a preferat povara aceasta foarte mare, a arătat-o şi pe 


aceasta spunând: „Am hotărât să rămânem singuri la Atena” (| Tesaloniceni 3, 
1.). Ce suflet care se identifică desăvârşit cu dragostea! Spune că a rămas singur, 
pentru că s-a despărțit de un frate, când erau atâţia cu el! 


b. Cugetă, dar, la acestea necontenit şi tu! Și cu cât viaţa e mai plină de dureri, cu 
atât vei avea mai mult de câştigat dacă o înduri cu mulțumire. Aduc nespuse 
cununi nu numai durerile trupeşti, pricinuite de lovituri, ci şi durerile sufletului; şi 
durerile sufletului mai mult decât cele ale trupului, când cei loviți le îndură cu 
mulțumire. După cum ai primi mari răsplăţi dacă spre slava lui Dumnezeu ai suferi 
cu curaj biciuirea şi sfâşierea trupului, tot aşa aşteaptă mari răsplăţi şi pentru 
suferinţele sufleteşti ce le înduri acum. Nădăjduieşte că ai să vezi negreşit iarăşi, că 
ai să scapi de durerea aceea şi ai să ai mare câştig, şi atunci şi acum, de pe urma 
acestei dureri. 


Îţi sunt de ajuns acestea ca să te mângâie; dar mai bine spus, nu numai pe tine, ci 
chiar şi pe un om cu puţină minte şi cu sufletul de piatră. Dar când e vorba de atâta 
pricepere, de atâta bogăţie de credinţă, de atâta înălțime creştinească şi de un suflet 
care a călcat în picioare toate gândurile lumești, vindecarea e mult mai uşoară. 


c. Arată-mi, dar, şi aici dragoste, ca să aibă şi scrisorile mele asupra ta mare putere; 
tot atâta câtă aveam când eram alăturea de tine. Şi mi-o vei arăta negreşit dacă aflu 
că ai avut un câştig oarecare de pe urma scrisorilor mele; dar mai bine spus, nu 
numai un câştig oarecare, ci atât de mare câştig cât doresc. Doresc să fii atât de 
veselă acum pe cât erai când te vedeam. De voi afla aceasta, îmi va fi şi mie mai 
uşoară singurătatea, în care mă găsesc. Deci, dacă vrei să mă bucur şi eu mai mult 
— şi ştiu că vrei să te sârguieşti mult — arată-mi că ai alungat din suflet toată 
povara tristeţii şi că eşti liniştită. Dăruieşte-mi această răsplată pentru prietenia 
şi dragostea ce ţi-o port. Ştii, doar, ştii bine, cât curaj îmi dai, de faci ce-ţi spun şi 
dacă-mi arăţi adevărul prin scrisori. 


Scrisă din Cucuz la sfârşitul anului 404 [= II, PG 52]. 


Scrisoarea IX 


l.a. Pentru ce plângi? Pentru ce te chinui şi-ţi dai pedepse pe care nici duşmanii n- 
au putut să şi le dea, lăsându-ţi sufletul doborât de tirania tristeţii? Scrisorile pe 
care mi le-ai trimis prin Patrichie mi-au descoperit aceste răni ale sufletului tău. De 
asta sufăr cumplit şi mă întristez, că în loc să faci totul ca să-ţi alungi tristeţea din 
suflet, singură alergi să aduni gânduri pline de durere, să-ţi închipui cele ce nu sunt 
- sunt propriile tale cuvinte - şi să te chinui singură zadarnic şi fără de folos şi spre 
nespus de mare pagubă. 


Te întristezi că n-ai putut să mă muţi din Cucuz în altă parte? Ştii, dar, că în ce te 
priveşte ai făcut tot ce ai putut. N-au putut avea stăruinţele tale sfârşitul dorit? Asta 
nu trebuie să te întristeze. Poate că aşa a vrut Dumnezeu să-mi facă mai lungi căile 
nevoinţelor mele, ca să-mi fie cununile şi mai strălucite. 


Pentru ce, dar, suferi pentru acelea pentru care eu sunt încununat? S-ar cuveni să 
salți, să dănţuieşti, să-ţi pui pe cap cunună, că am fost învrednicit de o soartă care 
depăşeşte cu mult vrednicia mea? Te întristezi din pricina pustietăţii de aici? Dar 
este, oare, un loc mai plăcut ca aceasta? E linişte, e pace, n-am nici o grijă; iar 
trupul mi-i deplin sănătos. Nu-mi pasă că oraşul n-are nici piaţă, nici prăvălu. 
Totul îmi curge ca dintr-un izvor. Am alături de mine şi pe episcopul de aici, pe 
preasfinţitul Dioscur, care face totul ca să mă simt bine. Îţi va spune şi bunul 
Patrichie că sunt vesel, mulţumit, că am tot ce-mi trebuie de când locuiesc aici. 


b. lar dacă plângi din pricina celor petrecute în Cezareea, apoi află că faci o faptă 
nevrednică de tine. Că şi acolo mi s-au împletit iarăşi cununi strălucitoare; toți mă 
vorbesc de bine, toți mă admiră şi se minunează din pricina suferințelor îndurate la 
alungarea mea din Cezareea. Domnul Peanie mi-a dat ştirea că preoţii lui Faretrie 
sunt acolo şi că au declarat că sunt în comuniune cu noi, că n-au nimic comun cu 
duşmanii mei, că nu se întâlnesc cu ei şi nici nu au vreo părtăşie cu ei. Dar ca să 
nu-i tulburăm, nimeni să nu afle de asta. 


Da, cele ce mi s-au întâmplat au fost o grozăvie. Să nu fi suferit nimic mai înainte, 
cele suferite acolo sunt îndestulătoare să-mi pricinuiască nenumărate premii. Am 
fost în primejdie de moarte. Te rog, însă, ţine-le astea numai pentru tine; am să ţi le 
povestesc pe scurt, nu ca să te întristezi, ci ca să te bucuri. Acestea-mi sunt 
temeiurile neguţătoriei mele! Aceasta mi-i averea. Aceasta-i curățirea păcatelor 
mele! Să călătoresc prin mijlocul unor astfel de încercări şi să-mi facă rău nişte 
oameni, de la care nu mă aşteptam. 


c. Când era să intrăm în Capadocia, după ce am scăpat de Galat, când aproape mă 
ameninţase cu moartea, mulți mi-au ieşit întru întâmpinare pe cale şi mi-au spus: 
„Domnul Faretrie te aşteaptă şi aleargă pretutindeni ca să nu piardă întâlnirea cu 
tine; face tot ce-i stă în putinţă ca să te vadă, să te îmbrăţişeze şi să-ţi dea dovezi de 
dragostea lui. A pus în mişcare şi mănăstirile de bărbaţi şi de femei”. 


Eu, auzind aceste cuvinte, nu mă aşteptam la astfel de manifestări de dragoste, ci- 
mi închipuiam cu totul contrariul; n-am spus, însă, nimic din gândurile mele celor 
ce mi-au adus aceste vești. 


2.a. Când am ajuns în Cezareea, obosit şi istovit de drum, cuprins de friguri 
puternice, tulburat şi chinuit de grele suferinţe, am tras într-o casă aşezată la 
marginea oraşului şi am trimis după doctori ca să-mi stingă văpaia ce mă chinuia. 
Că frigurile mă lăsau şi mă luau. Pe lângă acestea s-au mai adăugat şi greutatea 
drumului, oboseala, zdruncinul, lipsa de ajutoare, lipsa de cele de trebuinţă lipsa de 
doctor; istovit de oboseală, de zăduf şi de nesomn, am intrat aproape mort în oraş. 
Atunci a venit la mine tot clerul, poporul, călugări, călugăriţe, doctori; m-am 
bucurat de multă îngrijire din partea lor; toți căutau să mă servească, să-mi 
slujească”. Dar eu eram chinuit groaznic de friguri, în primejdie de moarte, în 
sfârşit, încetul cu încetul s-au micşorat frigurile şi mi-a încetat boala. Faretrie, însă, 
nicăieri. Aştepta plecarea mea. Nu ştiu pentru ce. 


b. Când am văzut că boala e pe sfârşite, am vrut să pornesc mai departe, ca să 
ajung la Cucuz şi să mă odihnesc puţin de pe urma suferințelor îndurate din pricina 
călătoriei. În timp ce mă pregăteam de plecare, mi s-a adus vestea că pe neaşteptate 
o mulţime mare de isauri au năvălit în ţinutul Cezareei, că au dat foc unui sat mare 
şi că au făcut mari blestemăţii. La auzul acestor veşti, tribunul a luat ostaşii pe 
care-l avea şi a plecat din oraş întru întâmpinarea lor. Se temeau să nu năvălească 
asupra oraşului. Pe toţi i-a cuprins frica; toţi erau înspăimântați; era în primejdie 
însăşi patria, aşa că au fost folosiţi şi bătrânii la apărarea zidurilor. 


c. Aşa stând lucrurile, în faptul dimineţii, o hoardă de monahi - că aşa trebuie să-i 
numesc pentru a arăta prin acest cuvânt furia lor - a tăbărât asupra casei în care 
eram, amenințând că are să-l dea foc, că are să o ardă, că are să-mi facă neplăceri, 
dacă nu ies din casă. Şi nici frica de isauri, nici boala care mă chinuia atât de tare şi 
nici altceva nu i-a făcut mai blânzi, ci erau stăpâniţi de atâta furie că au băgat frica 
şi în ostaşi. I-au ameninţat şi pe ei cu bătaia şi se lăudau că şi bătuseră cumplit pe 
mulţi ostaşi. 


d. Când au auzit ostaşii asta, au venit la mine şi m-au rugat şi mi-au cerut, zicându- 
mi: „Chiar dac-ar fi să cădem în mâinile isaurilor, scapă-ne de fiarele acestea”. 


Când căpetenia oraşului a auzit de cele întâmplate, a alergat la casa în care 
locuiam, vrând să mă ajute. Călugării nu s-au plecat nici la rugămințile lui şi el 
însuşi a dat înapol. Văzând, dar, că lucrurile se încurcă rău şi neîndrăznind nici să 
mă sfătuiască să înfrunt o moarte sigură, nici să mă lase în casă din pricina furiei 
mari a călugărilor, a trimis la Faretrie, rugându-l să-mi îngăduie o zăbavă de câteva 
zile şi din pricina bolii şi din pricina primejdiei care mă ameninţă. 


Dar nici el n-a făcut ceva; dimpotrivă, a doua zi călugării au fost şi mai 
înverşunaţi; nici un preot nu îndrăznea să vină să mă ajute, ci ruşinaţi şi cu faţa 
roşie - spuneau că toate acestea se întâmplă din porunca lui Faretrie - se ascundeau, 
stăteau tăinuiţi şi nu răspundeau când îi chemam. 


e. Dar pentru ce e nevoie să spun mai mult? Asaltat de atâta frică, aproape cu 
moartea înaintea ochilor, istovit de friguri - că nu scăpasem desăvârşit de durerile 
pricinuite de friguri - m-am aruncat în miezul zilei într-o targă şi am plecat de 
acolo; poporul întreg scotea strigăte de durere, bocea, blestema pe cel ce făcuse 
asta; toți plângeau şi se tânguiau. 


f. După ce am ieşit din oraş, câţiva clerici au ieşit şi ei pe tăcute şi m-au petrecut cu 
lacrimi în ochi. Auzeam pe unii spunând: „Unde îl duceţi la moarte sigură?” Unul 
din prietenii mei cei mai buni spunea: Fugi, te rog! Să cazi mai bine în mâinile 
isaurilor, numai să scapi de noi! Ori în ce mâini vei cădea, vei fi în siguranţă, dacă 
scapi din mâinile noastre”. 


Buna Seleucia, soția domnului Rufin - care mi-a dat multe îngrijiri - auzind şi 
văzând acestea, m-a rugat să rămân în casa ei de la ţară, la o depărtare de cinci mile 
de oraş; mi-a trimis oameni şi m-am dus acolo. 


3.a. Dar nici acolo nu aveam să scap de duşmănia lui Faretrie, căci cum a aflat - 
după cum spunea Seleucia - a şi ameninţat-o. 


Când m-a primit în casa sa, eu nu ştiam nimic de asta; iar când a venit la mine, mi- 
a ascuns-o şi a spus-o numai îngrijitorului casei, căruia i-a poruncit să-mi dea toate 
înlesnirile; iar dacă ar veni monahi cu gândul de a mă ocări şi a mă bate, să strângă 
țărani de pe alte moşii ale ei ca să le stea împotrivă. M-a rugat apoi să mă refugiez, 
în propria ei casă, care are un adăpost întărit, ca să scap de mâinile episcopului şi 
ale monahilor. 


b. Asta nu i-am fâgăduit-o, ci am rămas acolo, neştiind nimic de cele ce se puneau 
la cale pentru mai târziu. Dar nici hotărârea asta n-a fost îndestulătoare pentru 
duşmanii mei, ca să pună capăt furiei lor. Mai târziu, în miez de noapte, fără să ştiu 
ceva, Seleucia ne mai putând îndura amenințările lui Faretrie - căci, după cum mi-a 
spus, Faretrie continua s-o amenințe, silind-o să mă scoată şi de acolo - mi-a dat de 
ştire că au năvălit barbarii; i-a fost ruşine să-mi spună de silnicia pe care a îndurat- 
O. 


ŞI în miez de noapte a venit la mine Evitie preotul, m-a sculat din somn şi în gura 
mare mi-a spus: „Scoală-te, te rog, au năvălit barbarii, sunt aproape!” Gândeşte-te 
ce-am simţit când am auzit asta! Şi l-am întrebat: „Ce să fac?” În oraş nu mă 
puteam întoarce, ca să îndur suferinţe mai mari decât acelea pe care le-aş suferi de 
la isauri. Aşa că am fost silit să plec. 


c. Noaptea era fără lună; era miezul nopţii, beznă, întuneric adânc. Asta îmi 
îngreuna situaţia. 


Nu era nimeni lângă mine; n-aveam pe nimeni care să mă ajute; toţi mă părăsiseră. 
Totuşi, împins de frică, aşteptându-mi îndată moartea, m-am sculat, aşa bolnav 
cum eram, şi am poruncit să se aprindă luminile. 


Preotul însă a poruncit să le stingă, ca nu cumva barbarii, spunea el, chemaţi de 
lumină, să ne atace. Şi au stins şi luminile. 


d. Catârul, care mă ducea pe targă, din pricina drumului tare rău, povârnit şi plin de 
pietre, s-a împiedicat şi a căzut în genunchi aruncându-mă la pământ; era aproape 
să pier, m-am sculat şi mergeam târându-mă, sprijinit de Evitie preotul, care sărise 
jos de pe caL. Şi aşa mergeam dus de mână; dar, mai bine spus, eram târât. Nici nu 
se putea merge altfel pe un drum atât de greu, prin nişte munţi greu de străbătut şi 
în miez de noapte. 


e. Gândeşte-te ce mari erau suferinţele mele; înconjurat de atâtea rele, chinuit de 
friguri, fără să ştiu ce se pusese la cale împotriva mea, temându-mă de barbari, 
tremurând de frica lor şi aşteptând să le cad în mâini. Nu ţi se pare oare, că numai 
suferințele acestea, chiar dacă nu mi s-ar fi întâmplat nimic altceva, pot să-mi 
şteargă mulțime de păcate şi să-mi dea mult prilej de laudă? 


f. Pricina acestor suferințe, după părerea mea, este că îndată ce am sosit în 
Cezareea, marii dregători ai oraşului, vicarii, slujbaşii din conducerea oraşului, 
tribunii, poporul întreg, veneau în fiecare zi să mă vadă, mă înconjurau cu atenţii, 


mă îngrijeau ca pe lumina ochilor. Acestea îl pişcau pe Faretrie, iar invidia, care m- 
a alungat din Constantinopol, nu s-a depărtat de mine nici aici, după părerea mea. 
N-am dovezi, dar o bănuiesc. 


Ce-aş mai putea spune de frica şi primejdiile din timpul călătoriei? Când mi le 
amintesc în fiecare zi şi mi le trec pe dinaintea minţii, zbor şi salt de bucurie pentru 
că am adunat comoară mare. Că aşa sunt şi aşa mă simt. De aceea, te rog şi pe tine 
să te bucuri de toate astea, să te veseleşti, să salti şi să slăveşti pe Dumnezeu că m- 
a învrednicit să îndur nişte suferinţe ca acestea. De la tine să nu afle nimeni astea; 
dimpotrivă potoleşte pe cei ce le spun. 


4.a. lar dacă suferi că mai port în mine urmele suferințelor îndurate, află că am 
scăpat desăvârşit de toate, că mi-i trupul mai sănătos decât atunci când locuiam în 
capitală. Pentru ce te temi de frigul de aici? Mi s-a pus la dispoziţie o locuință 
călduroasă; iar preasfinţitul Dioscur face tot ce-l stă în putinţă ca să nu simt deloc 
frigul. 


Dacă este să judec lucrurile după începuturi, mi se pare că aerul de aici e ca şi cel 
din răsărit, întru nimic deosebit de cel din Antiohia. Atât e de cald, atât e de bine 
întocmit! 


b. Tare m-au întristat cuvintele ce mi le-ai spus: „Poate că te întristezi şi de mine că 
mă neglijez”. 


Și doar ţi-am scris, cu multe zile înainte, rugându-te să nu întreprinzi ceva ca să mă 
mişc de aici. M-am gândit la aceea că ai nevoie de multe cuvinte de apărare, de 
multe sudori şi osteneală, ca să-ţi poţi justifica acest cuvânt. Poate că în parte l-ai şi 
justificat când spui: „Mă gândesc la aceste lucruri atât, doar, ca să-mi măresc 
tristeţea”. 


Dar iarăşi este cea mai mare greşeală că spui: „îmi place să mă gândesc la ceea ce 
îmi pricinuieşte durere, în loc să faci tot ce-ţi stă în putinţă ca să pui capăt durerii, 
tu faci voia diavolului, mărindu-ţi tristeţea şi durerea. Nu ştii, oare, ce mare rău e 
tristeţea? 


c. Nu te mai teme de isauri! S-au întors în ţara lor. Guvernatorul provinciei a făcut 
totul pentru asta. Sunt în mai multă siguranţă aici decât în Cezareea. De nimeni nu 
mă tem ca de episcopi, afară de câţiva, în ce priveşte pe isauri deci, n-ai decât o 
teamă. Au plecat; o dată cu sosirea iernii stau închişi în casă; după Rusalii ar putea 
să iasă. 


d. Cum poţi spune că nu ţi-am scris; Ți-am trimis până acum trei scrisori lungi; una 
prin ostaşi, alta prin Antonie, iar a treia prin Anatolie, slujitorul tău. Mai cu seamă 
două din ele sunt un leac mântuitor în stare să dea curaj unui om trist, unui om 
poticnit şi să-l umple de veselie curată. 


Când le vei primi, citeşte-le adesea de la început până la sfârşit; le vei vedea 
puterea; vei cunoaşte singură folosul şi puterea lor tămăduitoare şi-mi vei spune cât 
de mult ai câştigat din ele. Am gata şi o a treia scrisoare, asemănătoare acestora; n- 
am vrut să ţi-o trimit acum, că m-au durut tare cuvintele ce-mi spui: „Strâng în 
mine gânduri de tristeţe; îmi închipui ce nu este”. Cuvintele acestea nu-s vrednice 
de tine; mi-i ruşine şi mie de ele şi-mi acopăr faţa. 


Citeşte, însă, scrisorile ce ţi-am trimis şi n-ai să mai gândeşti aşa, chiar dacă ai 
căuta de mii de ori să te întristezi. 


e. Pentru că mi-ai vorbit de episcopul Heraclide, îţi spun că-şi poate da demisia, 
dacă vrea, ca să scape de toate greutățile. Nu-i rămâne altceva. Eu, cu toate că nu 
am făcut mare lucru, totuşi am spus doamnei Pentadia să-şi dea toată silinţa să 
găsească o uşurare răului, îmi spui că ai îndrăznit să-mi destăinui durerile tale, 
pentru că ţi-a poruncit el. Ce îndrăzneală e asta? N-am încetat s-o spun şi nu voi 
înceta, că un singur lucru e dureros, păcatul numai; toate celelalte, praf şi cenuşă. 


Ce greutate este să stai la închisoare să fii legat cu lanţuri? Ce greutate este să 
suferi răul, când suferinţa răului ajunge temei de neguţătorie mare? Ce greutate e 
surghiunul? Ce greutate, confiscarea averilor? Toate acestea sunt cuvinte lipsite de 
realitate, numai cuvinte cu nume de tristeţe. 


Iar dacă-mi spui de moarte, află că îmi spui de o îndatorire a firii; moartea trebuie 
să o suferim cu toţii, chiar dacă ne-o aduce altul. Dacă-mi vorbeşti de surghiun, 
atunci nu-mi spui altceva decât că am prilejul să văd ţări şi oraşe multe. lar dacă- 
mi vorbeşti de confiscarea averilor, apoi îmi vorbeşti de libertate, îmi spui că sunt 
desprins de cele de aici. 


S5.a. Să nu încetezi, atât cât îţi stă în putere, să te îngrijeşti de episcopul Maruta, ca 
să-l scoţi din prăpastie. Am nevoie de el mai cu seamă pentru cele ce am făcut în 
Persia. Află de la el, dacă ţi-e cu putinţă, ce a făcut acolo şi pentru ce s-a întors. 
Scrie-mi dacă i-ai dat cele două scrisori pe care i le-am trimis. Dacă vrea să-mi 
scrie, îi voi scrie iarăşi; dacă nu vrea să-mi scrie, să-ţi spună ţie dacă a avut vreun 
rezultat bun acolo şi dacă are să reuşească ceva de se va mai duce. Eu pentru asta 


mă străduiam să mă văd cu el. Tu fă ce poţi; chiar dacă toţi se vor arunca cu capul 
în jos, tu fă-ţi datoria. Că plata ta va fi desăvârşită. Apropie-ţi-l, pe cât e cu putinţă. 


b. Te rog nu uita ce am să-ţi spun, ci străduieşte-te cât poţi de mult. Monahi mari şi 
goți, printre care se ascunde mereu episcopul Serapion, mi-au adus ştirea că a venit 
la ei diaconul Moduarie vestindu-l că a murit episcopul Unila, acel minunat bărbat, 
pe care l-am hirotonit şi l-am trimis în Gotia, unde a săvârşit multe şi mari fapte. 
Diaconul Modularie a adus şi scrisori de la regele goților, care cere să li se trimită 
episcop. Dar deoarece pentru îndreptarea nenorocirii ce ne ameninţă nu văd alt 
mijloc, decât zăbovirea şi amânarea - căci nu-i cu putinţă să meargă acum cu 
corabia în Bosfor, nici în părțile acelea - fă-i ca să întârzie din pricina iernii. Să nu 
uiţi să faci lucrul acesta; este vorba de un lucru de mare însemnătate. 


Două lucruri sunt cele care mă interesează dacă s-ar întâmpla - dar-ar Dumnezeu să 
nu se întâmple - unul, să numească pe episcopul goților cei care au săvârşit atât de 
mari rele, al doilea, să fie numit unul la întâmplare. 


Știu şi tu că nu-şi dau silința să numească un om destoinic. lar dacă asta s-ar 
întâmpla - dar-ar Dumnezeu să nu se întâmple - tu ştii ce-ar urma. Dă-ţi pe tăcute 
toată silinţa să nu se întâmple aşa ceva. S-ar face un lucru minunat dacă ar fi cu 
putință ca Moduarie să vină la mine în taină şi fără să-l simtă cineva. lar dacă nu-i 
cu putinţă, facă-se ce s-o putea. 


c. Ceea ce se întâmplă când e vorba de bani şi s-a întâmplat cu văduva, tot aceea să 
se întâmple şi când e vorba de săvârşirea unei treburi. După cum văduva, care a dat 
doi bănuţi, a întrecut pe cei care dăduseră mai mult, pentru că dăduse tot ce avea, 
tot aşa se întâmplă şi cu cei care în săvârşirea unui lucru se străduiesc din toată 
puterea lor; în ce-i priveşte, au împlinit treaba, chiar dacă nu s-a reuşit nimic; îşi au 
răsplata desăvârşită. 


Îi sunt dator cu multe mulţumiri episcopului Ilarie. Mi-a scris rugându-mă să-i 
îngădui să se întoarcă în eparhia lui ca să îndrepte lucrurile de acolo şi că iarăşi are 
să revină. Pentru că prezenţa lui mi-e de mult folos - este un bărbat evlavios, 
statornic şi zelos - l-am rugat să revină iute după ce pleacă. Fă, dar, ca să ajungă 
repede şi sigur scrisoarea în mâinile lui; să nu se rătăcească. Mi-a cerut cu mult dor 
şi cu stăruință să-i scriu. Prezenţa lui mi-e de mult folos, îngrijeşte-te mult de 
scrisorile mele. Dacă nu-i acolo preotul Eliade, caută un om cu cap şi priceput prin 
care să trimiţi prietenilor scrisorile. 


Scrisă în Cucuz, la sfârşitul anului 404 [= XIV, PG 52]. 


Scrisoarea X 


1.a. 'Trupurile care au luptat cu friguri cumplite şi oceanele care au fost bântuite de 
vânturi puternice, nu scapă îndată de aceste tulburări, nici trupurile de friguri, nici 
oceanele de frământarea valurilor, ci treptat, încetul cu încetul. Trupurile au nevoie 
de mult timp ca să scape de friguri, să se facă deplin sănătoase şi să şteargă 
slăbiciunea lăsată de boală; apele, la rândul lor, chiar după potolirea vânturilor, se 
mişcă şi se frământă multă vreme; sunt purtate iarăşi cu multă furie şi au şi ele 
nevoie de multă vreme ca să se liniştească desăvârşit. 


b. Nu fără rost pun acest început scrisorii ce-ţi trimit evlaviei tale, ci ca să cunoşti 
că este de neapărată trebuinţă să ţi-o trimit. Da, am pus capăt tiraniei tristeţii tale, 
am dărâmat cetăţuia ei prin scrisorile de mai înainte; totuşi e nevoie încă de cuvânt, 
ca să ţi se statornicească în suflet adâncă pace, ca, după ce ai şters din minte 
amintirea tuturor tulburărilor pricinuite de tristeţe, să ai deplină şi statornică linişte 
şi multă bucurie. 


c. Ceea ce urmăresc nu este numai să te scap de tristeţe, ci să-ţi umplu şi sufletul de 
multă şi continuă bucurie. Este cu putinţă dacă vrei. Că bucuria nu atârnă de legile 
neînduplecate ale naturii, cu neputinţă de înfrânat şi de schimbat, ci de voia noastră 
liberă, pe care o putem mântui cu uşurinţă. Ştii, doar şi cred că îţi aminteşti, că mai 
înainte - nu s-a scurs mult timp de atunci - am rostit multe şi lungi cuvântări tocmai 
despre aceste lucruri; am dat atunci şi multe pilde din istorie. Da, bucuria nu stă în 
natura lucrurilor, ci în voinţa omului. 


d. Că este aşa, se vede de acolo că mulți oameni bogaţi socotesc viaţa cu neputinţă 
de trăit, pe când alții, care trăiesc în neagră sărăcie, sunt mai fericiți decât toți. Şi 
iarăşi mulți oameni, cu alai în jurul lor, încărcaţi de slavă şi de cinste, îşi blestemă 
viaţa, pe când alţii, oameni de rând şi din oameni de rând, necunoscuţi de nimeni, 
se socotesc mai fericiţi ca mulți. Da, bucuria nu stă în natura lucrurilor, ci în voinţa 
oamenilor. N-am să încetez s-o spun mereu! Aşadar, nu te lăsa abătută, soră! 
Scoală-te, întinde mâna cuvântului meu, ajută-mă ca să te smulg desăvârşit din 
robia cea amară a gândurilor tale! Dacă nu vrei să te străduieşti cât mă străduiesc 
eu, doctoriile mele nu-ţi sunt de folos! 


E de mirare că se întâmplă asta cu mine? Nici Dumnezeu, Care poate totul, nu 
reuşeşte când îndeamnă şi dă sfat, dacă cel sfătuit nu ascultă de spusele Lui; iar 
neascultarea îi măreşte şi mai mult pedeapsa. Hristos a arătat asta când a spus: 
„Dacă n-aş fi venit şi nu le-aş fi grăit, păcat n-ar avea; dar aşa n-au 
dezvinovăţire pentru păcatul lor”. 


Pentru că aşa plângea şi Ierusalimul, spunând: „/erusalime, Ierusalime, care 
omori pe profeţi şi ucizi cu pietre pe cei trimişi la tine! De câte ori am vrut să 
adun pe fiii tăi şi n-aţi voit! Iată se lasă casa voastră pustie!” 


2.a. Cunoscându-le pe acestea, stăpâna mea prea iubitoare de Dumnezeu, luptă, 
străduieşte-te, sileşte-te ca să-ţi fie de ajutor cuvintele mele, ca să scoţi din suflet şi 
să alungi cu multă tărie gândurile care te tulbură şi-ţi aduc atâta frământare şi 
nelinişte. N-am nici o îndoială că vei face aşa şi vei primi sfatul meu. Trebuie deci, 
să-ți făuresc săbii, lănci, arcuri, săgeți, platoşe, scut, apărători pentru fluierele 
picioarelor, ca să te aperi cu unele, să ataci cu altele, iar cu altele să sapi gropi, ca 
să ascunzi gândurile care te tulbură. Din ce voi făuri armele şi praştiile acestea, ca 
să nu laşi pe duşmani nici să se apropie de tine, ci să-i alungi de departe cu multă 
tăne? 


Tristeţea ta îmi va da material pentru făurirea lor, dacă vom filozofa puţin despre 
ea, dacă vom arăta că este grea şi păgubitoare. 


b. Tristeţea [athymia] este un cuptor pentru chinuirea sufletelor, o durere nespusă, 
o osândă mai amară ca orice osândă. Tristeţea imită viermele veninos care roade 
nu numai trupul, ci însuşi sufletul; o molie, care roade nu numai casele, ci şi 
mintea; un veşnic călău, care nu sfâşie coastele, ci slăbeşte puterea sufletului; o 
noapte neîntreruptă, întuneric de nepătruns, furtună, tulburare, friguri nevăzute mai 
pârjolitoare decât flacăra; război care nu pune jos armele, boală care orbeşte pe 
mulți din cei ce văd. Soarele şi limpezimea văzduhului pare a-i stânjeni pe cei 
cuprinşi de tristeţe; amiaza mare le este noapte adâncă. 


c. De aceea şi minunatul acela profet, ca să arate asta, spunea: „Soarele va apune 
pentru ei la miezul zilei”. Asta nu înseamnă că dispare soarele, de pe cer, că-şi 
întrerupe drumul lui obişnuit, ci că pentru un suflet întristat, ziua cea mai 
luminoasă e noaptea. Nu-i atât de întunecos întunericul nopții, cât de întunecoasă e 
noaptea tristeții; nu din pricina unor legi ale naturii, ci din pricina întunecării 
gândurilor. Tristeţea e groaznică, de nesuferit; chipul ei este aspru; e mai crudă 
decât un tiran şi nu ascultă iute de cei care încearcă să-i pună capăt. Când pune 
stăpânire pe un suflet e mai tare ca diamantul, dacă sufletul acela nu-i deprins cu 
filozofia. 


3.a. Dar pentru ce e nevoie să vorbesc eu multe despre tristeţe, când poţi să te duci 
la cei stăpâniţi de tristeţe şi de la ei să-i cunoşti pururea? Dar mai bine spus, dacă 
vrei, să facem mai întâi dovada grozăviei tristeţii din altă parte. 


Când Adam a săvârşit păcatul acela cumplit, când a adus osânda peste tot neamul 
omenesc, Adam a fost osândit la muncă, dar femeia care a săvârşit un păcat mai 
mare şi aşa de mare ca păcatul bărbatului, pus faţă în faţă cu păcatul ei, nici nu mai 
pare păcat, că spune Apostolul: „Adam n-a fost amăgit, dar femeia fiind amăgită, 
a căzut în călcare de poruncă ” - femeia, deci, aceea care a fost amăgită şi a căzut 
în călcare de poruncă, ea, care a făcut băutura otrăvitoare şi pentru ea şi pentru 
bărbat - a fost osândită la o durere mai mare, care întrecea cu mult durerea 
pricinuită de muncă, „înmulțind voi înmulţi necazurile tale, spune Dumnezeu şi 
suspinul tău; în dureri vei naşte fii”. 


Nu-i vorba de osteneală, nu-i vorba de sudoare, nu-i vorba de muncă, ci de tristeţe 
ŞI suspin; iar pedeapsa aceasta ţine în cumpănă cât mii şi mii de osteneli şi de 
morţi; dar mai bine spus, e mult mai cumplită. 


b. Şi doar este ceva mai rău decât moartea? Nu este, oare, moartea cel mai mare 
rău în ochii oamenilor? Nu pare ea înfricoşătoare, groaznică şi vrednică de mii şi 
mii de lacrimi? N-a spus Pavel că moartea este pedeapsa pentru cea mai mare 
fărădelege? Pedeapsa aceasta, spune Pavel, se dă celor ce se apropie cu nevrednicie 
de Sfintele Taine, celor ce se împărtăşesc cu nevrednicie de la masa cea înfri- 
coşătoare, grăind aşa: „Pentru aceea sunt între voi mulţi neputincioşi şi bolnavi şi 
mulţi au murit”. 


c. Nu şi toţi legiuitorii osândesc la moarte pe cei ce săvârşesc mari nelegiuiri? N-a 
hotărât, oare, Dumnezeu în lege această pedeapsă capitală pentru marii păcătoşi? 
Oare nu de frica de moarte patriarhul acela vestit, care a biruit chiar glasul 
sângelui, a primit să dea pe femeia lui pe mâinile unor desfrânaţi, barbari, tiraniei 
egiptene, n-a pus, oare, el la cale fapta aceea plină de ocară, n-a îndemnat-o, oare, 
el pe femeia lui să joace această tragedie cumplită? Şi nici nu se ruşinează din 
pricina unei astfel de fapte! „Și va fi, spune el, că dacă te vor vedea aşa de 
frumoasă, pe mine mă vor ucide, iar pe tine te vor cruța. Spune-le, dar, că eşti 
sora mea, ca să-mi fie bine pentru tine şi va trăi sufletul meu pentru tine”. 


d. Ai văzut ce frică? Ai văzut ce cutremur a clătinat sufletul acela înalt, sufletul 
acela de filozof? Ai văzut că diamantul s-a topit din pricina firii? Patriarhul minte, 
spune că femeia lui este altcineva decât ceea ce este, dă singur în gura lupilor 
mieluşeaua. Şi ce nu pot suferi deloc bărbaţii, să-şi vadă femeia necinstită, dar mai 
bine spus, chiar numai bănuită, aceea şi mai mult decât aceea - că nu era numai 
bănuială, ci cutezata ocara - nu numai că o vede Avraam, Ci o şi pune la cale şi i se 
pare uşoară şi de suferit fapta aceasta. Un simţământ a biruit alt simțământ, cel mai 
puternic pe cel mai slab, frica de moarte a biruit gelozia. 


e. Tot aşa şi marele Ilie. Acesta, din pricina fricii de moarte, a ajuns fugar, hoinar, 
şi-a schimbat locul, temându-se numai de ameninţarea unei femei desfrânate şi 
blestemate. Omul care a închis cerul, care a făcut atâtea minuni, n-a putut îndura 
frica pricinuită de nişte cuvinte. Frica a zguduit atât de mult sufletul acela înalt cât 
cerul, că a părăsit dintr-o dată ţara şi poporul, pentru care se primejduiesc de 
nenumărate ori; a mers singur cale de patruzeci de zile, s-a dus să locuiască în 
pustie, el care avusese atâta îndrăzneală, care vorbise cu atâta libertate şi arătase 
atâta bărbăţie. 


f. Da, moartea e înfricoşătoare. Cu toate că ne loveşte în fiecare zi, totuşi de fiecare 
dată moartea cuiva ne izbeşte, ne tulbură, ne cutremură, ca şi cum atunci am vedea- 
o pentru întâia oară. Nici scurgerea vremii, nici vederea ei în fiecare zi nu-s în stare 
să ne mângâie. Tristeţea şi zdruncinarea pricinuită de moarte nu îmbătrâneşte cu 
timpul, ci întinereşte şi înfloreşte neîncetat; în fiecare zi frica de moarte este 
puternică şi vie. 


g. Şi pe bună dreptate. Cum poţi să nu te cutremuri, să nu te pierzi, când vezi dintr- 
o dată mai mut decât pietrele pe cel care până mai ieri, alaltăieri, mergea, umbla, 
făcea nenumăratele treburi, stătea în fruntea nevoilor casei, ale soţiei, ale copiilor, 
ale slugilor, iar adeseori chiar în fruntea treburilor unor oraşe întregi, ameninţa, 
înfricoşa, dădea pedepse, scăpa de pedepse, făcea o mulţime de treburi în oraş şi la 
țară? 


Mulţime de lume scoate strigăte de durere, prietenii se bat în piept, soţia îşi rupe 
hainele, îşi zgârie faţa, îşi smulge părul, cete de slujnice stau în jur şi bocesc cu 
jale, iar el nu simte nimic. Toate au dispărut dintr-o dată! Şi cugetarea şi mintea şi 
sufletul şi frumuseţea feţii şi mişcarea mădularelor. Au dispărut şi vin în locul lor 
altele groaznice şi pline de jale: muţenia, nesimţirea, stricăciunea, putreziciunea, 
cenuşa, pulberea, mirosul greu, pieirea desăvârşită, tot trupul schimbat în oase de 
nerecunoscut şi groaznice la vedere. 


4.a. Şi cu toate acestea moartea, grozăvia aceasta, precum ne-o arată şi faptele din 
toate zilele şi spaima acelor Sfinţi bărbaţi, este mai uşoară decât tristeţea. Că de 
aceea am vorbit atât de pe larg ca să-ţi arăt ce pedeapsă suferi în contrariul ei, dar 
mai bine spus, ce răsplată aştepţi, răsplată cu mult mai mare decât bunătăţile. Şi ca 
să vezi că acestea sunt aşa, voi merge iarăşi la cei cuprinşi de aceste simțăminte, la 
cei de care am fost silit să vorbesc mai înainte. 


b. Când Moise a venit şi a vestit pe iudei că au să scape de necazurile din Egipt, 
iudeii nici n-au vrut să-l asculte şi Legiuitorul a arătat pricina: „Și a grăit Moise 


poporului şi poporul n-a ascultat pe Moise din pricina împuţinării sufletului”. 
Iar când Domnul îi ameninţă pe iudei cu mari pedepse pentru multa lor nelegiuire, 
când le vorbeşte de robie, de vieţuirea în pământ străin, de foamete, de ciumă, 
adaugă şi această pedeapsă zicând: „Și le voi da lor inimă întristată şi ochi 
întunecaţi şi suflet istovit”. 


Dar pentru ce trebuie să vorbesc eu de iudei, un popor neascultător, nere- 
cunoscător, un popor rob trupului, un popor care nu ştie să filozofeze, când pot 
dovedi spusele mele cu pilde din viaţa bărbaţilor mari şi vestiți? 


Ceata apostolilor a stat lângă Hristos trei ani; a ascultat din gura Lui multe 
învățături despre înviere şi despre alte taine; au săvârşit ei înşişi minuni mari şi 
minunate; L-au văzut atâta vreme făcând minuni; au stat la masă cu El şi au fost 
întăriți în tot chipul; ei bine, aceştia, când au auzit că le spune cuvinte pline de 
tristeţe, mereu se ţineau de EI, atârnaţi ca şi copii de sân, mereu îl întrebau: „Unde 
Te duci?” Atât erau de topiţi de tirania tristeţii, atât erau de îndureraţi, că nu-l mai 
întrebau nimic altceva. Hristos le spunea: „Aţi auzit că merg la Cel ce M-a trimis 
şi voi veni la voi şi nimeni din voi nu Mă mai întreabă: «Unde Te duci?» Dar 
pentru că v-am Spus acestea, întristarea a umplut inima voastră”, 


Ai văzut că tirania tristeţii le-a întunecat dragostea, că i-a robit, că i-a subjugat? 


c. Ilie apoi - că n-am să-l las la o parte nici acum - după ce a plecat şi a fugit din 
Palestina, ne mai putând îndura tirania tristeţii - că era cumplit de întristat o arată 
cel ce a scris istoria vieţii lui zicând: „S-a dus unde-l trăgea inima” - ascultă ce 
rugă îi face lui Dumnezeu: „Destul acum, Doamne! la-mi sufletul din mine, că 
nu-s mai bun eu decât părinţii mei!” 


Işi dorea moartea, grozăvia aceasta, pedeapsa aceasta mare, capul răutăţilor! Pe 
aceasta ca un har voia s-o primească, îi era mai groază de tristeţe decât de moarte. 
Ca să scape de aceea, fugea la aceasta. 


S.a. Cu acest prilej vreau să răspund şi la o întrebare. Ştiu că doreşti răspuns la 
astfel de întrebărl. 


Care-i întrebarea? Dacă Ilie socotea moartea mai uşoară decât tristeţea, atunci 
pentru ce şi-a părăsit şi ţara şi poporul numai ca să scape de moarte? Pentru ce 
atunci fuge de moarte, iar acum o caută? Ca să vezi şi de aici că tristeţea e mai 
grozavă decât moartea. Când îl zguduia numai frica de moarte, făcea totul ca să 


scape de moarte. Dar când tristeţea a pus stăpânire pe sufletul lui şi şi-a arătat 
puterea ei, când a început să-l macine, să-l mistuie, să-l roadă cu dinţii şi când n-a 
mai putut s-o îndure, atunci, da, a socotit moartea, care era mai grea ca orice, mai 
uşoară ca tristeţea. 


Tot aşa şi lona, ca să scape de tristeţe, şi-a dorit moartea. A cerut şi el moartea, 
zicând: „Ia-mi sufletul meu din mine, că e mai bine pentru mine Să mor decât să 
trăiesc”. 


b. David arată acelaşi lucru într-un psalm pe care-l scrie vorbind fie în numele lui, 
fie în numele altora, care-şi plâng durerea: „Când a stat păcătosul împotriva mea, 
am amuţit, m-am Smerit şi nici de bine n-am grăit şi durerea mea s-a înnoit, 
înfierbântatu-s-a inima mea înăuntrul meu şi în cugetul meu se va aprinde foc”. 


David a arătat că focul acela, tristeţea adâncă, e mai puternică decât moartea. De 
aceea, ne mai putând îndura loviturile şi durerile ei, zice: „Grăit-am cu limba 
mea”. 


- Şi ce grăieşti, spune-mi! 


- »Fă-mi cunoscut, Doamne, sfârşitul meu şi numărul zilelor mele care este, ca 
Să ştiu câte zile îmi mai rămân de trăit”. 


Rosteşte acelaşi lucru ca şi Ilie, numai cu alte cuvinte. 


c. Ceea ce spune Ilie prin cuvintele: „Nu sunt mai bun decât părinţii mei”, aceea 
lasă şi David să se înţeleagă, când zice: „Fă-mi cunoscut, Doamne, sfârşitul meu, 
ca să ştiu ce-mi lipseşte”. 


„Pentru ce am mai fost eu lăsat pe pământ, spune el, pentru ce mai rămân, pentru 
ce mai trăiesc pe lumea asta, când ceilalți au plecat?” Şi astfel, şi David caută 
moartea, fie el, fie aceia în numele cărora vorbeşte; doreşte şi el să ştie timpul 
venirii ei: „Fă-mi cunoscut sfârşitul meu”, spune el, ca să aibă prin cunoştinţa 
aceasta o mare bucurie. Astfel David, din pricina neputinței de a îndura tristeţea, 
focul acela care-i ardea cugetul, ajunge de doreşte un lucru groaznic, moartea, „în 
cugetul meu se va aprinde foc”. 


d. Aşteaptă, dar, şi tu, mari răsplăţi pentru această cumplită pedeapsă pe care o 
înduri acum; aşteaptă multe premii, nespuse răsplăți, cununi strălucitoare şi tare 
înfloritoare pentru luptele acestea ale tale atât de mari. Nu numai săvârşirea de 


fapte bune are multe răsplăți, ci şi suferința răului. Despre asta vreau să vorbesc 
acum. Un astfel de cuvânt ţi-i tare de folos şi ţie şi tuturora; e în stare să îndemne la 
răbdare, să dea curaj inimii tale, iar sudorile suferințelor să nu le lase să te sleiască 
de puteri. 


6.a. Cele ce-am spus până acum au dovedit îndeajuns că tristeţea este cel mai rău 
din toate relele, este culmea şi capul nenorocirilor. Rămâne acum să pun faţă în 
faţă faptele bune, cu suferințele, ca să vezi bine că au răsplată nu numai faptele 
bune, ci şi suferințele; ba răsplată foarte mare şi nu sunt răsplătite mai puţin 
suferinţele decât faptele bune, ci, mai mult, suferinţele au chiar mai mare răsplată. 


b. Şi dacă vrei, am să dau ca pildă pe marele atlet al răbdării, care a strălucit şi în 
fapte bune şi în suferinţe, pe diamantul, pe piatra cea prețioasă, pe omul care a trăit 
în Avstida, dar a luminat întreaga lume cu covârşirea virtuţii lui. Am să vorbesc şi 
de faptele lui bune şi de suferinţele lui, ca să vezi prin ce a strălucit mai mult. 


c. Care sunt faptele lui bune? „Casa mea, spune el, era deschisă celui ce venea; era 
liman de obşte călătorilor”. Aproape toate averile lui erau ale celor nevoiaşi. „Fram 
ochi celor orbi - spune el - şi picior şchiopilor. Eram tată celor neputincioşi; 
judecata, pe care n-am ştiut-o, am cercetat; am zdrobit măselele celor nedrepţi şi 
din mijlocul dinţilor le-am scos prada. Pe cei neputincioşi care aveau nevoie de 
ajutor, nu i-am refuzat şi n-au plecat neajutoraţi; n-a plecat nimeni cu sânul gol de 
la uşa mea”. 


d. Ai văzut ce fel de chipuri de fapte şi felurite limanuri de milostenie! Cu toate 
ajuta pe cei nevoiaşi! Ai văzut că alunga sărăcia, că ajuta pe văduve, că făcea 
dreptate celor nedreptăţiți, că era temut de cei ce făceau rău? Strădania lui nu se 
mărginea numai la atâta, să ia parte celor necăjiţi, să lupte împreună cu ei - lucru 
făcut de mulţi - ci să şi ducă ajutorul până la capăt şi făcea asta cu multă tărie. 


„Am zdrobit măselele celor nedrepți”, spune eL. A pus în faţa ambiţiei acelora 
purtarea lui de grijă. Se străduia să îndrepte nu numai nedreptăţile oamenilor, ci 
punea purtarea lui de grijă şi împotriva beteşugurilor firii, îndreptând greşelile ei 
prin marele lui ajutor dat oamenilor. Pentru că nu putea să le dea mădularele 
pierdute, să dea orbilor ochi, şchiopilor picioare, ţinea şi locul acestor mădulare. 
Datorită lui, cei ce-şi pierduseră ochii vedeau, iar cei cu picioarele tăiate mergeau. 
Ce poate egala bunătatea aceasta a lui? 


e. Cunoşti şi celelalte virtuţi ale lui - ca să nu lungesc cuvântul înşirându-le pe 
toate — cunoşti blândeţea lui, bunătatea lui, cuminţenia lui, cinstea lui; ştii cât de 


aspru era cu cei nedrepţi — şi acesta-i lucru minunat - el, care era aşa de bun şi de 
blând şi mai dulce decât mierea cu ceilalți oameni şi cu slugile lui! Aceştia, ca să 
arate cât de mult îi iubea Iov, spuneau: „Cine ne-ar fi dat cărnurile lui ca să ne 
săturăm?” Dacă era aşa de bun, aşa de blând, cu slugile, cu care de multe ori 
trebuia să fie aspru, apoi cu mult mai mult era bun cu ceilalți oameni! 


7.a. După ce am adunat aceste pilde din viaţa lui lov şi am fi putut aduna mai multe 
ca acestea, haide cu mine la catalogul suferințelor lui. Să le punem faţă în faţă şi să 
vedem când era lov mai strălucit: când săvârşea faptele bune sau când suferea 
necazuri şi când multă tristeţe îi cuprindea sufletul? Când era lov mai strălucit? 
Când deschidea casa tuturor drumeţilor sau când i s-a dărâmat casa şi el n-a rostit 
cuvântul de hulă, ci slăvea pe Dumnezeu? Şi doar una era fapta bună, iar cealaltă 
suferinţă. 


b. Când era mai strălucit, te întreb, când jertfea pentru copiii lui şi-i strângea ca să 
trăiască în înţelegere sau când au fost prinşi sub dărâmăturile casei, când şi-au 
sfârşit viaţa în chip aşa de dureros, iar lov îndura întâmplarea cu multă filozofie? 


Când a strălucit mai mult, când încălzea cu lâna oilor lui umerii celor goi sau când 
auzind că a căzut foc din cer şi a mistuit turma împreună cu păstorii, nu s-a 
tulburat, nu s-a frământat, ci a îndurat în linişte nenorocirea? 


c. Când era mai mare, când folosea sănătatea trupului pentru apărarea celor 
nedreptățiți, sfărâmând măselele celor nedrepţi, smulgându-le din dinţi prada şi 
fiindu-le liman sau când vedea trupul lui, arma celor nedreptăţiți, mâncat de 
viermi, când stând pe gunoi îi răzuia cu un hârb? „Pielea mea crapă şi se 
zbârceşte”. Şi doar toate acelea erau fapte bune, iar toate acestea suferinţe! Şi totuşi 
acestea l-au făcut mai strălucit! Asta e mai cu seamă partea cea mai amară a luptei! 
Ea are nevoie de bărbăţie mai mare, de suflet mai puternic, de cuget mai hotărât, 

de dragoste mai fierbinte de Dumnezeu. 


d. Din pricina asta, atunci când lov săvârşea fapte bune, diavolul spunea, deşi cu 
neruşinare şi hoţeşte: „Oare în zadar cinsteşte lov pe Dumnezeu?”; acum, însă, 
când lov îndură aceste nenorociri, diavolul, ruşinat, a luat-o la fugă şi nici umbră 
de cuvânt neruşinat n-a mai fost în gura lui. Aceasta e cununa cununilor, aceasta e 
virtutea virtuţilor, aceasta e dovada limpede a bărbăţiei, acesta e semnul cel mai 
adevărat al filozofiei. 


e. Însuşi fericitul lov, ca să arate că tirania tristeţii e mai cumplită decât moartea, 
numeşte moartea odihnă: „Moartea - spune el - este odihna omului”. Şi ca să 


scape de tristeţe, cere moartea ca un har, zicând: „De-a Dumnezeu să asculte 
cererea mea şi nădejdea mea să o plinească. Dacă a început Domnul, rănească-mă 
şi până la sfârşit să mă omoare. Să-mi fie mie mormânt cetatea, peste ale cărei 
ziduri săream”. 


Astfel, tristeţea e mai grea decât toate suferinţele; şi cu cât e mai grea, cu atât are şi 
mai mari răsplăți. 


8.a. Dar ca să vezi şi în alt chip cât de mare e câştigul suferințelor, chiar când nu 
suferi pentru Dumnezeu - şi nimeni să nu socotească că exagerez - dar totuşi suferi 
şi suferi cu curaj şi în linişte, ei bine, află că lov nu ştia că pentru Dumnezeu a 
îndurat acele suferinţe şi totuşi numai pentru asta a fost încununat că a răbdat cu 
curaj fără să ştie pricina. 


b. Tot aşa şi săracul Lazăr; era bolnav de o boală firească şi suferinţa lui nu era 
deloc o suferință pentru Dumnezeu; dar ştii câte cununi a primit, pentru că a 
suferit, pentru că a răbdat, pentru că a îndurat cu curaj lipsa celor care puteau să-l 
îngrijească, durerea pricinuită de bube, de foamete, de disprețul şi de cruzimea 
bogatului .Şi doar nu putem spune că găsim vreo faptă bună în viaţa lui Lazăr. Nu 
putem spune că a mântuit pe săraci, că a ajutat pe cei nedreptăţiți, că a făcut vreun 
alt bine, ci putem vorbi de zăcerea lui la poarta bogatului, de boala lui, de limbile 
câinilor, de disprețul arătat lui de bogat; toate suferinţe ale răului. Şi cu toate că n-a 
făcut nici o faptă bună, a avut parte de aceeaşi soartă ca şi patriarhul Avraam, care 
a făcut atâtea fapte bune, numai pentru că a îndurat cu curaj tristeţea pricinuită de 
suferinţe. 


c. Am să-ţi mai spun şi altceva; ciudat, dar adevărat. Orice faptă bună, mare şi de 
curaj, dacă nu e săvârşită cu osteneală, cu primejdie şi însoțită cu suferințe, nu 
primeşte multă plată. „Fiecare îşi va lua plata sa după osteneala sa”1; nu după 
mărimea faptei, ci după mărimea suferinţei. 


De aceea şi Pavel când se laudă, nu se laudă numai că a săvârşit fapte mari, ci şi că 
a suferit mult. După ce a spus: „Slujitori ai lui Hristos sunt ei? ca un nebun grăiesc, 
sunt mai presus eu”, nu arată superioritatea lui faţă de ceilalți Apostoli, spunând: 
„Am predicat la atâția şi atâția”, ci lasă deoparte toate faptele lui mari şi înşiră 
numai suferinţele lui grăind aşa: ,, În osteneli mai mult, în bătăi peste măsură, la 
moarte adeseori; de la iudei am primit de cinci ori câte patruzeci fără una; de 
trei ori am fost bătut cu toiege, o dată am fost bătut cu pietre, de trei ori s-a 
sfărâmat corabia cu mine, o noapte şi o zi am petrecut în adânc; în călătorii 
adeseori, în primejdii de râuri, în primejdii de tâlhari, în primejdii de la neamul 


meu, în primejdii de la păgâni, în primejdii în cetăţi, în primejdii în pustie, în 
primejdii pe mare, în primejdii între fraţii cei mincinoşi, în osteneală, în trudă, în 
privegheri de multe ori, în foame, în sete, în goliciune, pe lângă celelalte, 
Stăruinţa mea de fiecare zi”. 


9.a. Ai văzut şiruri de suferinţe şi pricinile de laudă? Pavel adăugă apoi la acestea 
şi faptele lui mari; dar şi aici, partea cea mai mare o are suferinţa, nu fapta. După 
ce a spus: „stăruința mea de fiecare zi”, adică prigonirile, tulburările, greutățile - 
căci aceasta e stăruința mea - a adăugat: „orija de toate bisericile” N-a spus: 
„îndreptare”, ci „grija”, care e mai mult suferință decât faptă. La fel cu cele spuse 
mai departe: „Cine este slab şi eu să nu fiu slab?” N-a spus: „Şi eu să nu-l 
îndrept”, ci: „ŞI eu să nu fiu slab?” Şi iarăşi: „Cine se poticneşte şi eu să nu ard?” 
N-a spus: „L-am scăpat de poticneală”, ci: „Am luat parte la tristeţea lui”. Apoi, ca 
să arate că mai cu seamă aceste acţiuni sunt răsplătite, a adăugat: „Dacă trebuie să 
mă laud, mă voi lăuda cu slăbiciunile mele”. 


Adaugă apoi şi altă acţiune asemănătoare, fuga prin fereastră cu ajutorul unui coş, 
peste zid. Acestea toate sunt suferinţe. 


b. Prin urmare, dacă suferinţele au mari răsplătiri, iar tristeţea este mai cumplită şi 
mai dureroasă decât toate suferinţele, gândeşte-te cât de mari sunt răsplățile! Nu 
voi înceta de a-ţi cânta mereu acelaşi cântec, ca să împlinesc acum ce făgăduisem 
la început: să-ţi uşurez tristeţea cu gândurile pe care însăşi tristeţea le naşte. 


c. lată un alt exemplu, ca să vezi ce mare lucru este ca o faptă bună să fie însoţită 
de suferinţă şi cât îi lipseşte dacă e săvârşită fără nici o osteneală. 


Nabucodonosor, vestitul împărat al Babilonului, care trăia cu puterea ce 1-o dădea 
sceptrul şi diadema, a împlinit cândva cuvântul evanghelic. După minunea aceea 
mare din cuptor şi-a luat sarcina s-o propovăduiască în toată lumea, nu numai cu 
limba, ci şi cu scrisorile şi a scris întregului pământ aşa: „Nabucodonosor 
împăratul, către toate popoarele, semințile şi limbile şi locuitorii întregului 
pământ, pacea să se înmulțească între voi. Semnele şi minunile pe care le-a făcut 
cu mine Dumnezeu Cel Preaînalt, plăcut-au înaintea mea să vi le vestesc vouă, că 
sunt mari şi puternice, împărăția Lui este împărăţia veşnică şi stăpânirea Lui din 
neam în neam”. Şi a dat poruncă să piară orice popor, seminţie şi limbă, care va 
rosti cuvânt împotriva Dumnezeului lui Sedrah, Misah şi Abdenago şi casele lor 
jefuite. 


Și a adăugat: „Că nu este alt Dumnezeu, Care să poată izbăvi aşa”. Ai văzut ce 
ameninţare era în acele scrisori? Ai văzut ce frică? Ai văzut ce învăţătură? Ai văzut 
ce predicatori şi ce scrisori au fost trimise în toată lumea? 


d. - Şi ce-i cu asta spune-mi? Va primi, oare, aceeaşi plată ca şi Apostolii, pentru 
că a propovăduit aşa puterea lui Dumnezeu, pentru că şi-a dat atâta silință ca să 
vestească pretutindeni cuvântul? Nu, nici mare plată, ci abia puţină, puţină de tot. 
Și doar a săvârşit şi el aceeaşi faptă ca şi Apostolii! Da, dar pentru că fapta lui n-a 
fost însoțită de osteneală, nici de suferințe, de aceea i se micşorează plata. 
Nabucodonosor a făcut totul cu puterea stăpânirii sale şi în tihnă; Apostolii, însă, 
au fost împiedicaţi, prigoniţi, bătuţi, chinuiţi, aruncaţi în prăpăstii, aruncaţi în 
mare; se topeau de foame, erau în primejdie de moarte în fiecare zi; sufletul lor le 
era chinuit; erau neputincioşi cu fiecare neputincios, ardeau cu fiecare om care se 
poticnea. Ei bine pentru ostenelile acestea şi mai ales pentru tristeţea lor, răsplăţile 
erau mai mari. Fiecare îşi va lua plata după osteneala lui”. N-am să încetez să spun 
mereu aceste cuvinte. 


e. Asta a fost pricina că iubitorul de oameni Dumnezeu nu i-a împlinit cererea lui 
Pavel, cu toate că-L rugase deseori să-l scape de suferinţe, de tristeţe, de durere şi 
de primejdii. „Pentru aceasta am rugat de trei ori pe Domnul”, spune Pavel, şi n-am 
dobândit ce ceream. 


Pentru ce ar fi primit, dar, Nabucodonosor răsplăți foarte mari? Pentru că a predicat 
fără bătaie de cap, trăind în desfătări şi bucurii? Pentru că a deschis gura şi şi-a 
mişcat limba, stând acasă? Dar asta o poate face cu uşurinţă orice om, omul cel mai 
lipsit de curaj, omul care duce viaţă de chefliu şi de stricat. Dar pentru răni, pentru 
morți, pentru călătoriile cele de pe pământ şi cele de pe mare, pentru tristeţi, 
lacrimi şi dureri - „Trei ani, spune Pavel, n-am încetat, învățând cu lacrimi 
noaptea şi ziua pe fiecare din voi” - Pavel va primi cu multă îndrăznire răsplăţi şi 
cununi. 


10.a. Socotind, dar şi gândindu-te la câştigul pe care-l aduce o viaţă plină de dureri 
şi de necazuri, bucură-te şi te veseleşte că din copilărie ai mers pe calea cea 
aducătoare de câştig şi plină de cununi, cale presărată cu dese şi necontenite 
suferinţe. Fel de fel de boli trupeşti, mai cumplite ca nenumărate morţi, n-au 
încetat să te asalteze des; nori de ocări şi de insulte şi de bârfeli nu încetau să se 
năpustească asupra ta; tristeți dese şi neîntrerupte şi izvoare de lacrimi te-au 
supărat tot timpul. Fiecare din aceste suferințe era îndestulătoare să aducă mult 
folos omului care le îndură cu răbdare. 


b. Lazăr a avut aceeaşi soartă cu patriarhul Avraam, numai pentru boala lui; ocările 
fariseului au dus vameşului o îndreptăţire care depăşea dreptatea fariseului; 
Apostolul Petru şi-a vindecat cu lacrimi rana acelui păcat groaznic. Când fiecare 
din cele spuse mai sus, când numai una din suferinţele acestea e îndestulătoare 
pentru răsplată, gândeşte-te câte răsplăți vei primi tu, când ai îndurat cu covârşire 
toate aceste suferinţe, toată viaţa ta? Nimic nu ne face atât de străluciți, atât de 
invidiaţi, nimic nu ne umple de mii şi mii de bunătăţi, ca mulţimea încercărilor, ca 
primejdiile, ostenelile, tristeţile, uneltirile necontenite de la cei care nu s-ar cuveni, 
dacă le îndurăm cu seninătate pe toate. 


c. Nimic nu l-a făcut atât de fericit şi de vestit pe fiul lui Iacov, ca bârfeala aceea de 
atunci, ca temniţa, lanţurile şi necazurile legate de ele. Mare a fost cuminţenia sa 
când a biruit desfrânarea egiptencei, când a îndepărtat pe femeia aceea ticăloasă, 
care îl chema la nedreaptă împreunare! 


Mare, dar nu aşa de mare ca suferinţele lui! Ce faptă de laudă este, întreb, să nu 
faci adulter, să nu strici casa altuia, să nu pângăreşti un pat care nu-ţi aparţine, să 
nu faci rău celui ce ţi-a făcut bine, să nu arunci ruşine peste stăpânul casei? Dar 
ceea ce l-a făcut mai cu seamă mare pe losif sunt acestea: primejdiile, cursa, 
nebunia femeii robite de patimă, silnicia ce i s-a făcut, temniţa din care nu putea 
scăpa a camerei femeii desfrânate, pe care desfrânata o aranjase pentru el, lanţuri 
întinse pretutindeni, bârfeala, calomnia, închisoarea, lanţurile, nici o dreptate cât de 
mică după o luptă atât de mare, pentru care ar fi trebuit să fie încununat, durerea lui 
într-un loc întărit ca un osândit, ca un vinovat, închiderea lui împreună cu cei ce au 
săvârşit cele mai mare rele fapte, murdăria, lanţurile, chinul din închisoare. 


d. Acum îl văd cu mult mai strălucitor decât atunci când stătea pe tronul Egiptului 
şi împărțea grâu celor nevoiaşi, decât atunci când potolea foametea şi era liman de 
obşte tuturor! Acum, când îi sunt mâinile şi picioarele în lanţuri, îl văd mai slăvit 
decât atunci când avea atâta putere şi era îmbrăcat în haine strălucitoare. Timpul 
petrecut în închisoare a fost timp de câştig şi neguțătorie mare; pe când timpul de 
desfrânare, de tihnă şi de cinste a fost, e drept, timp de multă plăcere, dar nu de 
mult câştig. De aceea nu-l fericim atât pentru că era cinstit de tatăl lui, pe cât îl 
fericim că era invidiat de fraţii lui, că trăia în casă cu duşmanii lui. Război cumplit 
a izbucnit împotriva lui încă de pe când era mic copil; cei care-i duceau război nu-l 
puteau învinui cu nimic, ci erau măcinaţi şi sfâşiaţi de ură din pricină că tatăl lor îl 
iubea mai mult. 


Și dragostea tatălui, după spusele lui Moise dătătorul de Lege, nu-şi avea început în 
virtutea lui Iosif, ci chiar de când s-a născut. Era iubit mai mult, pentru că fusese 


născut în urma celorlalți copii, la adânci bătrâneţe şi se ştie că sunt mai dragi copiii 
născuţi mai presus de nădejde, „î] iubea pe el tatăl lui — spune Moise - pentru că 
era fiul bătrâneţilor lui”. 


11.a. După părerea mea, legiuitorul Moise a scris aceste cuvinte nu pentru a arăta 
adevărul purtării lui lacov, ci pentru a-i găsi o scuză, într-adevăr, lacov văzând că 
losif este invidiat de fraţii lui, în dorinţa de a le potoli invidia, a născocit această 
pricină dragostei lui; şi pricina asta, după socoteala tatălui, n-ar fi dat naştere la 
multă invidie. Dar că nu asta era pricina dragostei lui, ci virtutea înfloritoare din 
cugetul lui Iosif, mai coaptă decât vârsta, se vede de la Veniamin. Dacă Iacov îl 
iubea pe Iosif pentru că era fiul bătrâneţilor lui, atunci ar fi trebuit ca pe Veniamin, 
care era mai tânăr, să-l iubească şi mai mult. Veniamin a fost născut după Iosif şi el 
era mai degrabă fiul bătrâneților lui. Dar după cum am spus, cuvintele acelea au 
fost o născocire a tatălui, vrând să curme războiul dintre frați. Dar nici aşa n-a 
reuşit; dimpotrivă, flacăra a ars mai cu furie. Şi pentru că deocamdată n-au putut 
face nimic, au aruncat asupra lui hulă grea, i-au adus o învinuire ruşinoasă. Fraţii 
au întrecut în răutate pe egipteancă; au fost cu mult mai răi decât ea. Egipteanca 

a făcut rău unui străin, pe când ei unui frate. 


b. Şi frații nu şi-au oprit aici răutatea, ci totdeauna făceau rele mai mari decât cele 
dinainte. Pierzându-l pe când era singur în pustie, întâi au vrut să-l ucidă, apoi l-au 
vândut; din liber l-au făcut rob. Şi robia cea mai grea: n-a ajuns rob la unii din 
neamul lui, ci la nişte barbari de altă limbă. Că fraţii l-au vândut unora care se 
duceau într-o ţară barbară. Dar Dumnezeu, Care voia să-l facă mai strălucit, a 
îngăduit faptele lor, a răbdat îndelung ca primejdia să urmeze primejdiei. După ce-l 
invidiaseră şi-i făcuseră nume rău, l-au dat uciderii, apoi robiei, mai cumplită ca 
uciderea. 


c. Să nu treci cu uşurinţă pe lângă cele spuse, ci gândeşte-te la cumplitele suferinţe 
ale acestui nobil tânăr! A fost crescut în casa părintească şi dintr-o dată este vândut 
de fraţi, fără să fie vinovat cu ceva; este dat unor barbari de altă limbă, cu alte 
obiceiuri, mai mult fiare decât oameni; ajunge fără patrie, venetic, slugă, străin, în 
loc de cetăţean liber; se bucurase de atâta bună stare şi a ajuns în cea mai grea 
robie, el care nu fusese deloc obişnuit; a avut stăpâni aspri şi a fost dus într-o ţară 
străină şi barbară. Dar nenorocirile nu s-au oprit aici. După visurile acelea 
minunate care vesteau mai dinainte că fraţii au să i se închine lui, uneltirile au 
urmat uneltirilor. Negustorii, care l-au cumpărat, nu l-au ţinut pentru ei, ci l-au 
vândut altor barbari mai răi. 


d. Ştii ce mare nenorocire este să treci din mâna unui stăpân rău în mâna altuia tot 
rău. Robia e şi mai grea când noii stăpâni sunt tot străini şi mai răi decât cei 
dinainte. Şi a ajuns Iosif în Egipt, ţara aceea care pe atunci lupta împotriva lui 
Dumnezeu, ţara care avea guri neruşinate şi limbi hulitoare. A ajuns printre 
egipteni, dintre care unul singur a fost de ajuns să-l facă pe marele Moise fugar şi 
hoinar. Ajuns acolo, Iosif a răsuflat puţin, că bunul Dumnezeu, Care rânduieşte 
cele minunate, a prefăcut în oaie fiara care îl cumpărase. Dar îndată i s-au pregătit 
iarăşi lupte, nevoinţe, sudori mai mari ca cele dintâi. 


e. Stăpâna lui văzându-l s-a uitat la el cu ochi pofticioşi; a fost robită de frumuseţea 
chipului lui şi biruită cu totul de patimă, a ajuns, din pricina acestei pofte 
desfrânate, leoaică în loc de femeie. Şi iarăşi duşmanul locuia în casă cu el, iar 
pricina duşmăniei era alta decât a duşmanilor de mai înainte; fraţii lui l-au izgonit 
din casă pentru că îl urau; aceasta, pentru că îl iubea, pentru că ardea de dragul 
tânărului. Războiul era acum îndoit, dar mai bine spus, întreit şi înmulțit. Să nu 
socoteşti că i-a fost uşoară lupta aceasta, pentru că a rupt îndată mreaja, pentru că a 
sărit din laţ şi I-a tăiat într-o clipită de vreme! I-a stors din trup multă sudoare. 


12.a. lar dacă vrei să ştii bine asta, gândeşte-te ce este tinereţea, tinereţea în floarea 
ei. losif era atunci în floarea vârstei, când flacăra firii se ridică mai puternic, când 
tulburarea poftei este mare, când mintea e mai slabă. Sufletele tinere nu sunt 
îngăduite cu multă pricepere, nici nu se străduiesc mult pentru virtute, în tinereţe, 
furtuna patimilor e mai cumplită, iar mintea, când cârmuieşte patimile, mai slabă. 
În afară de fire şi de vârstă, mai era şi marea desfrânare a egiptencei. Şi după cum 
mâinile perşilor aprindeau cu multă râvnă cuptorul din Babilon, hrăneau din belşug 
focul şi aruncau în flăcări fel de fel de materii de ars, tot aşa şi atunci femeia aceea 
ticăloasă şi nenorocită, aprindea mai tare flacăra cuptorului poftei, cu mirosul 
parfumurilor, cu sulemenirea obrajilor, cu încondeierea ochilor, cu glasul 
ademenitor, cu pasul şi mersul desfrânat, cu haine noi, cu podoabe de aur şi cu alte 
nenumărate farmece de acest fel, care puteau vrăji pe tânăr. Şi după cum un 
vânător iscusit, care vrea să prindă viu un animal greu de prins foloseşte toate 
uneltele meseriei lui, tot aşa şi egipteanca, cunoscând cuminţenia tânărului - că nu 
putea săi rămână necunoscută în atâta scurtare de vreme - a socotit că trebuie multă 
pregătire pentru cucerirea tânărului; iar pentru asta a folosit toate uneltele 
desfrânării. Şi nu s-a mulţumit numai cu atâta, ci a căutat şi loc şi timp potrivit 
pentru vânat. 


b. De aceea nu l-a atacat îndată ce s-a îndrăgostit de el, ci a aşteptat multă vreme, 
zămislind şi pregătind pofta ei cea rea. Se temea ca nu cumva să-i fugă vânatul 
dacă se grăbeşte şi nu-şi pregăteşte bine planul. Şi l-a găsit o dată singur în casă, 


îndeletnicit cu treburile lui obişnuite; sapă, deci, mai adâncă prăpastia şi-şi întinde 
de pretutindeni aripile plăcerii; avându-l pe tânăr ca într-o mreajă, a tăbărât pe el, 
fiind singură cu el; dar mai bine spus, nu era singură; împreună cu ea era vârsta, 
sângele tânăr şi toate meşteşugurile ei. Şi-l târa cu sila pe tânăr să săvârşească fapta 
aceea urâtă. Ce poate fi mai cumplit ca ispita aceasta? Care cuptor, care flacără e 
mai arzătoare ca aceasta? Era tânăr în plină putere; era rob, era singur, fără patrie; 
străin, venit din altă parte şi sub stăpânirea unei stăpâne, atât de desfrânate şi de 
înverşunate, atât de bogate şi cu atâta putere. 


Nimeni nu era în jurul lor - ajută şi asta la o astfel de cădere! - era prins, gata de a 
fi ţinut, fermecat cu farmecele ei şi dus în patul stăpânului! Şi toate acestea după ce 
trecuse tânărul prin atâtea primejdii şi curse. 


c. Ştii, doar, cum ştiu mulți, că cei care au dus-o greu şi au trăit în necazuri, dacă 
sunt chemaţi mai pe urmă la o viaţă plină de desfătări, la o viaţă tihnită, plină de 
plăceri şi uşuratică, aleargă la ea cu inima deschisă. losif n-a făcut aşa, ci a 
continuat să-şi arate în toate împrejurările răbdarea şi înfrânarea sa. Cutez să spun 
că nu e nici o deosebire între camera egiptencei şi cuptorul din Babilon, groapa cu 
lei a lui Daniel şi pântecele fiarei din mare, în care a căzut profetul; sunt la fel; dar 
mai bine spus, camera egiptencei e cu mult mai cumplită decât acelea. Acolo, 
victoria uneltirilor ducea la pierderea trupului; aici, la pierirea sufletului, la moarte 
fără de moarte, la nenorocire fără mângâiere. Nu numai prin asta e groaznică 
groapa în care căzuse Iosif, ci şi prin aceea că era în ea silnicie şi viclenie, că era 
plină de farmece, de foc mare cu felurite înfățişări, care nu ardea trupul, ci pârjolea 
sufletul. 


d. Şi acest lucru îl arăta Solomon, care cunoştea bine de tot ce cumplit lucru este să 
te încurci cu o femeie cu bărbat: „Va ascunde, oare, cineva foc în sân şi nu-şi va 
arde hainele? Sau va călca cineva pe cărbuni aprinşi şi nu-şi va frige picioarele? 
- Aşa este cel ce se duce la femeie cu bărbat; iar cel care se atinge de ea nu va fi 
fără vină”, 


Cu alte cuvinte spune aşa: după cum e cu neputinţă să nu te arzi dacă umbli cu 
focul, tot aşa e cu neputinţă să scapi de foc dacă umbli cu o femeie. Iosif, însă, a 
îndurat un foc cu mult mai cumplit. N-a umblat Iosif după egipteancă, ci 
egipteanca se ținea după el şi fusese prins când era singur cu ea. Şi Iosif a răbdat, 
n-a căzut biruit, cu toate că fusese lovit de atâtea rele, cu toate că era istovit de 
atâtea încercări, cu toate că tânjea după linişte şi tihnă. Fusese înconjurat de atâtea 
curse, se vedea atacat de o fiară cu multe feţe, care-l sfâşia: cu atingerea, cu glasul, 
cu privirea, cu culorile obrajilor, cu încondeierile ochilor, cu podoabele de aur, cu 


parfumurile, cu hainele, cu purtarea, cu cuvintele, cu gătelile de pe ea, cu 
singurătatea din cameră, cu taina de care erau înconjurați, cu bogăţia, cu puterea se 
vedea atacat de o fiară, care pe lângă aceasta mai avea în ajutorul ei, după cum 
spuneam mai sus, vârsta, sângele, robia, străinătatea şi totuşi Iosif a biruit flacăra 
aceea. 


13.a. Eu susţin cu tărie că ispita a fost cu mult mai cumplită; mai cumplită chiar 
decât invidia fraților şi decât ura neamurilor şi decât vindecarea lui şi decât 
stăpânirea barbarilor şi decât îndepărtarea de ţară şi decât traiul într-un pământ 
străin şi decât temniţa şi decât lanţurile şi decât vremea îndelungată de robie şi 
decât necazurile robiei. 


După ce a scăpat şi de acest război, s-a coborât peste el un suflet răcoritor de rouă, 
venit şi din harul lui Dumnezeu şi din virtutea tânărului. Atât a fost de mare 
liniştea şi cuminţenia lui, că a putut pune capăt şi patimii nebune a egiptencei. 
Când a ieşit din camera egiptencei era neatins, ca şi tinerii pe care nu i-a atins 
văpaia persană. „Nici miros de foc nu era în ei” spune Scriptura. S-a arătat mare 
atlet al castităţii, a imitat tăria diamantului. 


b. Să vedem acum ce a dobândit îndată şi care au fost răsplățile încununatului! 
Iarăşi uneltiri, prăpăstii, moarte, primejdii, calomnii, ură nesocotită. Femeia aceea 
ticăloasă caută să-şi potolească dragostea cu mânia: lângă patimă adaugă patimă, 
lângă pofta desfrânată adaugă mânie nedreaptă; după ce a fost adulteră ajunge şi 
ucigaşă. Suflând ură sălbatică, cu ochi dornici de sânge, tocmeşte scaun de jude- 
cată nedrept; judecător este stăpânul tânărului, bărbatul ei, barbarul, egipteanul. 


Îi aduce învinuire fără de martori. Nici nu-l lasă pe învinuit să intre la scaunul de 
judecată, ci îl învinuieşte în taină; se bizuie pe neştiinţa şi dragostea judecătorului, 
pe vrednicia de credinţă a ei şi pe aceea că cel învinuit este rob. Spunând altceva 
decât cele întâmplate a biruit pe judecător şi l-a convins să pronunţe sentinţa dorită, 
să-l condamne pe nevinovat, să-i dea pedeapsă grea, să-l bage îndată la închisoare, 
să-l pună în lanţuri. Şi minunatul acela bărbat a fost osândit fără să vadă pe 
judecător. Grozăvia e că a fost osândit că a săvârşit adulter, că a poftit patul 
stăpânului, că a stricat o casă străină, că a fost prins şi dovedit. 


c. Judecătorul, pâra şi pedeapsa dată făceau ca judecata să pară dreaptă în ochii 
mulţimii, care nu cunoştea adevărul. Dar nimic din toate acestea nu l-a tulburat pe 
Iosif, nici n-a spus: „Acestea sunt răsplăţile visurilor? Acesta este sfârşitul acelor 
vedenii? Aceasta e plata castității mele? 


Judecată fără judecată, sentință nedreaptă, iarăşi nume rău. Mai înainte am fost 
izgonit din casa părintească pentru că eram iubit de tatăl meu; acum sunt băgat la 
închisoare ca adulter, ca necinstitor al unei femei cuminţi. Toţi mă judecă aşa. 
Fraţii mei, cei care aveau să mi se închine mie - că aşa spuneau visurile - sunt 
liberi, tihniţi, fericiţi, în ţara lor şi în casa părintească; iar eu, cel care aveam să-i 
stăpânesc, stau legat aici împreună cu spărgătorii de morminte, cu tâlharii, cu 
borfaşii. Nici după ce mi-am pierdut patria n-am scăpat de tulburări şi de necazuri, 
ci şi în pământ străin vin peste mine din nou prăpăstii şi săbii ascuţite. Femeia, care 
a pus la cale toate astea, care m-a bârfit, care merită să fie pedepsită şi pentru o 
faptă şi pentru alta, dănţuieşte acum şi saltă ca încununată pentru fapte mari de 
vitejie, pentru biruinţe strălucite; iar eu, care nu sunt vinovat cu nimic, sufăr cea 
mai grea pedeapsă. 


d. Iosif n-a grăit aşa, nici n-a gândit aşa; dimpotrivă, se veselea şi se bucura ca un 
atlet încununat; nu purta ură nici fraţilor, nici desfrânatei. De unde ştim asta? Din 
cele spuse de el unuia din cei legati împreună cu el. Atât de puţin era stăpânit de 
tristețe, că a pus capăt şi tristeţii altora. Când a văzut că unii din închisoare sunt 
tulburaţi, trişti şi amărâţi, s-a apropiat de ei ca să le cunoască pricina tristeţii. 
Aflând că sunt tulburați din pricina visurilor pe care le-au avut, le-a explicat 
visurile. 


e. Apoi a rugat pe unul din ei să-i amintească împăratului de el, ca să-l scape din 
închisoare. Da, Iosif era curajos şi minunat; dar era om şi el şi nu voia să se chinuie 
în lanţurile acelea. L-a rugat, dar, să-i amintească împăratului de el, ca să-l îndu- 
plece să-l scoată din lanţuri. Ar fi trebuit să-l spună pricina pentru care a fost 
aruncat în închisoare, ca acela care se ruga pentru el să aibă pricină binecuvântată 
pentru mijlocirea sa; Iosif, însă, n-a pomenit de nimeni din duşmanii săi; i-a spus 
că n-are nici o vină şi s-a oprit aici. N-a adăugat numele nici unuia din cei care i-au 
făcut rău. „Eu - a spus el - am fost furat din pământul evreilor şi aici n-am făcut 
nimic şi m-au aruncat în groapa aceasta”. 


- Şi pentru ce nu spui de desfrânată, de adulteră, de ucigaşii de frate? Pentru ce nu 
le spui de invidia fraţilor, de vinderea ta, de înverşunarea stăpânei, de atacul ei, de 
neînfrânarea ei, de lanţuri, de viclenii, de bârfeală, de judecată nedreaptă, de 
judecătorul nedrept, de hotărârea nelegiuită, de pedeapsa cea fără de cale? Pentru 
ce le taci? Pentru ce le ascunzi? 


- Pentru că nu ştiu să port ură, să mă răzbun! Pentru că acestea-mi sunt cununi şi 
premii, pricină de mai mare câştig. 


14. a. Ai văzut suflet de filozof? Ai văzut că n-are în el pic de mânie, că este mai 
presus de cursele ce 1 s-au întins? A1 văzut că e mai grabnic să ia partea celor 
nedreptăţiți decât să se răzbune pe cei ce l-au nedreptăţit? N-a pomenit nici de fraţii 
lui, nici de egipteanca setoasă de sânge! „Am fost furat din pământul evreilor - 
spune el -şi aici n-am făcut nimic.” Nu pomeneşte de nimeni, nici de groapă, nici 
de ismailiţi, nici de altceva. Cu toate acestea, nici aşa n-a fost scutit de o altă mare 
încercare. 


Omul de care Iosif se rugase atât, care fusese slobozit din lanţuri, aşa cum îl 
prezisese el, după ce a fost chemat la cinstea de mai înainte, a uitat şi de 
binefacerea ce i s-a făcut şi de rugămintea dreptului şi doar dregătorul acela locuia 
în curțile împărăteşti şi se bucura de mare trecere; iar Iosif, care strălucea mai mult 
decât soarele, care slobozea raze de virtute atât de strălucitoare, stătea încă în 
închisoare. Nimeni nu i-a vorbit de el împăratului. 


b. Că trebuia să i se împletească mai mari cununi şi să i se pregătească mai mari 
premii. Pentru aceea i s-au deschis în faţa lui drumuri şi mai mari. Dumnezeu a 
îngăduit să ducă mai departe luptele; Dumnezeu nu l-a părăsit cu totul, ci le-a dat 
voie duşmanilor să lucreze împotriva lui atât încât nici să nu piară atletul, dar nici 
să alunge pe duşmanul virtuţii. A îngăduit Dumnezeu ca frații să-l arunce în 
groapă, să 1 se mânjească haina de sânge, dar n-a lăsat pe fraţii lui să ajungă până la 
ucidere; sfatul acesta a fost dat de un frate, dar a lucrat purtarea de grijă a lui 
Dumnezeu. 


c. Tot aşa şi cu egipteanca. Te întreb, pentru ce bărbatul ei, om atât de aprig şi de 
neînfrânat — ştii cum sunt egiptenii: atât de iuți la mânie şi de duşmănoşi, că au 
egiptenii cu prisosinţă şi aceste patimi - pentru ce nu i-a tăiat lui losif îndată capul, 
când ştia că e adulter şi că i-a necinstit femeia, pentru ce nu l-a dat focului, ci a fost 
atât de nesocotit, că a pronunţat sentinţa cu ascultarea unei singure părți numai, că 
n-a dat cuvânt învinuitului şi în sfârşit că în timpul ispăşirii pedepsei s-a arătat 
blând, el, care văzuse pe femeia lui înfuriată, turbată, despuiată cu sila, cu hainele 
sfâşiate în mână, aprinsă şi mai mult de mânie din pricina asta, plânsă şi cu lacrimi 
pe obraji? Nimic din acestea nu l-a făcut să-l ucidă? 


d. Spune-mi, pentru ce? Nu e lămurit că Cel Care a închis gurile leilor, Cel Care a 
stins cuptorul, Acela a stins şi mânia nemăsurată a fiarei acesteia, a împăratului, a 
potolit urgia lui nespusă, pentru ca să fie dată o pedeapsă mică? Acelaşi lucru îl 
poti vedea că s-a întâmplat şi în închisoare! Dumnezeu a îngăduit ca Iosif să fie pus 
în lanţuri şi să stea la un loc cu puşcăriaşii, dar a îmblânzit cruzimea temnicerului. 


e. Ştii, doar, cum sunt temnicerii! Şi temnicerul acela s-a purtat bine cu Iosif; nu l-a 
pus la munci grele, ci dimpotrivă l-a pus chiar mai mare peste cei din închisoare, 
cu toate că ştia că e un om care necinstise casa altuia, că e un osândit, că săvârşise 
un adulter cunoscut de toată lumea. Fapta nu se săvârşise într-o casă de rând ci 
într-o casă mare şi strălucită. Pe temnicer nu l-au speriat acestea, nici nu l-au făcut 
să se poarte aspru cu Iosif. Din suferinţe 1-au fost împletite cununile lui, iar ajutorul 
lui Dumnezeu curgea cu îmbelşugare. 


f. Aş mai fi dorit să lungesc încă mai mult scrisoarea; dar, pentru că socot că şi cât 
am scris a depăşit cu mult măsura, îmi opresc aici cuvântul. Atâta rog evlavia ta - 
lucru ce n-am contenit a te ruga mereu - să alungi din suflet tristeţea şi să slăveşti 
pe Dumnezeu aşa cum totdeauna ai făcut şi să nu încetezi de a o face, mulţumind 
lui Dumnezeu pentru toate aceste chinuri şi necazuri. Făcând aşa, tu vei culege 
mari bunătăţi şi vei da diavolului o lovitură de moarte, iar cu voi avea mare 
mângâiere, că ai putut risipi cu multă uşurinţă norul tristeţii şi că te bucuri de 
linişte deplină. Nu fi abătută! Ridică-ţi capul din fumul acesta. Că, dacă vrei, poţi 
împrăştia tristeţea mai repede ca fumul! Fă-mi cunoscută şi mie aceasta, ca să gust, 
de aici din depărtare, bucuria unor astfel de scrisori. 


Scrisă în Cucuz la sfârşitul anului 404 [=> III, PG 52]. 


Scrisoarea XI 


l.a. S-au înmulțit necazurile tale, ţi s-au făcut iarăşi mai mari încercările şi mai 
lungi căile de străbătut, iar mânia duşmanilor îşi înalță mai sus văpaia. Dar nu 
trebuie să te tulburi, nici să te nelinişteşti, ci tocmai dimpotrivă să te bucuri, să 
sali, să te încununezi şi să dansezi. Dacă n-ai fi dat mai înainte diavolului lovituri 
de moarte, nu s-ar fi sălbăticit atâta fiara, ca să meargă mai departe. Dovada 
curajului şi a biruinţei tale şi dovada marii lui înfrângeri este că se năpusteşte şi 
sare asupra ta cu mai multă furie, că-şi arată mai tare neruşinarea, că varsă mai din 
belşug veninul. 


Aşa a făcut şi lov, când diavolul a fost înfrânt în încercarea cu luarea averilor, cu 
uciderea copiilor, dând dovadă şi atunci că a primit mari răni, s-a îndreptat spre 
capul răutăților, spre atacul trupului, izvorul viermilor, hora rănilor. Da, le numesc 
horă şi cunună şi roi de mii de premii! Şi nu s-a oprit nici aici. Şi pentru că nu-i 
mai rămăsese nici o altă încercare de acest fel - că adusese peste lov boala ca pe 
cea mai mare nenorocire - a pus în mişcare iarăşi şi alte încercări. A înarmat soția, 
i-a ațâţat pe prieteni, a pornit împotriva lui slugile, făcându-le fiare sălbatice; prin 
toate îi zgândăreau rana. 


b. Asta o încearcă şi acum neîncetat cu tine; dar împotriva capului; că viaţa ta 
ajunge din zi în zi mai strălucitoare, mai îmbunătățită, mai luminoasă. Mai mare îţi 
este acum bogăţia, mai îmbelşugat câştigul, cununile mai multe şi mai dese; chiar 
durerile îi sunt mare adaos de curaj, iar uneltirile vrăjmaşilor îți sporesc bunătatea. 
Aşa sunt necazurile! Pe cei care le îndură în linişte şi cu curaj, îi urcă deasupra 
suferințelor, îi înalță de nu-i ating săgețile diavolului şi-i învaţă să dispreţuiască 
uneltirile. Că şi pomii care cresc la umbră sunt fără de putere şi nu dau roadă, pe 
când cei care înfruntă schimbările aerului, care primesc loviturile vânturilor, arşița 
soarelui, sunt mai puternici, sunt plini de frunze şi se rup de fructe, tot aşa se 
întâmplă şi cu cei care călătoresc pe mare. Cei care pun pentru întâia oară piciorul 
în corabie, oricât ar fi de curajoşi, din pricina nedeprinderii cu marea se tulbură, se 
neliniştesc, sunt cuprinşi de amețeli, pe când cei care au străbătut oceane multe, 
care au suferit furtuni pe mare, care s-au izbit cu corabia de stânci, care au îndurat 
atacurile fiarelor mării şi răutățile hoţilor de mare şi au suferit multe naufragii şi 
furtuni dese, merg în corabie cu mai mult curaj decât cei care merg pe pământ; nu 
stau înăuntrul corăbiei, ci se aşează pe marginile ei şi stau fără frică la proră şi la 
pupă; chiar cei care mai înainte de a merge cu corabia aveau zugrăvită pe față 
teama şi cutremurul, după ce s-au desprins cu furtunile mării, trag frânghule, ridică 
pânzele, pun mâna pe lopeţi şi aleargă cu uşurinţă prin toată corabia. 


c. Să nu te tulbure dar nici unul din necazurile din viaţă! Atât au reuşit asupra 
noastră, fără voia lor, duşmanii noştri, ca să ne facă să nu suferim răul ce ni-l fac 
şi-au terminat săgețile şi n-au câştigat nimic altceva decât că s-au făcut de ruşine, 
că s-au făcut de râs şi că sunt în ochii tuturora duşmani de obşte ai neamului 
omenesc. Aceasta-i plata ce-o primesc duşmanii, aceasta-i sfârşitul războaielor lor! 


Ah, ce mare lucru este virtutea şi disprețul lucrurilor din lumea aceasta! Virtutea 
câştigată chiar cu ajutorul curselor ce i se întind e încununată de cei care luptă 
împotriva ei. Cei care o fac să strălucească mai mult, cei care încearcă s-o doboare, 
îi fac mai puternici, mai înalți, mai de nebiruit, mai de neînfrânt pe cei ce o 
săvârşesc. Virtutea n-are nevoie de arme, lănci, ziduri, şanţuri, turnuri, bani, ostaşi, 
ci numai de voinţa puternică, de suflet neclintit, ca să înfrângă toate uneltirile 
omenești. 


2.a. Spuneţi, dar, acestea, Stăpâna mea prea iubitoare de Dumnezeu! Spune-ţi-le şi 
ție şi celor care luptă împreună cu tine această luptă bună! Ridică sufletele tuturor, 
întăreşte-ți oştirea, ca să-ţi fie cununa virtuţii îndoită, întreită, înmită, iar prin 
suferințele tale şi prin îndemnurile date altora să îndure şi aceştia suferinţele, 
înduple-că-i să sufere totul cu linişte, să dispreţuiască umbrele, să întoarcă spatele 
înşelăciunii viselor, să calce în picioare lutul, să nu pună nici un preţ pe fum, să nu 
socotească stânjenitoare pânzele de păianjen şi să treacă cu nepăsare pe lângă iarba 
care putrezeşte. 


Aşa e deşertăciunea fericirii omeneşti şi mai mult decât atâta. Nu poti găsi cu 
uşurinţă o imagine ca să înfăţişeze exact deşertăciunea ei. Pe lângă nimicnicia ei, 
mai aduce şi vătămare mare celor îndrăgostiți de ea, nu numai în veacul ce va să 
fie, ci şi în viaţa aceasta, în zilele acestea în care par că se desfată. După cum 
virtutea saltă, înfloreşte şi se arată mai strălucitoare chiar în timpul în care i se duce 
război, tot aşa şi viciul îşi arată slăbiciunea, râsul şi batjocura multă şi nespusă, 
chiar în timpul în care este cultivat şi răsfăţat. 


b. Spune-mi te rog, a fost oare om mai vrednic de milă decât Cain chiar în timpul 
în care părea că îl biruie pe fratele său, că-l doboară, că-şi sătura furia şi mânia 
aceea nedreaptă şi blestemată? Poate fi, oare, ceva mai necurat decât mâna aceea 
care păruse biruitoare, decât dreapta aceea care dăduse lovitura şi ucisese, decât 
gura aceea neruşinată, care urzise viclenia şi întinsese laţul? Dar pentru ce vorbesc 
eu de mădularele care săvârşiseră crima? Tot trupul i se chinuia, pradă suspinului 
şi cutremurului neîntrerupt. Ce noi lucruri! Ce biruinţă ciudată! Ce trofeu ciudat! 
Cel ucis, cel care zăcea mort este încununat şi lăudat, iar cel victorios, cel ce 
biruise, nu numai că a rămas neîncununat, ba dimpotrivă tocmai pentru aceea a fost 


chinuit şi dat la pedepse nespuse şi la chin neîntrerupt. Cel înjunghiat şi mort, cel 
fără de glas îl învinuia pe cel ce se mişcă, pe cel viu, pe cel cu glas. Dar mai bine 
spus, nu-l învinuia mortul, ci sângele lui! Sângele, despărţit de trup, are putere 
destulă să facă asta! Atât de mare este puterea celor virtuoşi, chiar când sunt morți! 
Atât de mare e ticăloşia celor răi, chiar când sunt vii! 


Dacă în timpul luptelor sunt atât de mari premiile virtuţii, gândeşte-te cum vor fi 
răsplăţile după terminarea luptelor, în timpul răsplătirii, când se vor da bunătățile 
acelea ce depăşesc orice cuvânt. Supărările şi necazurile oricum ar fi, vin de la 
oameni şi sunt la înălțimea celor ce le pricinuiesc; darurile şi răsplăţile, însă, vin de 
la Dumnezeu; de aceea sunt şi aşa cum se cuvine să fie date de dărnicia cea 
nespusă de Dumnezeu. 


c. Bucură-te, dar şi te veseleşte, pentru că eşti, încununată, pentru că eşti 
triumfătoare, pentru că striveşti sub picioarele tale boldurile duşmanilor mai mult 
decât alții lutul. Dă-mi des de ştire cum mergi cu sănătatea, ca să culeg bucurie 
multă şi din asta. Ştii câtă mângâiere îmi aduci, mie celui din singurătate, când îmi 
dai mereu ştiri de sănătatea ta. 


Scrisă la începutul anului 405 [= V, PG 52]. 


Scrisoarea XII 


l.a. Îţi scriu scrisoarea asta sculat chiar din porţile morţii. De aceea m-am şi 
bucurat tare, că m-au întâlnit slujitorii tăi tocmai când intram în port. Dacă m-ar fi 
întâlnit pe când mă clătinam pe mare, pe când eram lovit de valurile cumplite ale 
bolii, nu mi-ar fi fost uşor să înşel evlavia ta, ca să-ţi dau veşti bune în loc de rele. 
larna, a fost mai cumplită ca de obicei şi mi-a înrăutățit şi mai mult boala de 
stomac. În aceste două luni din urmă n-am fost într-o stare mai bună decât morţii; 
dimpotrivă, mai rea chiar. Atâta viaţă aveam în mine cât să simt relele care mă 
înconjurau din toate părțile. Totul îmi era noapte: şi ziua şi dimineaţa şi amiaza; 
stăteam zi şi noapte țintuit la pat. 


M-am străduit în mii şi mii de chipuri, dar n-am reuşit să scutur de pe mine 
vătămarea pricinuită de frig. Cu toate că făceam foc şi înduram fumul groaznic al 
sobei, cu toate că mă închideam într-o singură cameră, că-mi puneam nenumărate 
haine pe mine şi nu cutezam să ies din casă, totuşi am suferit cumplit; aveam dese 
dureri de cap însoțite de vărsături, n-aveam poftă de mâncare şi nu puteam dormi. 
Oceanele nopţii le petreceam cu ochi deschişi. Dar ca să nu-ţi chinui mai mult 
sufletul cu aceste lucruri neplăcute, îţi spun că acum am scăpat de toate acestea, 
îndată ce a venit primăvara şi s-a schimbat puţin aerul, s-au dus de la sine toate. 
Totuşi am nevoie şi acum de o dietă foarte aspră. De aceea îi fac stomacului uşoară 
povara, ca să se poată simţi şi el uşor. 


b. Nu puţină grijă mi-a făcut şi mie ştirea că ai fost aproape de moarte. Dar din 
pricina dragostei şi a grijii ce-ţi port, am scăpat de această durere, chiar înainte de a 
primi scrisorile tale, că cei ce au venit din părțile acelea mi-au adus ştirea că te-ai 
făcut sănătoasă. lar acum mă bucur tare şi mă veselesc nu numai că ai scăpat de 
boală, ci mai presus de toate că înduri cu atâta curaj toate nenorocirile ce vin peste 
tine şi că le numeşti pe toate basm. Şi ceea ce-i mai mult e că ai dat acest nume şi 
bolii tale trupeşti semn că ai un suflet tânăr şi bărbătesc, care dă rod îmbelşugat. 


Da, dai dovadă de cea mai desăvârşită filozofie nu numai când înduri cu curaj 
relele, ci şi când nu le simţi cum te apasă, ci le dispreţuieşti şi-ţi împleteşti cu 
multă linişte cununa răbdării, fără osteneli, fără sudori, fără neliniști, fără să alergi 
la alţii, ca şi cum ai sălta şi a dansa. Asta mă face şi pe mine să salt şi să mă bucur, 
să zbor de bucurie, să nu mai simt pustiul în care mă găsesc, nici celelalte necazuri 
ce mă împresoară. Sunt vesel şi bucuros şi mă împodobesc cu măreţia sufletului 
tău şi cu desele tale biruinţe, nu numai pentru tine ci şi pentru oraşul acela mare şi 
cu oameni mulţi, pentru care eşti un turn de apărare, liman şi zid întărit; prin 
faptele tale slobozi glas răsunător, iar prin suferinţele tale înveţi şi pe bărbaţi şi pe 


femei să se arunce cu uşurinţă în astfel de lupte, să coboare în arenă cu toată vitejia 
şi să îndure lesne sudorile pricinuite de lupte ca acestea. 


c. Şi lucru minunat este că întăreşti şi încurajezi atâta lume, fără să te duci în piaţă 
şi fără să ieşi în mijlocul oraşului, ci stând în casa şi cămăruţa ta. Cu toate că marea 
e atât de înfuriată, cu toate că se ridică aşa de sus valurile, că se ivesc din toate 
părțile stânci şi fiare marine şi noaptea adâncă cuprinde totul, tu, ca şi cum ai fi în 
miezul zilei, ca şi cum marea ar fi liniştită şi vântul ar bate în pupă, aşa întinzi 
pânzele răbdări şi călătoreşti cu toată înlesnirea; nu numai că nu eşti înecată de 
furtuna aceasta cumplită, dar nu eşti nici stropită de valurile mării. Şi pe bună 
dreptate. Aşa e cel ce are în mâini cârmele virtuţii. Negustorii, care fac comerţ pe 
mare, cârmacii, corăbierii, călătorii, când văd că se adună norii, că bate vânt 
sălbatic, că valurile-s iuți şi clocotesc cu spumă, ţin corăbiile în port; iar dacă se 
întâmplă să fie pe mare, fac totul şi se străduiesc cât pot să ducă corabia în port, la 
țărm sau în vreo insulă. 


Tu, însă, cu toate că bat nenumărate vânturi, cu toate că se sparg în toate părţile 
atâtea valuri, cu toate că se frământă adâncul mării din pricina grozăviei furtunii, 
cu toate că unii călători plutesc morţi pe valuri, iar alţii stau agăţaţi goi de câte o 
scândură, tu, însă, zvârlită în mijlocul acestui ocean de rele, numeşti toate acestea 
basm şi călătoreşti ca pe vreme bună în timp de furtună. Şi pe bună dreptate. 
Cârmacii, oricât de pricepuţi ar fi în ştiinţa conducerii corăbiei, nu au destulă 
măiestrie să ţină piept oricărei furtuni. De asta de multe ori şi fug de lupta cu 
valurile. 


d. Tu, însă, ai o ştiinţă care este mai presus de orice furtună, ai puterea unui suflet 
de filozof, care e mai puternică decât mii şi mii de oştiri, mai tare ca armele, mai 
tare ca tunurile şi zidurile. Ostaşii, armele, zidurile şi tunurile sunt de folos numai 
pentru apărarea trupului şi asta nu întotdeauna, nici împotriva tuturor; sunt 
împrejurări când toate acestea sunt biruite şi lasă fără apărare pe cei ce se sprijină 
pe ele. Armele tale, însă, n-au frânt săgeți de-ale barbarilor, nici maşini de război 
de-ale oamenilor, nici n-au înfrânt atacuri şi viclenii de luptă ca acestea, ci au biruit 
nevoile firii, au pus capăt tiraniei lor, au doborât acropola lor. Luptându-te 
necontenit cu demonii, ai avut nenumărate biruinţe; n-ai primit nici o rană, ci ai 
rămas în picioare într-un nor atât de mare de săgeți; iar săgețile aruncate de ei 
împotriva ta le-ai întors din nou împotriva celor ce le slobozeau. 


Inţelepciunea măiestriei tale este aşa: te răzbuni pe cei ce-ţi fac rău tocmai prin răul 
ce-l suferi de la ei; întristezi pe duşmani tocmai prin duşmănia ce ţi-o poartă; iar 
răutatea lor îţi este pricină de mai mare laudă. Dar pe toate acestea le ştii bine şi tu; 


ai simţit prin experiență adevărul lor, aşa că pe bună dreptate numeşti basme toate 
răutățile duşmanilor. 


Spune-mi, cum n-ai să le numeşti basme, când tu, cu toate că ai trup muritor, 
dispreţuieşti moartea ca şi cei care se grăbesc să părăsească o ţară străină ca să se 
întoarcă în propria lor ţară. Ai dus-o toată viaţa în boli cumplite, dar te-ai simțit 
mai bine decât cel cu trupuri sănătoase şi pline de putere; ocările nu te-au zdrobit, 
iar onorurile şi slava nu te-au făcut să te mândreşti şi asta, doar, e pentru mulți 
pricină de mii şi mii de rele! 


Da, oamenii care au strălucit ca preoţi, care au ajuns la adânci bătrâneţe şi-aveau 
părul alb ca neaua, au alunecat şi au ajuns din pricina mândriei privelişte de 
batjocură. Tu eşti femeie; ai un trup mai slab ca pânza de păianjen; ai suferit atâtea 
şi atâtea lovituri şi nu numai că n-ai alunecat, dar ai oprit de la cădere şi pe alți 
mulți. Alţii nici n-au stat pe câmpul de bătălie, ci chiar de la început, aş putea 
spune chiar din pragul luptelor, au fost doborâţi; tu, însă, ai ajuns de nenumărate 
ori la capătul luptelor şi de fiecare dată ai smuls cununa biruinţei, dând tot felul de 
lupte şi bătălii. Şi pe bună dreptate, că luptele virtuţii nu stau în vârstă, nici în trup, 
ci numai în suflet şi voinţă. De aceea au fost încununate femei, iar bărbaţii s-au 
împiedicat; pentru asta tineri au fost strigaţi biruitori, iar bătrâni făcuţi de ruşine. 


e. Trebuie, dar, să-i admirăm pe cei care săvârşesc fapte de virtute şi mai ales 
atunci când îi vedem că le săvârşesc, atunci când mulţi părăsesc aceste lupte. Asta 
e o altă pricină pentru care trebuie să admirăm nespus de mult sârguinţa ta; că în 
vreme ce atâţia bărbaţi, atâtea femei şi atâţia bătrâni, în aparenţă vrednici de multă 
cinstire şi respectaţi de toţi, au luat-o la fugă, au căzut şi au fost biruiţi, nu de 
iureşul luptei, nici de atacurile puternice ale duşmanilor, ci înainte de începerea 
atacului, tu, după atâtea lupte şi bătălii, nu numai că n-ai slăbit, nici nu te-ai 
tulburat de mulţimea relelor, dimpotrivă, ai ajuns mai tare şi mulțimea luptelor ţi-a 
fost adaos de putere. 


Amintirea faptelor tale mari săvârşite până acum, îţi este temei de bucurie şi de 
veselie şi pricină de mai mare râvnă. De asta mă bucur, salt şi mă veselesc. Şi n-am 
să încetez de a spune mereu asta şi de a-mi plimba pretutindeni pricina bucuriei 
mele. 


Da, despărţirea de mine te întristează, dar mare e mângâierea ce ţi-o dau faptele 
tale! Că şi eu, cu toată lungimea drumului ce ne desparte, culeg nu mică bucurie de 
pe urma bărbăţiei tale. 


Scrisă în primăvara anului 405 [= VI, PG 52]. 


Scrisoarea XIII 


I.a. Ce spui? N-ai înălţat trofeul, nici n-ai dobândit nici o victorie strălucită? Dar 
nu spune asta toată lumea? Nu-ţi cântă întreg pământul faptele tale mari? Da, 
bătălule şi luptele tale le-ai dat dintr-un singur loc; da, cursele drumurilor tale şi 
luptele tale atletice pline de sânge în loc de sudoare au avut loc tot acolo, dar slava 
şi lauda lor au cuprins marginile pământului. Tu, însă, voind să-ţi măreşti luptele şi 
să-ţi înmulţeşti răsplățile, le-ai adăugat şi cununile date de smerenie, spunând că 
eşti atât de departe de aceste biruinţe, cât de departe sunt morţii de vii. 


Cuvintele tale sunt pline de smerenie şi cu voi încerca să-ţi dovedesc asta din 
faptele tale. Ai pierdut patria, casa, prietenii, rudele; ai fost surghiunită; nu încetai 
de a simţi moartea în fiecare zi şi ceea ce lipsea firii o împlineai prin bogăția 
voinţei tale. Şi pentru că nu-i cu putință ca un om să moară de mai multe ori, ai 
făcut asta cu gândul şi voinţa. Mai mult chiar! Cu toate că pe unele din aceste 
încercări le sufereai, iar pe altele le aşteptai să le suferi, totuşi n-ai încetat să-i înalți 
pentru ele slavă lui Dumnezeu Cel ce le-a îngăduit şi să dai lovitură de moarte 
diavolului. Că diavolul a primit o lovitură mortală, a arătat-o chiar el prin aceea că 
s-a înarmat cu şi mai mult arme; de asta atacurile lui de mai târziu au fost mai 
cumplite ca cele dintâi. 


b. După cum un scorpion sau un şarpe, când e lovit mai tare, muşcă cu mai multă 
furie pe cel ce l-a lovit, arătând prin asta şi furia lui năprasnică împotriva celui ce I- 
a lovit, dar şi cumplita durere pe care a simţit-o, tot aşa şi diavolul, fiara aceasta 
neruşinată, s-a năpustit cu mai multă furie asupra ta şi a adus peste tine mai multe 
încercări, tocmai pentru că a primit adânci răni de la minunatul şi marele tău suflet. 
Diavolul le-a adus, nu Dumnezeu; Dumnezeu le-a îngăduit, ca să-ţi mărească 
bogăția, să-ţi facă mai mare câştigul, să-ţi prilejuiască mai multă răsplată, mai 
îmbelşugată plată. Nu te tulbura deci, nu te nelinişti! 


A ostenit vreodată cineva, strângând bogății? S-a simţit prost vreodată cineva, 
urcând la cele mai înalte dregătorii? Nu! Dacă cei care adună aceste lucruri 
omeneşti, lucruri vremelnice şi mai slabe decât umbra, lucruri care se vestejesc mai 
iute ca florile ce putrezesc, dacă saltă, dănţuiesc şi zboară de bucurie, de o bucurie 
care piere îndată ce apare, o bucurie asemănătoare valurilor râurilor ce trec iute pe 
dinaintea noastră, apoi cu mai mult drept ai tu ca vremea de acum să-ţi prilejuiască 
nespus de mare bucurie, chiar dacă mai înainte ai fost năpădită de tristeţe. Comoara 
ce ai adunat este nefurată! 


Vrednicia ce ţi-ai câştigat-o cu aceste suferinţe nu se dă moştenire, nu ştie şi nici 
nu aşteaptă sfârşit, este fără de margini, nu-i pune capăt nici vitregia vremurilor, 
nici uneltirile oamenilor, nici atacurile demonilor, nici chiar moartea. 


c. lar dacă vrei să plângi, plânge atunci pe cei ce au săvârşit acestea, pe stăpânii şi 
slugile acestor rele, pe cei care şi-au adunat nespus de mare pedeapsă şi pentru 
veacul ce va să fie, dar au primit şi aici cumplită osândă, pentru că atâția oameni le 
întorc spatele, îi socotesc duşmani, îi blestemă şi-i osândesc. Spui că aceştia nu 
simt lucrul acesta? Dar tocmai pentru asta sunt de plâns şi sunt vrednici de lacrimi, 
ca şi nebunii care lovesc cu pietre şi bat pe cei cu care se întâlnesc, iar de multe ori 
chiar pe binefăcători şi prietenii lor, fără să simtă nebunia de care sunt cuprinşi. 


De asta nici nu se vindecă, că nu vor nici doctori, nici doctorii; dimpotrivă îi 
răsplătesc cu rău pe cei care caută să-i vindece şi să le facă bine. Prin urmare şi 
pentru aceasta sunt de plâns, pentru că nu simt cât de mare le e răutatea. Dar dacă 
nu le pasă de osânda altora, totuşi e cu neputinţă să scape de mustrarea conştiinţei 
lor, de care nu pot fugi; conştiinţa e un judecător drept; nu se pleacă nici în faţa 
fricii, nici în faţa linguşelilor; nu-i coruptă cu bani, nici nu plăteşte de lungimea 
timpului. 


2.a. Fiul lui Iacov, fiul care i-a spus tatălui său că o fiară sălbatică l-a mâncat pe 
Iosif, cel care a făcut acea faptă grozavă şi rea, cel care a încercat să acopere cu 
această mască uciderea fratelui său, şi-a înşelat atunci tatăl, dar nu şi-a putut înşela 
conştiinţa, nici n-a putut-o linişti. Conştiinţa a continuat să se ridice împotriva lui, 
să strige la el mereu; nu i s-a putut stinge glasul. Şi a trecut multă vreme, dar fiul 
lui Iacov, care minţise pe tatăl său, care tăgăduise grozava lui faptă şi n-o spusese 
nici unui om, pe care nu-l învinuia nimeni, nu-l dădea de gol nimeni, nu-l ataca 
nimeni, nu-i amintea nimeni de crima aceea, când era să-şi piardă libertatea şi 
viaţa, a arătat că nu fusese stins glasul acuzator al conştiinţei, că nu fusese acoperit, 
cu toate că trecuse atâta vreme. A spus aceste cuvinte: „Da, în păcate suntem 
pentru fratele nostru. Când ne ruga, n-am ţinut seamă de necazurile lui şi de 
durerea sufletului lui şi acum se cere de la noi sângele lui”. 


b. A grăit aşa cu toate că era învinuit de altă faptă rea, cu toate că era acuzat de 
furt, cu toate că fusese dus în faţa judecății pentru că furase paharul de aur. Dar 
pentru că nu se ştia cu nimic vinovat de furt, nu-l chinuia conştiinţa pentru asta şi 
nici n-a spus că suferă pentru vina ce 1 se aducea, nici pentru pricina pentru care 
era legat; se învinuieşte însă, se acuză de o faptă de care nu-l învinuia nimeni, de 
care nimeni nu-i cerea socoteală, pentru care nu fusese băgat la închisoare, dar mai 
bine spus pentru o faptă pe care nici n-o săvârşise atunci. Conştiinţa îl chinuia şi el 


care vărsase cu atâta uşurinţă sângele fratelui său, care nu suferise deloc la 
săvârşirea crimei, acum suferă şi îi învinuieşte pe cei care luaseră parte la crimă şi- 
şi jeleşte cruzimea, zicând: Când ne ruga, n-am ţinut seamă de necazul lui şi de 
durerea sufletului lui”. Era de ajuns firea, spune el, ca să ne moaie inima şi să ne 
plece spre milă; dar fratele nostru a mai adăugat şi lacrimi, ne-a mai şi rugat şi nici 
aşa nu ne-a înduplecat, ci n-am ţinut seamă de necazul lui şi de durerea sufletului 
lui. De asta suntem închişi în închisoarea aceasta, de asta ne este ameninţată viaţa, 
pentru că şi noi am păcătuit față de viaţa fratelui nostru. 


c. Tot aşa şi luda s-a îndreptat spre spânzurătoare şi şi-a sfârşit viaţa prin ştreang, 
pentru că n-a mai putut îndura mustrările conştiinţei. Când a pus la cale târgul 
acela neruşinat, spunând: „Ce voiţi să-mi daţi şi eu vi-L voi da vouă”, nu s-a 
ruşinat de cei ce-l auzeau, că el, ucenicul, a urzit o astfel de faptă împotriva 
Dascălului său; în zilele ce s-au scurs între târg şi vânzare nu l-a mustrat conştiinţa; 
beat de plăcerea dragostei de argint, nu simţea învinuirile conştiinţei. Dar după ce a 
săvârşit păcatul, după ce a luat argintul, după ce s-a potolit plăcerea câştigului şi a 
ieşit la iveală cauza păcatului atunci, fără să-l silească cineva, fără să-l forţeze 
cineva, fără să-l îndemne cineva, s-a dus de bună voie, a aruncat argintul celor cei 
l-au dat şi-a mărturisit fărădelegea lui şi a spus în auzul acelora: „Am păcătuit, 
vânzând sânge nevinovat”. N-a mai putut îndura mustrarea conştiinţei. 


Aşa e păcatul; înainte de săvârşirea lui îl îmbată pe cel ce-l săvârşeşte; după ce a 
fost împlinit şi săvârşit, după ce a zburat şi s-a stins plăcerea păcatului, rămâne 
lângă păcătos numai conştiinţa care-l acuză; conştiinţa ţine loc de călău, îl sfâşie pe 
păcătos, îl supune la cele mai cumplite chinuri, care-l apasă mai tare ca plumbul. 


3.a. Aşa sunt chinurile cele de aici de pe pământ; pe cele de dincolo, gătite celor ce 
săvârşesc astfel de păcate, le ştii cum sunt. Pe aceştia trebuie să-i plângi, pe aceştia 
trebuie să-1 jeleşti. 


Și Pavel tot aşa făcea! Se bucura împreună cu cei ce luptă, cu cei ce se nevoiesc, cu 
cei ce suferă răul şi plângea pe cei păcătoşi. De aceea şi spunea: „Nu cumva 
venind, iarăşi să mă umilească Dumnezeul meu faţă de voi şi să plâng pe mulţi 
care au păcătuit înainte şi nu S-au pocăit de desfrâul şi necurăţia ce au făcut”. 
Despre cei care se luptau spunea: „Mă bucur şi mă bucur împreună cu voi toţi”. 
Nimic, dar să nu te tulbure, nici din cele ce şi se întâmplă, nici din cele ce te 
ameninţă. Valurile nu clintesc stânca, ci cu cât o izbesc cu mai multă furie, cu atât 
mai repede valurile pier. Tot aşa şi cu acestea şi au fost şi vor mai fi; dar mai bine 
spus, cu mult mai mult. Da, valurile nu clintesc stânca; pe tine, însă, valurile nu 
numai că nu te-au clintit, dar te-au făcut şi mai puternică. Asta e deosebirea dintre 


păcat şi virtute. Păcatul păleşte când este atacat; virtutea, însă, străluceşte mai mult 
când e atacată. Virtutea este încununată nu numai după terminarea luptelor, ci chiar 
în timpul luptelor; chiar lupta îi este cunună; păcatul, dimpotrivă, când biruie 
atunci este făcut de ruşine, atunci este pedepsit, atunci se umple de mai multă 
necinste; înainte de pedeapsa ce-i este gătită dincolo, păcatul este pedepsit chiar 
când se săvârşeşte şi nu numai după ce s-a săvârşit. 


b. lar dacă vrei să-mi fie mai întemeiat cuvântul, ascultă pe Sfântul Apostol Pavel, 
care face deosebire între aceste două, scriind romanilor dă în vileag viaţa necurată 
a unora din ei, arătând că chiar înainte de pedeapsă păcatul are alături de el 
pedeapsa atunci când se săvârşeşte, aminteşte de împreunările nelegiuite ale 
femeilor şi bărbaţilor, care calcă legile firii şi născocesc pofte ne mai auzite, grăind 
aşa: „Că şi femeile lor au schimbat rânduiala firească în una împotriva firii. 
Asemenea şi bărbaţii, lăsând rânduiala cea după fire a femeii, s-au aprins în 
pofta lor unul câtre altul, săvârşind ruşinea bărbaţi cu bărbaţi şi luând în ei 
înşişi răsplata ce se cuvine rătăcirii lor.” 


- Ce spui, Pavele? Nu simt, oare, plăcere cei ce săvârşesc aceste fapte? Nu 
săvârşesc cu poftă această împreunare nelegiuită? Cum dar spui că sunt pedepsiţi 
chiar când o săvârşesc? 

- Hotărârea o dau, răspunde Pavel, întemeiat nu de plăcerea celor ce au această 
boală, ci pe natura faptelor săvârşite. Cel ce săvârşeşte adulter, înainte de pedeapsă, 
este pedepsit chiar în timpul când săvârşeşte adulterul; deşi i se pare că simte 
plăcere, totuşi îşi face sufletul mai rău şi mai ticălos. La fel şi ucigaşul: înainte de a 
vedea tribunalul şi sabia ascuțită, înainte de a primi pedeapsă pentru crimele 
săvârşite, piere chiar când săvârşeşte crima pentru că şi el îşi face mai ticălos 
sufletul. 


Ceea ce este pentru trup boala, figurile sau altă boală asemănătoare, ceea ce este 
rugina pentru fier, molia pentru lână, cariul pentru lemn sau viermele pentru carne, 
aceea este păcatul pentru suflet. Păcatul îl face pe om rob, lipsit de libertate. Dar 
pentru ce spun eu rob şi lipsit de libertate? ÎI face să aibă suflet de animale 
necuvântătoare, suflet de lup, de câine, de şarpe, de viperă, de fiară! 


c. Profeţii au arătat asta. Unul din ei, ca să facă tuturor cunoscută schimbarea 
pricinuită de păcat, spunea: „Sunt câini mulţi care nu pot lătra”; asemenea 
câinilor turbaţi sunt oamenii vicleni, care uneltesc pe ascuns. Câinii când turbează 
nu atacă lătrând, ci se apropie în tăcere şi muşcă mai tare decât câinii care latră. Un 
alt prooroc îi numeşte pe oameni ciori. Altul spunea: „Omul în cinste fiind, n-a 


priceput; alăturatu-s-a dobitoacelor celor fără de minte şi s-a asemănat lor”. lar 
cel mare dintre profeţi, fiul celei sterpe, stând lângă Iordan, a numit pe unii oameni 
şerpi şi pui de năpârcă. 


Ce pedeapsă poate fi, deci, egală cu aceasta, ca o fiinţă cugetătoare şi foarte blândă, 
făcută după chipul lui Dumnezeu şi încărcată cu atâta cinste, să cadă într-o 
sălbăticie atât de mare? 


4.a. Ai văzut că păcatul are în el pedeapsa chiar înainte de pedeapsa veşnică? Află 
că şi virtutea are şi răsplată, chiar înainte de răsplată. După cum în trup - nimic nu 
mă împiedică să mă folosesc iar de acelaşi exemplu care lămureşte bine ce vreau să 
spun - aşadar, după cum în trup, cel sănătos şi robust, care n-are nici o boală, 
tocmai prin aceea că e sănătos simte plăcerea înainte de plăcere, pentru că plăcerea 
este unită cu sănătatea, pe acesta nu-l pot supăra nici tulburările văzduhului, nici 
arşiţa, nici frigul, nici masa sărăcăcioasă, nici altceva ca acestea; sănătatea îi este 
de ajuns ca să alunge vătămarea pricinuită de acestea. Aşa se întâmplă de obicei şi 
cu sufletul. 


De aceea şi Sfântul Pavel se bucura când era biciuit, când era prigonit, când 
suferea nenumărate rele, grăind aşa: „Mă bucur în suferinţele mele pentru voi”. 
Răsplata virtuţii nu este numai în Împărăţia Cerurilor, ci în suferinţa însăşi, pentru 
că cea mai mare răsplată este să suferi pentru adevăr. De aceea şi ceata Apostolilor 
a plecat cu bucurie de la sinedriul iudeilor, nu numai din pricina Împărăției 
Cerurilor, ci şi din pricină că au fost învredniciţi să fie batjocoriţi pentru numele lui 
lisus. Aceasta-i cea mai mare cinste, cea mai mare cunună şi premiu, temei de 
nepieritoare plăcere. 


b. Bucură-te deci şi saltă! Nu-i mică lupta pe care ai dus-o; dimpotrivă este foarte 
mare lucru să înduri calomnia şi mai cu seamă când ţi se aduce o acuzaţie atât de 
mare; că te-au calomniat într-un tribunal public, acuzându-te de incendiu. 


De aceea şi Solomon, vrând să arate cât de grea este lupta aceasta, spune: „Am 
văzut bârfelile care se fac sub soare şi iată lacrimile celor bârfiţi şi nu era cine 
să-l mângâie”. lar dacă lupta e mare, precum e şi mare, atunci negreşit mai mare 
este cununa acestei lupte. De altfel şi Hristos porunceşte să se bucure şi să salte cei 
care duc această luptă cu răbdarea cuvenită. „Bucuraţi-vă şi vă veseliţi, când vor 
zice tot cuvântul rău împotriva voastră, minţind din pricina Mea, că plata 
voastră multă este în ceruri”. 


Vezi câtă bucurie, câtă răsplată, câtă veselie ne pricinuiesc nouă cei care ne duc 
război? Nu-i o prostie, oare, să-ţi faci tu însuţi răul pe care nu ţi l-au putut face 
aceia? Ce vreau să spun? Duşmanii tăi nu numai că n-au putut să te pedepsească, 
ba dimpotrivă, ţi-au dat prilej de veselie şi temei de bucurie neveştejită. 


c. Tu, însă, te pedepseşti singură, chinuindu-te de tristeţe, muncindu-te, tulbu- 
rându-te, umplându-ţi sufletul de mare durere. 


Duşmanii tăi ar trebui să facă asta, dacă ar vrea să-şi recunoască în sfârşit răutăţile 
lor. Ar fi drept ca ei să jelească acum, să plângă, să-şi acopere feţele de ruşine, să 
se ascundă, să se îngroape în pământ, ca să nu vadă nici soarele acesta! Să se 
închidă la întuneric, să-şi jelească răutăţile lor şi necazurile pe care le-au făcut 
atâtor Biserici! Tu? Tu trebuie să te bucuri şi să te veseleşti, că ai săvârşit cea mai 
mare dintre virtuţi, capul virtuţilor. 


d. Ştii, ştii bine că nici o virtute nu este egală cu răbdarea, ea mai cu seamă este 
împărăteasa virtuţilor, temelia faptelor bune, limanul cel neînvălurat, pacea în 
războaie, liniştea în furtună, întărirea în mijlocul uneltirilor. Răbdarea te face mai 
tare ca diamantul. Răbdarea nu poate fi biruită nici cu arme, nici de oști, nici de 
maşini de război, nici de săgeți, nici de lănci, nici de oştirile demonilor, nici de 
falangele înfricoşătoare ale puterilor potrivnice, nici chiar de diavolul, cu toată 
oştirea şi iscusinţa lui. De ce dar te temi? Pentru ce te întristezi, când eşti pregătită 
să-ţi dai şi viaţa, dacă împrejurările ar cere-o? Spui că doreşti să vezi sfârşindu-se 
odată răutăţile din jurul tău? Vei vedea şi sfârşitul lor! ÎL vei vedea curând, cu voia 
lui Dumnezeu! Bucură-te, dar, şi te veseleşte! Desfătează-te cu faptele tale bune! 
Nu-ţi pierde nădejdea nicicând. Te voi vedea iarăşi şi-ţi voi aduce aminte de 
cuvintele acestea. 


Scrisă în anul 405 [ PG 52]. 


Scrisoarea XIV 


l.a. Şi una şi alta se datorează nespusei iubiri de oameni a lui Dumnezeu şi că 
îngăduie să vină peste tine atât de mari încercări şi atât de dese, ca să-ţi facă şi mai 
strălucitoare cununile şi că te scapă iute de ele, ca să nu te strivească prin lunga lor 
durată. 


Aşa a chivernisit Dumnezeu şi viaţa bărbaţilor aceia vrednici, vorbesc de apostoli 
şi profeţi, când a îngăduit să se ridice valurile, când certând noianul relelor şi 
făcând vreme liniştită şi senină dintr-o groaznică furtună, încetează, dar, de a mai 
plânge şi de a cădea doborâtă de tristeţe. Nu te uita numai la necazurile care vin 
dese şi neîntrerupte peste tine, ci şi la grabnica scăpare şi la nespusa răsplată pe 
care o nasc ele. 


b. Ce este pânza de păianjen, umbra şi fumul şi chiar ceva mai şubred decât 
acestea, aşa sunt toate suferințele care au venit peste tine în comparaţie cu 
răsplățile ce ţi se vor da. Ce lucru mare este să pierzi totul, să fii mutat din loc în 
loc, să fii izgonit de pretutindeni, să ţi se confişte averile, să fii dus înainte 
tribunalelor, să fii bătut, să suferi rele de la cei cărora le-ai făcut bine cu nemiluita, 
să fii duşmănit de slugi şi de prieteni, ce lucru mare sunt toate acestea, când 
răsplata lor este cerul, bunătăţile cele nestricăcioase, care nu pot fi tălmăcite cu 
cuvântul şi nu au sfârşit, ci ne desfată veşnic? Nu te mai gândi la duşmănii, la 
viclenii, la pagube de bani, la necontenitele surghiunuri, la statul prin străini! 
Calcă-le în picioare cum calci cel mai mic fir de praf şi uită-te la comorile pe care 
aceste suferințe le-au născut în ceruri! Uită-te la câştigul care nu se pierde şi la 
bogăţia ce nu poate fi furată. 


c. Spui că ţi s-a şubrezit rău trupul din pricina acestor suferinţe şi necazuri şi că 
uneltirile vrăjmaşilor ţi-au mărit boala? Îmi spui iarăşi de altă pricină de câştig, 
mare şi nespusă. Ştiu, ştiu bine, cu câtă mulțumire şi curaj ai îndurat boala! Asta - 
ţi-am spus-o - l-a încununat pe Lazăr, a făcut de ruşine pe diavol când s-a luptat cu 
Iov şi a făcut mai strălucitor pe atletul acelei vestite răbdări! Aceasta l-a înălțat mai 
mult decât dragostea lui pentru sărăcie şi decât disprețul banilor şi decât pierderea 
neaşteptată a copiilor şi decât acele mii şi mii de uneltiri! Asta a închis desăvârşit 
gura cea neruşinată a vicleanului demon. 


d. Gândeşte-te şi tu necontenit la acestea, veseleşte-te, bucură-te că ai dus la capăt 
lupta cea mai mare, că ai îndurat cu seninătate capul încercărilor şi că ai slăvit pe 
iubitorul de oameni Dumnezeu. Care deşi poate să le spulbere dintr-o dată pe toate, 


totuşi le îngăduie să fie, ca să-ți facă şi mai strălucitoare această neguţătorie bună. 
De asta şi cu a te ferici nu încetez. 


e. M-am bucurat că ai scăpat de proces, aşa cum ţi se şi cuvenea. Prin achitarea ta 
ai dus la sfârşit procesul în aşa fel încât în timpul lui nici n-ai fost fricoasă şi nici 
nu te-ai lăsat doborâtă de necazurile pe care le aducea judecata, ci ai mers pe calea 
de mijloc, câştigându-ti libertatea ce ţi se cuvenea. Ai arătat în toate multă 
pricepere, multă îngăduinţă şi îndelungă răbdare. Ţi s-a vădit înţelepciunea ta, care 
nu poate fi înşelată. 


Scrisă în anul 405 [= XVI, PG 52] 


Scrisoarea XV 


l.a. Te-ai fi aşteptat, oare, să duci o viaţă netulburată şi fără lupte, tu care din 
tinereţe ai arătat atâta filozofie şi ai călcat în picioare deşertăciunile omeneşti? 
Cum e cu putinţă asta? Dacă oamenii care se luptă cu oamenii primesc mii de răni 
şi în întrecerile atletice şi în războaie, cum poţi nădăjdui să duci o viaţă liniştită şi 
fără de griji, tu, care te-ai luat la luptă cu începătoriile, cu puterile, cu stăpânitorii 
lumeşti ai întunericului veacului acestuia, cu duhurile răutăţii, tu, care te-ai luptat 
atât de vitejeşte şi ai înălţat atâtea trofee şi prin atâtea fapte ai amărât pe demonul 
acela sălbatic şi blestemat. 


b. Nu trebuie, dar, să te tulburi că războaie multe te înconjoară de pretutindeni, că 
ai multe necazuri. Dimpotrivă, atunci ar trebui să te miri dacă n-ai avea de dus 
războaie şi n-ai avea necazuri! Necazul şi tulburarea sunt strâns unite cu virtutea. 
Ştii asta şi tu înainte de a ţi-o scrie. N-ai nevoie s-o afli de la alţii; pentru că şi eu îţi 
scriu asta, nu pentru a da lecţii uneia care n-o ştie. Ştiu că nu poate să te tulbure 
nimic, nici paguba banilor - lucru de nesuferit multora, - nici ocările, nici alt necaz 
asemănător. Dacă sunt de admirat cei care iau parte la suferinţele altora, apoi cu 
mult mai mult cei care le suferă. 


c. De aceea, Sfântul Pavel pentru amândouă pricinile îi laudă pe iudeii care au 
crezut, zicând: „Aduceţi-vă aminte de zilele de mai înainte în care după ce aţi fost 
luminaţi, ați îndurat multă luptă de suferinţe, pe de o parte fiind daţi în privelişti 
cu defăimări şi necazuri, iar pe de altă parte făcându-vă părtaşi cu cei ce au 
suferit aşa”. De aceea, nici eu nu-ţi scriu mult. Nimeni nu se duce la un învingător 
sau la un om care a înălțat un trofeu strălucitor cu gândul ca să-l ajute în luptă, ci 
numai ca să-l laude. De aceea şi eu, cunoscând câtă filozofie ai arătat în cele ce ţi 
s-au întâmplat, te fericesc şi te admir şi pentru răbdarea de acum şi pentru răsplățile 
ce ţi-ai pregătit prin asta. 


d. Dar pentru că ştiu bine că vrei să afli ce mai fac - că tac de multă vreme - află că 
am scăpat de boala cumplită de care sufeream, dar mai port încă în mine urmările 
lor. Nu sunt numai doctoriile rare aici, dar şi altele care pot vindeca un trup bolnav; 
mă ameninţă şi foamea şi ciuma. Şi relele acestea le zămislesc neîntreruptele 
atacuri ale bandelor de tâlhari, care ies de departe la drum, se aţin la drumuri, taie 
de pretutindeni căile şi pun în primejdie viaţa călătorilor. Andronic, după cum 
însuşi spune, a căzut în mâinile lor şi a scăpat numai cu pielea. De aceea, te rog, să 
nu mai trimiți pe nimeni aici. Mi-e teamă ca nu cumva aici să-i fie pricină de 
moarte. Ştii cât aş suferi. Dar dacă s-ar întâmpla să vină aici un om de încredere 


pentru vreo altă treabă, dă-mi prin el ştiri de sănătatea ta. Special pentru mine, nici 
pentru nevoile mele, să nu vină nimeni aici, de teama de care-ţi vorbeam. 


Scrisă la Arabissos în iarna lui 405-406 [= XV, PG 52]. 


Scrisoarea XVI 


l.a. Nimic străin şi nepotrivit nu s-a întâmplat evlaviei tale, ci cu totul firesc şi 
potrivit cu şirul repetatelor încercări venite peste tine, ca să-ţi facă şi mai tari nervii 
sufletului, ca să-ţi mărească şi mai mult râvna şi tăria în lupte şi ca să culegi de aici 
multă bucurie. Aşa e natura necazului, când vine peste un suflet curajos şi tânăr; 
aceste rezultate are. Şi după cum aurul ajunge mai curat când e unit cu focul, tot 
aşa şi necazul, când vine peste suflete de aur, le face mai încercate, mai curate. De 
asta şi Sfântul Pavel spune: „Necazul aduce răbdare, iar răbdarea încercare”. De 
aceea şi eu salt şi mă bucur, chiar aici, în această pustietate; curajul tău mă 
mângâie nespus. De aceea nu mă tem, chiar de-ar fi să te înconjoare lupi şi cete de 
vicleni. Totuşi mă rog să se stingă încercările de-acum şi să nu mai vină altele, 
împlinind porunca Stăpânului Care ne porunceşte să ne rugăm ca să nu cădem în 
ispite. 


b. lar dacă Dumnezeu ar îngădui să vină peste tine iarăşi încercări, mă bizui pe 
sufletu-ți de aur, care adună şi de-aici bogăţie mare. Cu ce-ar putea să te- 
nspăimânte cei ce îndrăznesc toate acestea împotriva propriului lor cap? Cu paguba 
de bani? Dar ştiu bine că pentru tine banii sunt pulbere şi-i socoteşti mai netrebnici 
decât lutul. Cu alungarea din ţară şi din casă? Dar tu obişnuieşti să locuieşti în 
oraşele mari cu oameni mulți la număr ca şi în pustie, ducând tot timpul o viaţă 
liniştită, lipsită de griji lumeşti şi călcând în picioare tot luxul şi strălucirea 
omenească. Te ameninţă cu moartea? Dar tu şi aici le-ai luat-o înainte, gândindu-te 
de multă vreme la moarte, încât chiar dacă te-ar duce la junghiere, ar duce un trup 
mort. 


c. Dar pentru ce e nevoie să vorbesc mult? Nimeni nu va putea să-ţi facă vreun rău, 
pe care tu să nu-l fi biruit de mult. Te-ai deprins cu toate acestea pentru că ai mers 
totdeauna pe calea cea strâmtă şi îngustă. De aceea, deprinzând această minunată 
ştiinţă în şcoala vieţii tale, acum când dai lupta eşti şi mai strălucitoare! Departe de 
a te tulbura de cele ce ţi se întâmplă, eşti întraripată, salţi şi dănţuieştI. Foloseşti 
acum, într-un trup de femeie, mai şubred ca pânza de păianjen, cu multă uşurinţă, 
în luptele acestea, deprinderile ce le-ai dobândit mai înainte, călcând în picioare cu 
mare dispreţ furia unor oameni puternici, care scrâşnesc din dinţi şi eşti gata să 
suferi mai mult decât pun ei la cale. 


d. Fericită eşti tu şi de trei ori fericită din pricina cununilor de-aici, dar mai bine 
spus, din pricina luptelor acestora. Aşa e natura unor astfel de lupte; primesc 
răsplată chiar în timpul luptelor, înainte de încununare; iar răsplata e plăcerea pe 
care o guşti acum, bucuria, bărbăţia, stăruința, răbdarea; răsplata e simțământul că 


eşti de nebiruit, că eşti mai presus de toate, că te-ai deprins atâta încât nu poţi 
suferi de la nimeni nici un rău, că stai pe stâncă, deşi sunt atât de mari furtuni în 
jurul tău, că pe o mare înfuriată eşti purtată de vânt bun cu linişte deplină. Acestea- 
s răsplăţile necazului, aici pe pământ, chiar înainte de Împărăţia Cerului. 


e. Ştiu, ştiu că acum într-aripată de plăcere, te socoteşti că nici n-ai trup şi că dacă 
ar cere-o timpul îl lepezi mai uşor ca alţii haina. Bucură-te, dar şi te înveseleşte şi 
pentru tine şi pentru cei ce au avut un sfârşit fericit, nu în pat, nici în casă, ci în 
temnițe, în lanţuri şi în chinuri. Plânge şi jeleşte numai pe cei ce au făcut acestea. 
Că şi asta este o faptă vrednică de filozofia ta. 


Dar pentru că vrei să ai ştiri de sănătatea trupului meu, află că am scăpat de boala 
care mă ţinea mai înainte şi că acum mă simt mai bine; afară numai dacă nu 
cumva, cu venirea iernii, să-mi vatăme din nou stomacul meu slăbit. Din partea 
isaurilor n-am mai avut nici o supărare. 


Scrisă în iarna lui 406-407 [= XVH, PG 52]. 


Scrisoarea XVII 


I.a. Nu-mi purta mie de grijă din pricina iernii aspre de aici, din pricina bolii mele 
de stomac şi din pricina năvalei isaurilor. larna e aşa cum e de obicei aici în 
Armenia. Nici nu trebuie să-ţi spun mai mult. larna nu mă supără tare. De altfel am 
prevăzut-o şi am luat multe măsuri ca să scap de neplăceri: aprind mereu focul, mi- 
astup camera în care stau, mă îmbrac gros şi tot timpul stau în casă. E neplăcut, dar 
îndur pentru câştigul ce-l am. Cât timp rămân în casă, frigul nu mă supără; dar dacă 
sunt silit să ies puţin afară şi să trag aer în piept, mă resimt nu puţin. De aceea şi 

pe tine te rog şi-ţi cer asta, ca pe un foarte mare dar, să ai multă grijă de sănătatea 
ta, ca să-ţi vindeci boala trupului. 


b. Şi tristeţea te îmbolnăveşte; dar dacă îţi mai este slăbit şi bolnav trupul, şi-l 
neglijezi, dacă nu aduci doctori care să te caute, dacă trăieşti într-un ţinut cu aer 
bun şi nu-i dai trupului îngrijiri potrivite, gândeşte-te cât de mult se măreşte răul! 
Aşa că te rog adu doctori pricepuţi, ia doctorii, care te pot vindeca de nişte 
suferinţe ca acestea. Pentru că şi eu, cu multe zile înainte, m-am îmbolnăvit de 
stomac şi aveam vărsături din pricina climei de aici; pe lângă alte doctorii am luat 
şi pe cea trimisă de prea venerabila mea doamnă Sinclitia; n-a trebuit să iau această 
doctorie mai mult de trei zile şi m-am făcut sănătos. Te rog, îa şi tu doctoria asta şi 
fă ca să mi se mai trimită şi mie. 


c. Într-adevăr când am simţit că mi-a revenit iar boala, am luat-o din nou şi m-am 
făcut sănătos. Doctoria asta opreşte flegma, îndepărtează guturaiul, este puţin 
înviorătoare, dă putere trupului, deschide pofta de mâncare. Toate acestea le-am 
cunoscut în câteva zile. Ai te rog bunătatea şi roagă-l pe stăpânul meu, pe prea 
venerabilul Teofil comisul, să-mi facă doctoria şi să mi-o trimită. 


d. Nu te întrista că am să iernez aici. Îndur acum iarna mai uşor şi sunt mai sănătos 
decât anul trecut. Aşa că şi tu, dacă te-ai îngriji cum trebuie, te-ai simţi cu mult mai 
bine. lar dacă spui că boala îţi vine din pricina tristeţii, pentru ce mă rogi să-ţi mai 
scriu, când scrisorile trimise nu te-au schimbat deloc, ba dimpotrivă tirania tristeţii 
te-a prins atât de mult, că doreşti să pleci din lumea aceasta? 


e. Ai uitat, oare, câtă răsplată aduce şi boala unui suflet care o primeşte cu 
mulțumire? Nu ţi-am vorbit de atâtea ori de asta şi personal şi în scrisori? Dar 
poate că din pricina treburilor sau din pricina bolilor sau din pricina necazurilor nu- 
ți mai aduci aminte de cele ce-ţi spuneam. 


De aceea, ascultă-mă, am să-ţi vorbesc încă o dată de durerile tristeții tale. „Să 


scriu aceleaşi lucruri - spune Sfântul Pavel - mie nu mi-e greu, iar vouă de 
folos”. 


2.a. Ce să spun şi ce să scriu? Nimic nu te face, Olimpiada, atât de vestit ca 
îndurarea suferinței! Ea e împărăteasa bunătăților, ea e, mai ales, cununa 
cununilor! Şi după cum ea întrece pe toate celelalte fapte bune, tot aşa prin ea 
ajunge mai strălucit chipul celorlalte. Poate că nu-s destul de lămurite cuvintele 
mele. ȚȚi le voi lămuri. Ce vreau să spun? Nu e greu să înduri luarea averilor, chiar 
de le-ar lua pe toate, pierderea onorurilor, izgonirea din patrie, alungarea peste 
graniță, munca grea şi istovitoare, statul în închisoare, lanţurile, ocările, insultele, 
batjocura; să nu socoteşti, însă, că e puţin lucru să înduri cu curaj unele ca acestea! 


b. O arată marele şi vestitul bărbat lov, care a fost tulburat nu puţin din pricina 
acestei încercări. Dar nici aceasta nu e grea, nici pierderea copiilor - chiar de ți-ar fi 
răpiți toţi dintr-o dată — nici atacurile neîncetate ale duşmanilor, nici altceva din 
unele ca acestea; nici chiar ceea ce pare a fi culmea nenorocirilor, moartea. Care e 
atât de înfricoşătoare şi cutremurătoare, nici ea nu-i aşa de grea ca boala trupulul. 
Acest lucru îl arată lov, cel mai mare atlet al răbdării, care, atunci când s-a 
îmbolnăvit, a socotit că moartea are să-l scape de necazuri. Când îndura celelalte 
nenorociri, nici nu simţea, deşi primea loviturile unele după altele, iar ultima, 
moartea copiilor, lovitură de moarte. Şi nu-i un lucru mic acesta, ci ceva care ţine 
de grozava viclenie a diavolului, vrăjmaşul lui. Că diavolul nu i-a dat lovitura de 
moarte, pierirea copiilor, când Iov era în putere, nici la începutul luptei, ci când era 
doborât de desele şi nenumăratele săgeți aruncate împotriva lui; atunci i-a dat 
lovitura aceasta; lovitura a fost aşa de grozavă, că au fost ucişi şi băieţii şi fetele; 
toți deodată, în floarea vârstei, de moarte silnică; iar felul morții lor le-a fost 
mormânt de-a gata. Nu i-a văzut zicând în pat, nici nu le-a sărutat mâinile, n-a 
auzit cuvintele lor cele mai de pe urmă, nu le-a atins genunchii şi picioarele, nu le- 
a închis gura, nici nu le-a pogorât pleoapele pe ochi când şi-au dat sfârşitul, nu 
puţin lucru pentru mângâierea părinților, care-şi iau rămas bun de la copiii lor. Nici 
nu i-a petrecut pe unii la mormânt, iar întors acasă să se fi mângâiat de cei plecaţi 
cu cei rămaşi în viață, ci a auzit că au fost cu toţii acoperiţi de dărâmături, când 
stăteau la masă, când erau la ospăț, la ospăț, nu la beţie, ci la masă de dragoste, la 
masă de frăție. Atunci toate s-au amestecat: sângele, vinul, paharele, acoperişul, 
masa, praful, mădularele copiilor, înainte de a auzi de nenorocirea asta lov auzise 
de alte pierderi; le-a pierdut şi pe acelea într-un chip îngrozitor: toate turmele de oi 
şi toate cirezile de vite; unele - spunea vicleanul vestitor al acestei grozăvii - au 
fost mistuite de foc căzut din cer, iar altele răpite toate deodată de feluriți duşmani 
şi junghiate împreună cu păstorii lor. 


c. ŞI cu toate că a văzut atâta nenorocire abătură într-o clipită peste ogoarele lui, 
peste casa lui, peste vitele lui, peste copiii lui, cu toate că a văzut în rânduri valurile 
dese, stâncile de mare, întunericul adânc şi furtuna groaznică, lov n-a fost doborât 
de tristeţe, aproape că nici n-a simţit cele întâmplate, doar atât întrucât era om şi 
părinte. Dar când au venit peste el boala şi bubele, atunci căuta şi moartea, atunci 
se şi plângea şi se jelea, ca să afli că boala e mai grozavă decât toate, că suferirea 
bolii este cel mai înalt chip de răbdare. Nu-i era necunoscută nici vicleanului 
demon. Asta a fost pricina că diavolul, când a văzut că atletul rămâne netulburat şi 
liniştit în faţa tuturor celorlalte lovituri, s-a pornit să-i dea cea mai mare lovitură, 
zicând: „Toate celelalte lovituri, pierderea copiilor, a averilor şi altele - că asta 
înseamnă «piele pentru piele» - le poate îndura un om, dar lovitură de moarte este 
aceea când primeşti suferinţele în trupul tău”. De aceea diavolul, după ce a fost 
învins şi după lovitura asta, nici nu mai putea să murmure, el care mai înainte, în 
timpul celorlalte lovituri, avea mereu ceva de zis. Acum n-a mai avut neruşinarea 
să mai născocească ceva, ci ruşinat, s-a dus. 


3.a. Dar să nu socoteşti că ai dreptul să-ţi doreşti moartea, pentru că lov, ne mai 
putând îndura durerile, îşi dorea moartea. Gândeşte-te în ce vreme îşi dorea el 
moartea şi cum erau lucrurile pe vremea aceea: nu era dată legea, nu veniseră 
profeţii, nu se revărsase Harul aşa ca acum şi nici nu se cunoştea altă filozofie. 


Nouă ni se cere mai mult decât celor de pe vremea aceea; în faţa noastră stau lupte 
mai mari. Ascultă, că o spune Hristos: „Dacă nu va prisosi dreptatea voastră mai 
mult decât a cărturarilor şi a fariseilor, nu veţi intra întru Impărăţia Cerurilor”. 


Să nu socoteşti că eşti fără de vină dacă îți doreşti moartea. Ascultă glasul 
Sfântului Pavel, care spune: „A mă desface şi a fi cu Hristos este cu mult mai 
bine, dar este mai de trebuinţă pentru voi ca să rămân în trup”. Cu cât se 
prelungeşte mai mult necazul, cu atât mai multe sunt cununile; cu cât se arde mai 
mult în foc aurul, cu atât ajunge mai curat; cu cât străbate un negustor, care face 
comerţ pe mare, mai mult oceanul cu atât strânge mai multe mărfuri. 


b. Să nu socoteşti că e mică lupta ce-ţi stă acum în faţă - vorbesc de lupta pe care o 
dai cu boala ta - dimpotrivă, este cea mai mare din cele amintite. Lui Lazăr - ţi-am 
vorbit, e drept, adeseori de Lazăr; dar nimic nu mă împiedică şi acum - lui Lazăr 1- 
a fost de ajuns boala ca să se mântuiască şi a fost dus în sânurile aceluia care avea 
casa deschisă pentru călători, în sânurile acelui care se muta mereu din loc în loc, 
la porunca lui Dumnezeu, în sânurile aceluia care şi-a junghiat pe fiul lui bun, pe 
cel Unul-Născut, pe cel dat la adânci bătrâneţe; acolo a fost dus Lazăr, care nu 


făcuse nici una din faptele mari ale lui Avraam, decât doar că îndurase fără 
murmur sărăcia, boala şi lipsa de ajutoare. 


Atât de mare bine este să înduri necazurile cu curaj; chiar de-ai fi găsit cu foarte 
mari păcate, scapi de povara cea grea a păcatelor; iar dacă ai făcut şi fapte bune şi 
eşti şi drept, nu mic adaos îți aduce suferinţa, ci foarte, foarte mare îndrăznire către 
Dumnezeu. 


c. Pentru drepţi suferinţa e cunună strălucitoare, ea depăşeşte cu mult în strălucire 
soarele; pentru păcătoşi, mijloc de ispăşire. De asta Sfântul Pavel l-a dat spre 
pierirea trupului pe cel ce a stricat casa tatălui său şi i-a necinstit patul, ca astfel să 
se curăţe. Că 1-a fost curăţire unei pete ca aceasta, ascultă-l pe Sfântul Pavel, care 
spune: „Ca să se mântuiască duhul în ziua Domnului nostru lisus Hristos”. 


Pe alţii, Sfântul Pavel îi mustră pentru alt prea înfricoşător păcat, pentru că se 
apropiau cu nevrednicie de Sfânta masă şi se împărtăşeau cu Sfintele Taine; după 
ce spune că „unul ca acesta va fi vinovat faţă de trupul şi sângele Domnului” 
vezi cum spune Sfântul Pavel că se poate curăţi de această grozavă pată! Sfântul 
Pavel grăieşte aşa: „Pentru aceasta sunt între voi multi neputincioşi şi bolnavi”. 
Apoi după ce arată că soarta lor nu stă numai în pedeapsa aceasta, ci că au de aici 
şi câştig, că scapă de răspunderea ce o aveau de dat pentru acest păcat, adaugă: 
Dacă ne-am judeca pe noi înşine, n-am mai fi judecaţi; dar pentru că Suntem 
judecaţi,suntem pedepsiţi de Domnul ca să nu fim osândiţi împreună cu lumea”. 


Că au mare câştig de pe urma îndurării suferințelor chiar cei care săvârşesc fapte 
bune, ne-o arată şi lov, care a ieşit mai strălucitor de pe urma suferințelor, dar ne-o 
arată şi Timotei, care, cu toate că era aşa de bun, cu toate că i se încredinţase o 
slujbă atât de mare, cu toate că străbătuse cu Sfântul Pavel întreaga lume, totuşi 
bolea zile întregi, fiindu-i trupul istovit de tot, nu o zi sau două sau trei, nici zece 
sau douăzeci de zile sau o sută. Lucrul acesta îl arată Sfântul Pavel prin cuvintele: 
„Foloseşte-te de puţin vin pentru stomacul tău şi pentru desele tale suferinţe”. Şi 
Sfântul Pavel, care a înviat morţi, nu i-a vindecat boala, ci l-a lăsat în cuptorul 
bolii, ca să strângă şi de aici marea bogăție de îndrăznire. 


d. L-a învăţat pe ucenicul său aceleaşi lecţii de care el se bucurase de la Stăpânul 
său şi pe care le primise de la Acela. E drept, Sfântul Pavel nu căzuse bolnav, dar 
încercările îl biciuiau tot atât de mult ca şi boala şi-i pricinuiau multă durere 
trupului. „Mi s-a dat -spune el - un ghimpe în trup, înger al Satanei, să mă bată 
peste obraz”, adică loviturile, legăturile, lanţurile, temniţele, arestările, adeseori 
sfâşierea trupului de biciuirile călăilor. Din pricina asta pentru că nu mai putea 


îndura durerile din trupul lui, spunea: „Pentru aceasta am rugat de trei ori pe 
Domnul - prin trei ori Sfântul Pavel spune adeseori - ca să mă scape de ghimpele 
acesta”. Apoi, când nu i s-a împlinit rugămintea şi a aflat cât câştig îi aduce 
suferinţa, s-a liniştit şi se bucura de cele ce i se întâmplau. 


e. Şi tu, dar, să nu socoţi că trăieşti de prisos, fie că stai în casă, fie că eşti ţintuită 
în pat. Înduri suferințe mai grozave decât cei târâţi, sfâşiaţi şi întinşi de călăi, 
pentru că ai în tine necontenit călăul, boala aceasta grozavă de care suferi. Nu-ţi 
dori, dar, nici moartea, nici nu-ţi neglija sănătatea. Nici asta nu e bine. De aceea şi 
Pavel îl îndeamnă stăruitor pe Timotei să se îngrijească de sănătate. În sfârşit, 
despre boala ta sunt de ajuns cele ce ţi-am spus. 


4. a. lar dacă despărțirea de mine te face să te întristezi, aşteaptă, are să se 
sfârşească! N-o spun ca să te mângâi, ci o ştiu precis. lar dacă n-are să se întâmple, 
apoi, după părerea mea eu de mult am plecat de aici, întrucât depinde asta de 
încercările la care am fost supus. Nu mai vorbesc de toate cele petrecute în 
Constantinopol după plecarea mea de acolo. 


Poţi să afli câte am îndurat în timpul acestei călătorii lungi şi anevoioase - unele 
încercări au fost în stare să-mi prilejuiască moartea - câte am îndurat după sosirea 
mea aici, câte după moartea din Cucuzon, câte după şederea în Arabis. 


b. Dar am scăpat din toate acele încercări şi acum sunt sănătos şi în deplină 
siguranţă, încât toţi armenii se minunează că îndur, cu un trup atât de slab şi de 
firav, gerul acesta aşa de năprasnic, că pot să respir, când băştinaşii cu greu pot 
îndura iarna de aici. Am rămas nevătămat până acum şi am scăpat de mâinile 
tâlharilor care m-au atacat adeseori. Am rămas nevătămat, cu toate că-mi lipsesc 
cele de neapărată trebuinţă pentru trai şi nici nu pot face baie; de când am venit aici 
mereu simt nevoia unei băi; am ajuns însă într-o astfel de stare, că nici nu mai 
doresc mângâierea unei băi, dimpotrivă, mă simt chiar mai sănătos aşa. 


Nu m-a doborât nici asprimea climei, nici pustietatea locurilor, nici greutatea 
cumpărătorilor, nici lipsa de ajutoare, nici neştiinţa doctorilor, nici lipsa băilor, nici 
locuinţa în care stau închis ca într-o temniţă, nici lipsa de mişcare, de care am 
necontenit nevoie, nici fumul din casă şi că trebuie să stau tot timpul lângă foc, nici 
frica de tâlhari, nici atacurile lor dese. Nimic din toate acestea nu m-a doborât; 
dimpotrivă mă simt mai sănătos de când sunt aici. E drept că mă şi îngrijesc mult. 
Gândeşte-te la toate acestea şi depărtează din suflet tristeţea ce te stăpâneşte din 
pricina mea. Nu-ţi cere singură pedeapsă cumplită şi fără de folos. 


c. Ți-am trimis nu de mult o lucrare, pe care am scris-o cu următorul subiect: „Că 
nimeni nu poate fi vătămat decât de sine însuşi”, în această scriere vorbesc de 
aceleaşi lucruri de care vorbesc în scrisoarea ce ţi-o trimit acum. Citeşte-o des; iar 
după ce te vei face sănătoasă, citeşte-o cu voce tare. Îţi va fi un leac minunat; dacă 
volieşti să-l iei. lar dacă te încăpăţânezi şi nu vrei să te îngrijeşti de sănătate şi nici 
nu vrei să ieşi din mlaştina tristeţii tale, cu toate numeroasele mele sfaturi şi 
îndemnuri, nu-mi va fi nici mie uşor să te ascult şi să-ţi trimit scrisori dese şi lungi, 
de vreme ce n-ai câştigat nimic din ele spre înviorarea ta. 


d. Cum am să ştiu asta? Nu dacă mi-o spui, ci dacă mi-o dovedeşti cu fapta. Pentru 
că ŞI acum mi-ai spus că nimic altceva nu te îmbolnăveşte decât tristeţea. Tu mi-ai 
mărturisit-o; deci, dacă nu scapi de boală, n-ai să mă convingi că ai scăpat de 
tristețe. Dacă, după cum mi-ai scris, tristeţea te îmbolnăvește, atunci urmează că 
odată ce alungi tristeţea, alungi boala; dacă smulgi rădăcina, distrugi şi ramurile; 
dar dacă ramurile rămân puternice şi verzi, aducătoare de roduri nepotrivite, nu pot 
fi convins că ai scăpat de rădăcină. Nu-mi arăta cuvinte, ci fapte; caută de te fă 
sănătoasă şi vei vedea că-ţi vin iarăşi scrisori, care depăşesc măsura unei cuvântări. 


e. Să nu socoteşti că ai mică mângâiere că trăiesc, că sunt sănătos, că am scăpat de 
boală şi de slăbiciune, cu toate împrejurările grele prin care am trecut, pricină de 
durere şi de supărare pentru duşmanii mei, după cum am aflat. Este firesc să-ți 
pricinuiască toate acestea foarte mare mângâiere, capul mângâierii. Nu numi 
pustietate pe însoțitorii şi însoţitoarele tale; sunt de pe acum în ceruri prin 
suferinţele pe care le îndură. 


f. Am suferit foarte tare şi mult pentru Pelaghie, monahul. Gândeşte-te de câte 
cununi sunt vrednici cei care se ţin cu curaj în picioare, când oameni care trăiesc în 


atâta asceză şi înfrânare par a fi trântiți atât de ticălos spre cădere. 


Scrisă la începutul anului 407 [= IV, PG 52]. 


